Botamate ge Viber Bot aai eku viyafaari hingumah bodu faseyha eh!\nބޮޓަމޭޓްގެ ވައިބަރ ބޮޓަކާ އެކު ވިޔަފާރި ހިންގުމަށް ބޮޑު ފަސޭހައެއް!\nކޮވިޑް-19ގެ ބަލިމަޑުކަމާއި ގުޅިގެން ދިވެހިރާއްޖޭގެ ވިޔަފާރީގެ ސިނާއަތަށް އައި އެންމެ ބޮޑު އެއް ބަދަލަކީ ޑެލިވަރީގެ ޚިދުމަތްތައް ފުޅާވެ، ޓެކްނޮލޮޖީގެ އެކިއެކި ވަސީލަތްތަކަށް ކުރާ ބަރޯސާ އިތުރުވެގެން ދިއުމެވެ. ވަކިން ޚާއްސަކޮށް ކުދި އަދި މެދު ފަންތީގެ ވިޔަފާރިތަކުން މިކަން އިތުރުވެގެން ދިޔައެވެ. ނަމަވެސް، މިފަދަ ވިޔަފާރިތަކުންނާއި ކަސްޓަމަރުން ކުރަމުންދިޔަ އެއް ޝަކުވާއަކީ ޑިމާންޑްތައް އިތުރުވެ، އެންމެ ބޭނުންވާ މިންވަރަށް ޚިދުމަތްތައް ލިބިގަނެ ޚިދުމަތްތައް ފޯރުކޮށް ނުދެވޭނެކަމެވެ.\nމި ވިޔަފާރިތަކަށާއި ފަރުދުންނަށްވެސް މި ތަކުލީފަށް މިވަނީ ބޮޑު ލުޔެއް ލިބިފައެވެ. ދިވެހި ޒުވާން ޑިވެލޮޕަރެއް ކަމަށްވާ މުހައްމަދު އައިމަން ވަނީ ވިޔަފާރިތަކުންނާއި ވަކި ވަކި ފަރުދުން ދޭ ޚިދުމަތްތަކަށް އަމާޒުކޮށް، ބޮޓަމޭޓްގެ ނަމުގައި ޚާއްސަ ވައިބަރ ބޮޓްތަކެއް ހެދުމުގެ ޚިދުމަތް ފަށާފައެވެ.\nމި ޚިދުމަތާއި ގުޅޭގޮތުން ވޮއިސްއަށް މައުލޫމާތުދެމުން އައިމަން ބުނީ ބޮޓަމޭޓްގެ ދަށުން ކޮންމެ ވިޔަފާރިއަކަށް ވަކި ވައިބަރ ބޮޓަކާއި އެ ބޮޓަށް އޮންލައިން ޕޯޓަލެއް ހެދިގެންދާނެކަމަށެވެ. މި ޕޯޓަލް މެދުވެރިކޮށް ކަސްޓަމަރ ރިކުއެސްޓްތަށް މެނޭޖް ކުރެވި، ސްޓެޓިސްޓިކްސް ފެންނާނެއެވެ. އެގޮތުން ކަސްޓަމަރުންނަށް ބޮޓަށް ދިއުމަށް ފަސޭހަކުރުމަށްޓަކައި ކިޔޫ.އާރު ކޯޑަކާއި ލިންކެއް ފޯރުކޮށްދެވޭނެކަމަށެވެ. މިބޮޓްގެ ބޭނުމަކީ އާންމުކޮށް ކަސްޓަމަރުންނާއި ކުރާ މުޢާމަލާތްތައް އޮޓޮމޭޓް ކުރުންކަމަށް އޭނާ ބުންޏެވެ. އައިމަން އިތުރަށް ބުނިގޮތުގައި މި ބޮޓްތަކުގެ ފްލޯ ހަދައިދޭނީވެސް ވިޔަފާރިން ނުވަތަ ފަރުދަކު އެދޭ ގޮތަށެވެ.\n“ފްލޯ މިކިޔަނީ ކަސްޓަމަރ ބޭނުންވާ ކަންތައް ސާފުކުރުމަށްޓަކައި ވަކި ތަރުތީބަކުން ކަސްޓަމަރާއި ބޮޓާއި ދެމެދު މެސެޖުން ކުރެވޭ މުއާމަލާތައް. އެގޮތުން ބޮޓްގެ ފްލޯ އެ ވިޔަފާރިއަކަށް ބޭނުންވާ ގޮތަށް ކަސްޓަމައިޒް ކުރެވޭނެ” އައިމަން ބުންޏެވެ. އެގޮތުން މިސާލަކަށް ވިޔަފާރިއެއްގެ ޑެލިވަރީ ސާވިސްއިން ކޮންމެ ފަހަރަކުން ފޯނު ނަގައި ކަސްޓަމަރުންގެ އޯޑަރު ނެގުމުގެ ބަދަލުގައި އެ މަސައްކަތުގެ ފްލޯ ބޮޓަށް އަޅާލުމުން ކަސްޓަމަރުންނަށް އޯޑަރ ކުރަން ފަސޭހަ ވާނެކަމަށް އޭނާ ބުންޏެވެ.\n“ވިޔަފާރި ވެރިޔާ ނޫނީ އޭނަ ކަނޑައަޅާ މުވައްޒަފުންނަށް އަންނާނީ މެސެޖެއް ރިކުއެސްޓެއް ލިބިއްޖެ ކަމަށް. މި މެސެޖުގަ އިންނާނެ އެ ކޮންވަޒޭޝަނަށް ފަސޭހައިން ދެވޭނެ ލިންކެއް. ދެން ޕޯޓަލަށް ވަދެ އެ ކޮންވަރޒޭޝަނަށް ބޭނުންވާ ޖަވާބުތައް ދީ ކަސްޓަމަރާއި މުއާމަލާތް ކުރެވޭނެ. އެހިސާބަށް އަންނައިރު ހުންނާނީ އާންމުކޮށް ކުރާ ސުވާލުތައް ކޮށް ނިމިފައި. ފޯނު ނަމްބަރ އެޑްރެސް އަދި ސޮޕިންގ ލިސްޓް އިންނާނީ ބޮޓުން އޮޓަމެޓިކުކޮށް ނަގައި ނިމިފަ. ދެން މުދަލެއް ހުސްވެފަ ހުރެއްޖިއްޔާ އޯނަރަށް ބުނެވޭނެ ލިސްޓްގަ މިހުރި މުދަލެއް ނެތޭ. އޯކޭހޭ. ލިސްޓްގަ ހުރި ހުރިހާ މުދަލެއް ލިބެން ހުރިއްޔާ ބުނެވޭނެ މި ފޮނުވާލަނީއޭ”، އޭނާ ބުންޏެވެ.\nހަމަ އެފަދައިން ކާބޯތަކެތި ޑެލިވަރީ ކުރަން ބޭނުންވާ ފަރާތްތަކަށް އެމީހުންގެ މެނޫ ފޮނުވާއި އޯޑަރ ނެގުން އޮޓަމޭޓް ކޮށްލެވޭނެ ގޮތަށް ބޮޓްގެ ފްލޯ ހަދާލެވޭނެއެވެ.އަދި ތަކުރާރުކޮށް ވަކި ތަރުތީބަކުން ކަސްޓަމަރުންނާއި މުޢާމަލާތު ކުރަންޖެހޭ ކޮންމެ ވިޔަފާރިއެއްގެ އެބައެއް އޮޓަމޭޓް ކުރުމަށްވެސް މި އެޕްލިކޭޝަން ބޭނުންކުރެވިދާނެކަމަށް އައިމަން ބުންޏެވެ.\nފްލޯ ހަދައިދިނުމުގައި އެހީތެރިވެ ހުރިހާ ސެޓްއަޕް އެއް ބޮޓަމޭޓްގެ ފަރާތުން ހަދައިދޭނެއެވެ. ފާހަގަކޮށްލެވޭ ގޮތުގައި ބޮޓްމޭޓްގެ ހިދުމަތް ތަޖުރިބާ ކޮއްލައްވަން ބޭފުޅުންނަށް ޑެމޯ ބޮޓަކަށް ދެވޭނެ ގޮތެއްގެ އިތުރުން އަމިއްލައަށް ބޮޓެއް އިންޓަގްރޭޓް ކުރައްވަން ބޭނުންވާ ފަރާތްތަކަށް ޑޭޝްބޯޑް ހަދައި އެމީހަކު އަމިއްލައަށް އެކަން ކުރެވޭނެ ގޮތަށް ސައިޓް ފަރުމާކޮށްފައިވެއެވެ.\nއައިމަން ބުނިގޮތުގައި މި އެޕްގެ މަޢުލޫމާތު ބޮޓަމޭޓްގެ ވެބްސައިޓް https://botamate.online މެދުވެރިކޮށް ލިބޭނެއެވެ. މި ވެބްސައިޓްގައި ޑެމޯ ބޮޓަކަށް ދާނެ ބަޓަނަކާއި ކިޔޫ އާރު ކޯޑެއް އިންނާނެއެވެ. އަދި މި ޚިދުމަތުގެ އަގުތައްވެސް ވެބްސައިޓްގައި ހުންނާނެއެވެ. މި ޚިދުމަތުގެ އަގުތައް ކަނޑައަޅާފައިވަނީ ކަސްޓަމަރ ރިކުއެސްޓް ވިޔަފާރިއަކަށް އަންނަ މިންވަރަކަށް ބިނާކޮށް3ގިންތިއަކަށެވެ.\nބެލެވޭ ގޮތުގައި މި ބޭނުންކުރުމުގެ ސަބަބުން ކަސްޓަމަރުންނާއި، ވިޔަފާރިވެރިންގެ ޓައިމް އާއި އެހެން ރިސޯސްތައްވެސް ސޭވް ވެ މަސައްކަތް އިތުރަށް ލުއި ވެގެންދާނެއެވެ.\nއީމެއިލް: botamateonline@gmail.com ފޭސްބްކު ޕޭޖް : https://www.fb.com/botamate.online ޓްވިޓަރ: https://twitter.com/botamate


India variant ge sababun Nepal gai ves haluvi kamaa eku bali fethureyn fashaifi - vNews.mv\nއިންޑިއާ ވޭރިއެންޓުގެ ސަބަބުން ނޭޕާލްގައިވެސް ހަލުވިކަމާއެކު ބަލި ފެތުރޭން ފަށައިފި\nސައިފް އަޒްހަރު 26 April 2021, 19:57\nއިންޑިއާއިން ފެނިފައިވާ ކޮވިޑް ވައިރަހުގެ ޑަބަލް މިއުޓަންޓް ވޭރިއެންޓްގެ ސަބަބުން ނޭޕާލްގައި ހަލުވިކަމާއެކު ކޮވިޑްބަލި ފެތުރޭން ފަށައިފިއެވެ.\nސަރަހައްދީ ދިގު އިމަކުން އިންޑިއާއާ ގުޅިފައިވާ ނޭޕާލްގައި ވޭތުވެދިޔަ 24 ގަޑިއިރުގެ ތެރޭގައި 3،032 މީހުން އަލަށް ޕޮޒިޓިވްވެފައި ވެއެވެ. މިއީ، މިއަހަރުގެ ތެރޭގައި އެއް ދުވަހެއްގައި މިހާތަނަށް އެންމެ ގިނަމީހުން ޕޮޒިޓިވްވި ފަހަރު ކަމަށް އޮފިޝަލުން ވިދާޅުވެއެވެ.\nމިއާއެކު، ނޭޕާލުން މިހާތަނަށް ކޮވިޑަށް ޕޮޒިޓިވްވި މީހުންގެ އަދަދުވަނީ 300،119 އަށް އަރާފައެވެ. އަދި ބަލީގައި މަރުވި މީހުންގެ އަދަދުވަނީ 3،164 އަށް އަރާފައެވެ.\nނޭޕާލްގެ އެޕިޑެމިއޮލޮޖީ އެންޑް ޑިޒީޒް ކޮންޓްރޯލް ޑިޕާޓްމަންޓްގެ ޑިރެކްޓަރ ވިދާޅުވީ، ޔޫކޭ ވޭރިއެންޓުގެ އިތުރުން، އިންޑިއާއިން ފެނިފައިވާ ޑަބަލް މިއުޓެންޓް ވޭރިއެންޓުވެސް ނޭޕާލުން ފެނިފައިވާ ކަމަށެވެ.\nއަދި ނޭޕާލްގައި އިތުރު ވޭރިއެންޓްތައް އުޅޭތޯ ޗެކް ކުރަމުންދާ ކަމަށްވެސް ބުނެފައި ވެއެވެ.\nނޭޕާލުގެ ސިއްހީ ތަޖުރިބާކާރުން ވިދާޅުވަނީ، އިންޑިއާ މިހާރު ތަޖުރިބާ ކުރަމުންދާ ކަންތައްތައް ނޭޕާލްގައިވެސް މިހާރު ފެށިފައިވާ ކަމަށާއި، ހަފްތާއަކަށް މިކަން ދެމިގެން ހިނގައްޖެނަމަ ނޭޕާލްގައިވެސް ބަލިމީހުން އެޑްމިޓްކުރާނެ އެނދުތައް ނެތި، ބޮޑެތި މައްސަލަތަކެއް ކުރިމަތިވާނެ ކަމަށެވެ.\nނޭޕާލްގައި އަލަށް ބަލިޖެހޭ މީހުންގެ އަދަދުތައް އިތުރުވާން ފަށާފައިވާއިރު، އެގައުމުގެ ރައްޔިތުންނަށް ވެކްސިން ދިނުމުގެ ޕްރޮގްރާމް ފަށާފައިވަނީ މިއަހަރުގެ ޖެނުއަރީ މަހުގެ ތެރޭގައެވެ.\nއެގޮތުން، މިހާތަނަށް 1.9 މިލިއަން މީހުންނަށް ވެކްސިން ދީފައިވާއިރު، ނޭޕާލްގެ ރައްޔިތުންނަށް މުޅިންވެސް ޖަހާފައިވަނީ އިންޑިއާއާއި ޗައިނާއިން ދިން ވެކްސިނެވެ.\nއެހެން ނަމަވެސް، އިންޑިއާއިންނާއި އަދި އެހެން ދިމާއަކުންވެސް އިތުރަށް ވެކްސިން ހޯދުމަށް ނޭޕާލުން ކުރި މަސައްކަތް ނާކާމިޔާބު ވެފައިވުމުން، ވެކްސިން ޖެހުމުގެ ކަންކަން އިތުރަށް ކުރިއަށްދާނެ ކަމުގެ އެއްވެސް ޔަގީންކަމެއް ނެތްކަމަށް އޮފިޝަލުން ވިދާޅުވެއެވެ.\nކޮވިޑް ވެކްސިން ހޯދުމަށް ނޭޕާލްވެސް ހިމެނޭގޮތުން ތަރައްގީ ވަމުން އަންނަ 90 އަށްވުރެ ގިނަ ގައުމުން ބަރޯވެފައިއޮތީ އިންޑިއާއަށެވެ. ދުނިޔޭގައި އެންމެ ގިނައި ވެކްސިން އުފައްދާ ސިރަމް އިންސްޓިޓިއުޓް އޮފް އިންޑިއާއަށެވެ.\nނަމަވެސް، އިންޑިއާގައި ކޮވިޑްބަލީގެ ހާލަތު ވަރަށް ބޮޑަށް ގޯސްވުމާ ގުޅިގެން އިންޑިއާ ސަރުކާރުން މިހާރު ނިންމާފައިވަނީ، އެގައުމުގެ ރައްޔިތުންނަށް ވެކްސިން ދިނުމަށް އިސްކަން ދިނުމަށެވެ.


Afeefakee majilihuge raees kamah emme ekasheegenvaa eh beyfulhaa- Raees\nކުރިޔަށް އޮތް 19 ވަނަ ރައްޔިތުންގެ މަޖިލީހަށް އެންމެ އެކަށީގެންވާ އެއް ބޭފުޅަކީ ކުރީގެ ހޯމް މިނިސްޓަރ އަދި ވިލުފުށި ދާއިރާއަށް އިންތިޚާބުވެ ވަޑައިގެންފައިވާ ހަސަން އަފީފް ކަަމަށް ރައީސުލްޖުމްހޫރިއްޔާ އިބްރާހީމް މުހައްމަދު ޞާލިހު ވިދާޅުވެއްޖެއެވެ.\nމަޖިލީހުގެ ރައީސްކަމަށް ރައީސުލްޖުމްހޫރިއްޔާ އެއްވެސް މެމްބަރަކަށް ތާޢީދުކުރައްވަފާނެތޯ ދެންނެވުމުން ރައީސް ވިދާޅުވީ ހުންނެވި މަގާމުގެ ގޮތުން ވަކި މެމްބަރެއްގެ ނަން ޕަބްލިކްގައި ބުނުމަކީ ރަނގަޅު ކަމެއް ނޫންކަމުގައެވެ.\n“އަޅުގަނޑަށް ހަސަން އަފީފްގެ މަސައްކަތް މީގެކުރިން ފެނިފައި އެބަހުރި. އަޅުގަނޑަށް އަސްލަމާ އެކީގައިވެސް މަސައްކަތް ކުރެވިފައި އެބަހުރި. އަޅުގަނޑު ޤަބޫލުކުރާ ގޮތުގައި ހަސަން އަފީފަކީ މިކަމަށް ހަމަ އެންމެ އެކަށީގެންވާ އެއް ބޭފުޅާ.” ރައީސުލްޖުމްހޫރިއްޔާ ވިދާޅުވިއެވެ.\nމަޖިލީހުގެ ރައީސްގެ މަގާމަށް އަފީފު ގެނައުމަށް ރައީސް ސޯލިހު ތާއީދު ކުރައްވާކަމަށް މީގެ ކުރިން ވެސް ވަނީ މީޑިއާގައި ފެތުރިފައެވެ. ރައީސް ސޯލިޙް އަފީފަށް ތާއީދު ކުރެއްވެވި ނަމަވެސް ރައީސް ނަޝީދު ތާއީދު ކުރައްވަނީ ހިތަދޫ އުތުރު ދާއިރާގެ މެންބަރު މުހައްމަދު އަސްލަމްއަށް ކަމަށްވެސް ވަނީ ވާހަކަ ފެތުރިފައެވެ.\nރައްޔިތުންގެ މަޖިލީހުގެ ތ. އަތޮޅު މެމްބަރުގެ ގޮތުގައި 20 އަހަރު އަފީފް ހޭދަކުރައްވާފައި ވެއެވެ. މަޖިލީހުގެ ރައީސަކަށް އެމްޑީޕީން ހުށަހަޅާނެ ނަމަކާ ދޭތެރޭގައި ވާދަވެރިކަން ބޮޑުވެ ހޫނު ބަހުސަކަށް ގޮސްފައި ވާއިރު މިއީ ރައީސުލްޖުމްހޫރިއްޔާ ވަކި ބޭފުޅެއް މަޖިލީހުގެ ރައީސްކަމަށް ގާބިލްކަމަށް ވިދާޅުވި ފުރަތަމަ ފަހަރެވެ.\n. 19 ވަނަ ރައްޔިތުންގެ މަޖިލީހުގެ މެމްބަރުން ހުވާކުރުމަށް ހަމަޖެހިފައިވަނީ މިމަހުގެ 28 ވަނަ ދުވަހުގެރެ އެވެ.\nއިންފޮމޭޝަން ކޮމިޝަނަރުގެ މަގާމަށް ފިޔާޒް އައްޔަން ކުރަން ރުހުން ދީފި


ރާއްޖޭގައި ޓިކްޓޮކުން ވެރިފައި ކުރި ފުރަތަމަ ބަޔަކަށް އައްޒަ އާއި ސީޒަން – Haftha\nTue, 27 October, 2020, 8:17 am\nރާއްޖޭގައި ޓިކްޓޮކުން ވެރިފައި ކުރި ފުރަތަމަ ބަޔަކަށް އައްޒަ އާއި ސީޒަން\nރާއްޖޭގެ މަޝްހޫރު ބަތަލާ މަރިޔަމް އައްޒަ އަދި ބަތަލް އަލީ ސީޒަންގެ ޓިކްޓޮކް އެކައުންޓް ވެރިފައިކޮށްފި އެވެ.\nމިއީ ދިވެހިންގެ ތެރޭގައި މަގުބޫލު ވީޑިއޯ ޝެއަރިން އެޕް، ޓިކްޓޮކުން ރާއްޖެއިން ވެރިފައި ކުރި ފުރަތަމަ ދެ އެކައުންޓެވެ. އެގޮތުން ސީޒަންގެ އެކައުންޓް މީގެ ދެ ދުވަސް ކުރިން ވެރިފައިވި އިރު އައްޒަގެ އެކައުންޓް ވެރިފައި ކޮށްފައި ވަނީ އިއްޔެ އެވެ.\nއައްޒަގެ ޓިކްޓޮކްގައި 13000 އަށް ވުރެ ގިނަ ފޮލޯވަރުން ތިބި އިރު، އޭނާގެ އެއް ވީޑިއޯއަށް ލައްކައަކަށް ވުރެ ގިނަ ވިއުޒް ލިބިފައިވެ އެވެ. ސީޒަންގެ އެކައުންޓް ފޮލޯކުރަނީ 5200 އަށްވުރެ ގިނަ މީހުންނެވެ.\nޓިކްޓޮކްގައި ވެރިފައި ކުރަނީ އެކި ދާއިރާތަކުން މަގުބޫލުކަން ހޯދާފައިވާ މީހުންނާއި ފަންނާނުންފަދަ މީހުންނެވެ. ނަމަވެސް އިންސްޓަގުރަމް އަދި ޓުވިޓާފަދަ ޕްލެޓްފޯމްތަކާ ހިލާފަށް ޓިކްޓޮކުން އެކައުންޓްތައް ވެރިފައިކޮށްދެނީ އެތަނުގެ ޓީމަކުން ބެލުމަށްފަހުގަ އެވެ.\nޓިކްޓޮކްގައި އެކައުންޓެއް ވެރިފައިކުރުމަށް ބަލާ ކަންތައްތަކުގެ ތެރޭގައި ދުވާލަކު 500 އާއި 2000 އާ ދެމެދުގެ އަދަދަކަށް ފޮލޯވަރުން އިތުރުވުމާއި ވިއުސް އަދި ވޮޗް ޓައިމް އިތުރުވުމާއި މީޑިއާ ޕްލެޓްފޯމްތަކުގައި މަގުބޫލު މީހުންނަށްވުން ހިމެނެ އެވެ. އަދި ފޭސްބުކާއި ޓުވިޓާ ފަދަ ސޯޝަލް މީޑިއާ ޕްލެޓްފޯމްތަކުގައި އެމީހެއްގެ އެކައުންޓް ވެރިފައި ކޮށްފައިވާ މީހުންނަށް ވެސް ބަލަ އެވެ.


Nuclear dhe site eh inspect kurumuge hudhdha Iran in dheefi\nއީރާނުގެ ނިއުކްލިއާ ސައިޓްތައް އިންސްޕެކްޓްކުރުމުގެ ހުއްދަ އައިއޭއީއޭއަށް ދީފި\nޢީރާންގެ ރައީސް ހަސްނ ރޫހާނީ އާއި އައިއޭއީއޭ ގެ ޑިރެކްޓާ ޖެނެރަލް ރަފައެލް ގްރޮސީ ބައްދަލު ކުރައްވަނީ\nއީރާނުން އެ ގައުމުގައި ގާއިމް ކޮށްފައިވާ ނިއުކްލިއާ ސައިޓްތަކުގެ ތެރެއިން ކުރީގެ ދެ ސައިޓެއް ބަލައި ފާސް ކުރުމުގެ ހުއްދަ އިންޓަނޭޝަނަލް އެޓޮމިކް އެނާޖީ އެޖެންސީ (އައިއޭއީއޭ) ގެ އިންސްޕެކްޓަރުންނަށް ދީފި އެވެ.\nމި ކަމާއި ގުޅިގެން އައިއޭއީއޭ އިން ބުނީ މި މައްސަލާގައި ދެން އިތުރަށް އީރާނާ އެއްވެސް ސުވާލެއް ނުކުރާނެ ކަމަށާއި ސައިޓްތައް ބަލައި ފާސް ކުރަން ވަނުމުގެ ހުއްދައެއް ލިބުނީ އީރާނާއެކު އެތައް މަހަކަށް ދިގުލައިގެން ދިޔަ މަޝްވަރާތަކަށް ފަހުގައި ކަމަށެވެ.\nއެގްރީމެންޓަކާއި ހަމައަށް ދިޔައީ މިދިއަ ބުދަ ދުވަހު އައިއޭއީއޭގެ ޗީފް، ރަފައެލް ގްރޮސް އީރާނަށް ކުރެއްވި ރަސްމީ ދަތުރުފުޅަކަށް ފަހު އެވެ. މި ދަތުރުފުޅުގައި މަތީފެންވަރުގެ މަޝްވަރާތައް ކުރިއަށް ގެންދިޔަ އެވެ.\n"އީރާނުން އެއްވެސް ޝަރުތަކާއި ނުލައި އައިއޭއީއޭ އިން ބަލަން ބޭނުންވާ ދެ ނިއުކްލިއާ ކާރުހާނާއަށް ވަދެ ބަލަން ވަނީ ހުއްދަދީފައި" ގްރޮސް އާއި އީރާންގެ ނިއުކްލިއާ އޭޖެންސީގެ ވެރިއާ އަލީ އަކްބަރު ސަލާހީ އާއި ދެ ބޭފުޅުން ދެއްވި ގުޅިފަިއވާ ބަޔާނުގައި ވިދާޅުވެފައި ވެއެވެ.\nނިއުކްލިއާ ސައިޓްތައް އިންސްޕެކްޓް ކުރާނެ ދުވަހަކާއި މެދު ވެސް ދެފަރާތުން ވަނީ އެއްބަސްވެފަ އެވެ. ސައިޓްތައް ފާސް ކުރުމުގައި ދެފަރާތުން ވެސް މިނިވަން ކަމާއެކު ހަރުދަަނާ އުސޫލެއްގެ މަތިން އެކަން ކުރިއަށް ގެެންދާނެ އެވެ އީރާންގެ ވެރިރަށް، ތެހެރާނާއި އިސްފަހާންގައި ހުރި ސައިޓްތަކުގައި ނިއުކްލާ މެޓީރިއަލް ރައްކާކޮށްފައި ނުވަތަ ހުއްދަ ކުރެވިފައި ނުވާ ނިއުކްލިއާ ސާމަނު ހުރި ކަމަށް އައިއޭއީއޭ އިން ޝައްކުރެ އެވެ މިކަމާއި ގުޅިގެން އައިއޭއީއޭ އިން ވަނީ އެތައް މަހެއްވަން ދެން ނިއުކްލިއާ ސައިޓްތައް އިންސްޕެކްޓް ކުރުމުގެ ހުއްދައެއް ލިބޭތޯ މަސައްކަތް ކޮށްފަ އެވެ.\nއައިއޭއީއޭ އިން މިދިޔަ ޖޫންމަހު އެ ސައިޓްތައް ބަލައި ފާސް ކުރުމުގެ ހުއްދަ ދިނުމަށް އީރާނަށް މަޖުބޫރު ކުރުވުމުގެ ގޮތުން ގަރާރެއް ފާސް ކުރި އެވެ. އެ ގަރާރައް ބޯލަނބަން މިދިއަ ބުދަދުވަހާއި ހަމައަށް އީރާނުން ދިޔައީ ދެކޮޅު ހަދަމުންނެވެެ. އީރާން ގެ ޝަކުވާއަކީ އދ. ކަމާބެހޭ ފަރާތްތަކުން އެއްވެސް އަސާސްއެއް ނެތް ގޮތުގައި ދޮގު ތުހުމަތު އަޅުވާފައި ވަނީ ޔަހޫދީ ދައުލަތް، އިޒްރޭލުން ދީފައިވާ ދޮގު މައުލޫމާތުތަކުގެ މައްޗައް ކަމަށް ބުނަމުންނެވެ.\n"އީރާން އޮތީ އައިއޭއީއޭ އަށް މީގެ ކުރިން ވެސް އެއްބާރުލުން ދިން ގޮތަށް އެއްބާރުލުން ދޭން ތައްޔާރަށް" އީރާންގެ ރައިސް ހަސަން ރޫހާނީ، އައިއޭއީއޭގެ ޗީފް، ރަަފައެލް އާއި މުހާތަބުކުރައްވާ ވިދާޅުވި ކަމަށް އިރާންގެ ރަސްމީ މީޑިއާގައި ބުނެފައި ވެއެވެ.\nއަލަށް ހެދުނު އެގްރީމެންޓަކީ އީރާނަށް ގަބޫލުކުރެވޭ އެއްޗެއް ކަމަށާއި އަދި މިއެއްބަސްވުމުގެ ސަބަބުން އެންމެ ފަހުން މައްސަލަތައް ހައްލުވާނެ ކަމަށް ގަބޫލު ކުރައްވާ ކަމަށް ވެސް ރައީސް ރޫހާނީ ވިދާޅުވި އެވެ\nއެކަމަކު ރަފައެލް ގްރޯސް އަރިހުގައި ރޫހާނީ ވިދާޅުވީ އައިއޭއީއޭ އަށް އެއްބާރުލުން ނުދޭ އަދި ނިއުކްލިއާ ހަތިޔާރު ވެސް ހުރި އީރާންގެ ދާއިމީ ދުޝްމަނުން އެބަތިބި ކަމަށާއި އެމީހުންނަކީ އިރާނަށް އިތުރު މައްސަލަތައް ކުރިމަތިކުރުވާ ބައެއް ކަމަށެވެ.\nރަފައެލް ގްރޯސްގެ ދަތުރުފުޅު ކުރެއްވީ އީރާނާއި ދުނިޔޭގެ ބޮޑެތި ބާރުތަކުން 2015 ގައި ސޮއިކުރި ބޮޑު ނިއުކްލިއާ އެއބަސްވުމަށް ސެޕްޓެމްބަރާ އެކެއްގައި އަހަރުފުރެން ކައިރިވެފައި ވަނިކޮށެވެ. އެކަމަކު 2018 ވަނަ އަހަރު އެމެރިކާއިން ވަނީ އެ އެއް ބަސްވުމުން ވަކިވެފައެވެ.\nމެދު އިރުމަތި ނިއުކްލިއަ އީރާން


ޕީޕީއެމް – Page2of4– adduLIVE\nމި ސަރުކާރު ނުވެއްޓި މިހާރު އޮތީ ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ސަބަބުން ކަމަށް އިދިކޮޅު ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ. ކައުންސިލް …\nMar 07, 2021 ހަސަން ރަޝީދު\nކުރިއަށް އޮތް ލޯކަލް ކައުންސިލް އިންތިހާބަށް އިދިކޮޅު ޕީޕީއެމް ޕިއެންސީ ކޯލިޝަންގެ ކެމްޕެއިން ލޯންޗްކުރުމަށް ބާއްވާ ޖަލްސާ މިރޭ އޮންނާނެކަމަށް ޕީޕީއެމުން ހާމަކޮށްފިއެވެ. "މަގޭ ވޯޓު ރުކަށް" …\nޕީޕީއެމް ކެމްޕެއިން ލޯންޗްކުރުން މިރޭ\nއަންނަ ރިޔާސީ އިންތިހާބުގައި ކުރީގެ ރައީސް އަބްދުﷲ ޔާމީނަށް ވެރިކަމަށް ކުރިމަތިނުލެވޭ ހާލަތުގައި ވެރިކަމަށް ކުރިމަތިލުމަށް ތައްޔާރަށް ހުންނެވިކަން ކުރީގެ ރައީސް ޑރ. މުހައްމަދު ވަހީދު ހާމަކުރައްވައިފިއެވެ. …\nޑރ. ވަހީދު ވެރިކަމަށް ކުރިމަތިލާން ތައްޔާރު!\nއިދިކޮޅު ޕީޕީއެމް ޕީއެންސީ ކޯލިޝަނުން އިއްޔެ މާލޭގައި ކުރިއަށްގެންދިޔަ މުޒާހަރާގައި ހައްޔަރުކުރި އެންމެން ދޫކޮށްލައިފިއެވެ. ފުލުހުން ބުނެފައިވަނީ އިއްޔެގެ މުޒާހަރާއިން ފުލުހުންގެ ބެލުމުގެ ދަށަށް ގެނައި 30 …\nޖޫރިމަނާ ކުރުމަށްފަހު ހައްޔަރުކުރި މީހުން ދޫކޮށްލައިފި\nކޮވިޑް މެނޭޖް ކުރުމުގައި ސަރުކާރުން އިހުމާލު ވެފައިވާ ކަމަށް މަޖިލީހުގެ މައިނޯރިޓީ ލީޑަރު އަދި އޭދަފުށި ދާއިރާގެ މެންބަރު އަހްމަދު ސަލީމް ވިދާޅުވެއްޖެއެވެ. ސަލީމް މިފަދައިން ވިދާޅުވެފައިވަނީ …\nއެޗްޕީއޭގެ ސަބަބުން ރައްޔިތުންގެ ކަންކަން ވަނީ ބޮއްސުންލާފަ: ސަލީމް\nމަނީ ލޯންޑްރިންގެ ކުށް ސާބިތުވެ5އަހަރަށް ޖަލަށްލާފައިވާ ކުރީގެ ރައީސް ޔާމީންގެ ވަކީލުންގެ ޓީމުގައި އިސްކޮށް އުޅުއްވާ ކުރީގެ ނައިބް ރައީސް ޑރ. މުހައްމަދު ޖަމީލް …\nޑރ. ޖަމީލް ޔާމީންގެ ވަކީލުންގެ ޓީމުން ބޭރުކުރަން ޝުޖާ ގޮވާލައިފި\n"މަގޭ ފްލެޓު ކޮބާ؟" ނަމުގައި މިއަދު އިދިކޮޅު ފަރާތްތަކުން މާލޭގައި ކުރިއަށް ގެންދިޔަ މުޒާހަރާގެ ތެރެއިން އާއްމުންނާއި ފުލުހުންނަށް އަނިޔާވެއްޖެއެވެ. މިއަދު ހަވީރު ޕީޕީއެމް އޮފީސް ކުރިމަތިން …\nއިދިކޮޅު މުޒާހަރާ ތެރެއިން ފުލުހުންނާއި އާއްމުންނަށް އަނިޔާ\nFeb 12, 2021 އަލީ ހުޒާމް\nއެމްޑީޕީ މީހުންނަށް ވެސް މި ސަރުކާރު މިހާރު ކަމުނުދާ ކަމަށް އިދިކޮޅު ޕީއެންސީގެ ނައިބު ރައީސް އަދި މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވެއްޖެއެވެ. ރޭ …\nއެމްޑީޕީ މީހުންނަށް ވެސް މި ސަރުކާރު ކަމަކު ނުދޭ: އާދަމް ޝަރީފް\nFeb 12, 2021 ހަސަން ރަޝީދު\nއިދިކޮޅު ޕީޕީއެމް ޕީއެންސީ ކޯލިޝަނުން މާދަމާ މާލޭގައި ބޮޑު އެއްވުމެއް ބޭއްވުމަށް ނިންމައިފިއެވެ. އިދިކޮޅު ކޯލިޝަނުން ބުނެފައިވަނީ، މާދަމާ އެއްވުން ފެށުމަށް ހަމަޖެހިފައިވަނީ ހަވީދު 04:00 ގައި …\n"މަގޭ ފްލެޓް ކޮބާ" ނަމުގައި އިދިކޮޅުން މުޒާހަރާއަށް\nFeb 11, 2021 އަބްދުﷲ ޔާމީން\nރޭޕް ކުރަން އުޅުމުގެ ދައުވާ ކޮށްފައިވާ ކުރީގެ ޓޫރިޒަމް މިނިސްޓަރު އަލީ ވަހީދު ބޭސްފަރުވާއަށް ރާއްޖެއިން ބޭރަސް ދިއުމުގެ ހުއްދަ ކްރިމިނަލް ކޯޓުން ދިނުމުން ކުރީގެ ނައިބު …\nޑޮކްޓަރ ލަފާ ދިނުމުންވެސް ރައީސް ޔާމީން އޮތީ ޖަލުގައި: ޑރ. ޖަމީލް\nޕީއެންސީގެ ނައިބު ރައީސް އިބްރާހިމް ޝުޖާއުއަށް މިއަދު ފުލުހަށް ހާޒިރުވުމަށް އަންގައިފިއެވެ. މައުލޫމާތު ލިބިފައިވާ ގޮތުގައި ޝުޖާއު ފުލުހަށް ހާޒިރުކުރަނީ މިދިޔަ މަހުގެ 27 ވަނަ ދުވަހު …\nޝުޖާއު މިއަދު ފުލުހަށް ހާޒިރުކުރަނީ\nFeb 08, 2021 އަބްދުﷲ ޔާމީން\nގިނަ ޕާޓީ އެކުލެވޭ ޑިމޮކްރަޓިކް ސިޔާސީ ވެއްޓެއްގެ ބޭނުމަކީ ރައްޔިތުންނަށް ކަންކަމުގައި މޮޅޫގޮތް ހޯދައިދިނުމެވެ. ސިޔާސީ ޕާޓިތަކުގެ ވާދަވެރިކަމުގައި ރައްޔިތު މީހާއަށް މޮޅުގޮތް ވުމެވެ. އެހެނަސް މިރާއްޖޭގައި …\nކޮވިޑު ވެކްސިނާއި ގުޅިގެން އިދިކޮޅުން ދައްކާ "ކޮސް ވާހަކަ"!\nޕީއެންސީގެ ރައީސް އަބްދުއްރަހީމް އަބްދުﷲގެ މައްޗަށް އުފުލާފައިވަނީ ކުޅޭކުޅޭ ދައުވާއެއް ކަމަށް ނައިފަރު ދާއިރާގެ މެމްބަރު އަހުމަދު ޝިޔާމް ވިދާޅުވެއްޖެ އެވެ. ޝިޔާމް ކުރެއްވި ޓްވީޓެއްގައި ވިދާޅުވެފައިވަނީ، …\nއަބްދުއްރަހީމްގެ މައްޗަށް އުފުލާފައިވަނީ ކުޅޭކުޅޭ ދައުވާއެއް: ޝިޔާމް\nJan 31, 2021 އަބްދުﷲ ޔާމީން


Boarder Hulhuvifahun Bai Lakka Fathuruverin Raajje Athuvejje | Hathaavees\nބޯޑަރު ހުޅުވިފަހުން ބައިލައްކަ ފަތުރުވެރިން ރާއްޖެ އަތުވެއްޖެ\nނޮވެމްބަރު 13, 2020 ހަތާވީސް އޮންލައިން\nރާއްޖޭގައި ޗުއްޓީ ހޭދަ ކުރުމަށް ޒިޔާރަތްކުރި ފަތުރުވެރިންތަކެއް މަތިންދާ ބޯޓުން ވެލާނާ އިންޓަނޭޝަނަލް އެއާޕޯޓަށް ފައިބަނީ: ފޮޓޯ / އެމްއޭސީއެލް\nކޮވިޑް19 ގެ ސަބަބުން ރާއްޖޭގެ ބޯޑަރު ބަންދުކޮށްފައި އޮތުމަށްފަހު އަލުން ހުޅުވާލިފަހުން ބައިލައްކަ ފަތުރުވެރިން ރާއްޖެ އައިސްފައިވާ ކަމަށް ޓޫރިޒަމް މިނިސްޓްރީގެ ތަފާސް ހިސާބުތަކުން ދައްކައިފިއެވެ.\nއެ މިނިސްޓްރީގެ ތަފާސް ހިސާބުތައް ދައްކާ ގޮތުގައި ރާއްޖެ އަށް 51،354 ފަތުވެރިން ވަނީ އައިސްފައެވެ. މިއާއެކު މިއަހަރުގެ މިހާތަނަށް 434،201 ފަތުރުވެރިން ރާއްޖެ އައިސްފައިވާ ކަމަށް ތަފާސް ހިސާބުތަކުން ދައްކައެވެ. އެންމެ ގިނަ ފަތުރުވެރިން ރާއްޖެ އައިސްފައިވާ ކަމަށް ތަފާސް ހިސާބުން ދައްކަނީ މިދިޔަ މަސް ތެރޭގައެވެ.\nއެގޮތުން މިދިޔަ މަހު ރާއްޖެ އަށް ވަނީ 21،515 ފަތުރުވެރިން ވަނީ ރާއްޖެ އައިސްފައެވެ. ޖުލައިމަހު ރާއްޖެ އަށް 1752 ފަތުރުވެރިން އައިސްފައިވާއިރު އޮގަސްޓްމަހު 7628 ފަތުރުވެރިން ރާއްޖެ އަށް ވަނީ އައިސްފައެވެ.\nރާއްޖޭގެ ބޯޑަރު އަލުން ހުޅުވާލި ފަހުން އެއް ގައުމަކުން އެންމެ ގިނަ ފަތުރުވެރިން ރާއްޖެ އައިސްފައި ވަނީ ރަޝިޔާ އިންނެވެ. އެއީ 11،240 ފަތުރުވެރިން ކަމަށް ޓޫރިޒަމްގެ ތަފާސް ހިސާބުތަކުން ދައްކައެވެ.\nރާއްޖޭގެ ބޯޑަރު ބަންދުކުރީ މިދިޔަ މާޗު މަސް ތެރޭގައެވެ. އޭގެފަހުން ރާއްޖޭގެ ބޯޑަރު އަލުން ހުޅުވާލީ މިދިޔަ ޖުލައި މަހުގެ 15ވަނަ ދުވަހުއެވެ. ބޯޑަރު ހުޅުވާލި ފަހުން ރާއްޖޭގެ ފަތުރުވެރިކަން މަޑު މަޑުން އަންނަނީ ރަނގަޅުވަމުންނެވެ.\nPrevious ކޮވިޑަށްވުރެ މޫސުމީ ބަދަލުތަކުގެ ބިރު ބޮޑު: ރައީސް\nNext ފުނަދޫ އަދި މަގޫދޫގައި އިމާރާތްކުރި މިސްކިތް ހުޅުވައިފި


America in 60 ventilator hadhiyakohfi\nވެންޓިލޭޓަރު ހަވާލު ކުރުމަށް ބޭއްވި ރަސްމިއްޔާތުގެ ތެރެއިން -\nއެމެރިކާއިން ރާއްޖެއަށް 60 ވެންޓިލޭޓަރު ހަދިޔާކޮށްފި އެވެ.\nވާޗުއަލް ކޮށް ކުރިއަށްގެންދިޔަ މި ރަސްމިއްޔާތުގައި އެމެރިކާގެ ފަރާތުން ވެންޓިލޭޓަރުތައް ހަވާލުކޮށްދެއްވީ އެމެރިކާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު އެލެއިނާ ޓެޕްލިޒް އެވެ. އަދި ރާއްޖެއިން ވެންޓިލޭޓަރުތަކާ ހަވާލުވެވަޑައިގެންނެވީ ރާއްޖެއިން ލަންކާއަށް ކަނޑައަޅުއްވާފައި ހުންނަވާ ހައި ކޮމިޝަނަރު އުމަރު އަބްދުއް ރައްޒާގު އެވެ.\nފޮރިން މިނިސްޓްރީން ބުނީ މި ވެންޓިލޭޓަރުތަކުގެ ސަބަބުން ކޮވިޑް 19 ރާއްޖޭން ނައްތާލުމަށް ކުރަމުންދާ މަސައްކަތްތަކަށް އެހީވެވޭނެ ކަމަށާއި ކެޕޭސިޓީ އިތުރުވެގެންދާނެ ކަމަށެވެ. އަދި ކޮވިޑަށްފަހު، ހޮސްޕިިޓާތަކުގެ އައިސީޔޫގައި ބޭނުން ކުރުމަށްވެސް މި ވެންޓިލޭޓަރުތަކުގެ ބޭނުމަށް އެހީވެވޭނެ ކަމަށް ފޮރިން މިނިސްޓްރީން ނެރުނު ބަޔާނުގައި ބުނެ އެވެ.\nމި ރަސްމިއްޔާތުގައި ވާހަކަދައްކަވަމުން ފޮރިން މިނިސްޓަރ އަބްދުﷲ ޝާހިދު ވިދާޅުވީ އެމެރިކާއަކީ އަބަދުވެސް ރާއްޖޭގެ ގާތް އެކުވެރިއެއް ކަމަށާއި، ހުރިހާ ހާލަތެއްގައި ވެސް އެގައުމަށް ރާއްޖެއިން ބަރޯސާވެވޭ ކަމަށެވެ.\nކޮވިޑާ ގުޅިގެން އައި ހީނަރުކަމުން އަރައިގަތުމަށް އެމެރިކާއިން ރާއްޖެއަށް4މިލިއަން ޑޮލަރު މިހާތަނަށް ވަނީ ހަދިޔާކޮށްފަ އެވެ. އޭގެ ތެރޭގައި ދެ މިލިއަން ޑޮލަރުގެ ގްރާންޓް އެއިޑާއި ޕީޕީއީ ކިޓު ތަކާއި ޕީސީއާރު މެޝިންގެ އިތުރުން ޔުނިސެފް ފަދަ ޖަމިއްޔާތަކުގެ އެހީ ފޯރުކޮށްދީފަ އެވެ.\nމިއަދު ހަދިޔާކުރި 60 ވެންޓިލޭޓަރުތައް ހެލްތު މިނިސްޓްރީ އާ ގުޅިގެން ރާއްޖޭގެ އެކި ސަރަހައްދުތަކުގައި ގާއިމްކޮށްފަައި ހުރި ފެސިލިޓީތަކަށް ގެންދާނެ ކަަމަށްވެސް ފޮރިން އިން މައުލޫމާތު ދިނެވެ.\nއެމެރިކާ ފޮރިން މިނިސްޓްރީ އަބްދުﷲ ޝާހިދު\nއެމެރިކާގެ ހާރިޖިއްޔާގެ ވެރިންނާ ޝާހިދު ބައްދަލު ކުރައްވައިފި\nތިން މިލިއަން ޑޮލަރުގެ އެއްބަސްވުމެއްގައި އެމެރިކާއާ އެކު ސޮއިކޮށްފި


Cyber safety aa behey fotheh nerefi | Mihaaru\nސައިބާ ސޭފްޓީއާ ބެހޭ ފޮތެއް ނެރެފި\n16 މާޗް 2020 - 15:26\nރައްކާތެރިކަމާ އެކު އިންޓަނެޓް ބޭނުންކުރާނެ ގޮތް ބެލެނިވެރިންނަށް އަންގައިދޭ ހާއްސަ ފޮތެއް އެޑިއުކޭޝަން މިނިސްޓްރީން މިއަދު ނެރެފި އެވެ.\nއެ މިނިސްޓްރީގައި ބޭއްވި ރަސްމިއްޔާތެއްގައި، މި ފޮތް ނެރެދެއްވީ އެޑިއުކޭޝަން މިނިސްޓަރު ޑރ. އައިޝަތު އަލީ އާއި ފުލުހުންގެ ކޮމިޝަނަރު މުހައްމަދު ހަމީދެވެ.\nދުނިޔޭގައި މި ދުވަސްވަރު ފެތުރެމުން އަންނަ ކޮވިޑް-19 އިން ރައްކާތެރިވުމުގެ ގޮތުން ރާއްޖޭގެ ސްކޫލްތައް ވަނީ ބަންދުކޮށްފަ އެވެ. ނަމަވެސް އިންޓަނެޓް މެދުވެރިކޮށް ކިޔަވައިދިނުމުގެ މަސައްކަތް އެޑިއުކޭޝަން މިނިސްޓްރީން ވަނީ ފަށައިފަ އެވެ.\nސްކޫލްތަކުގައި ވަގުތީގޮތުން ކިޔެވުން މެދުކަނޑާލަންޖެހޭ ހާލަތްތަކުގައި ދަރިވަރުންގެ ކިޔެވުން މެދުނުކެނޑި ކުރިއަށްގެންދިއުމަށްޓަކާ ވެވިދާދެ އެހީތެރިކަމާ ގުޅޭގޮތުން @OoredooMaldives ގެ އިސްބޭފުޅުންނާ މަޝްވަރާކުރެއްވުން. pic.twitter.com/76NbnT81m8\n— Ministry of Education (@MoEdumv) March 16, 2020\nއެޑިއުކޭޝަން މިނިސްޓްރީން މިއަދު ކުރި ޓްވީޓެއް\nމި ރަސްމިއްޔާތުގައި އެޑިއުކޭޝަން މިނިސްޓަރު ވިދާޅުވީ މިއީ އިންޓަނެޓުން ކުރިމަތިވެދާނެ ނުރައްކާތަކާ ގުޅޭ ގޮތުން ބެލެނިވެރިން ޒިންމާދާރު ކުރުވުމުގެ މަގްސަދުގައި އެކުލަވާލި ފޮތެއް ކަމަށެވެ. އަދި ރައްކާތެރިކޮށް އިންޓަނެޓް ބޭނުންކުރާނެ ގޮތްތައް ދަރިވަރުންނަށް ކިޔައިދެވޭނެ ގޮތްތައް ވެސް މި ފޮތުގައި ހިމެނޭނެ ކަމަށް މިނިސްޓަރު ވިދާޅުވި އެވެ.\n"ކޮވިޑް-19 އާއި ގުޅިގެން ސްކޫލުތައް ބަންދު ކުރުމުން ދަރިވަރުންނަށް އުނގެނުމުގެ ކަންތައްތައް ރާވާފައި މިވަނީ އިންޓަނެޓް މެދުވެރިކޮށް ކަމަށްވާތީ، އިންޓަނެޓް ބޭނުން ކުރުމުގައި ދަރިވަރުންގެ ސަލާމަތާއި ރައްކާތެރިކަން ކަށަވަރު ކުރުމަކީ އަޅުގަނޑުމެންގެ ވަރަށް ބޮޑު ޒިންމާއެއް ކަމަށް ދެކެން،" މިނިސްޓަރު ވިދާޅުވި އެވެ.\nމި ފޮތް އެކުލަވާލުމުގައި ފުލުހުންގެ ފަރާތުން ލިބުނު އެއްބާރުލުމަށް މިނިސްޓަރު ޝުކުރު އަދާކުރެއްވި އެވެ.\nއެޑިއުކޭޝަން މިނިސްޓްރީން މިއަދު ނެރުނު ފޮތް\nއެޑިއުކޭޝަން މިނިސްޓްރީގެ ވެބްސައިޓުން މި ފޮތް ޑައުންލޯޑް ކުރެވޭނެ އެވެ.\nމި ފޮތުގައި، ރައްކާތެރި ގޮތުގައި އިންޓަނެޓް ބޭނުންކުރަން ސަމާލުކަން ދޭންވީ ކަންތައްތަކާއި ސައިބާ ބުލީން ރައްކާތެރިވާނެ ގޮތްތަކާއި ދަރިވަރުން އާންމުކޮށް ބޭނުންކުރާ ވެބްސައިޓުތަކާއި އެޕްލިކޭޝަންތައް ހިމެނެ އެވެ.\nކުޑަކުއްޖަކަށް ޖިންސީ އަނިޔާކުރުމުގެ ނިޔަތުގައި ނުވަތަ އެކަމަށް އެ ކުއްޖާ ތައްޔާރު ކުރުމަށްޓަކައި ކުރާ މުއާމަލާތު "އޮންލައިން ގްރޫމިން" އާ ގުޅޭ ގޮތުން ވެސް މި އަތްމަތީ ފޮތުގައި މައުލޫމާތު ހިމެނެ އެވެ. އޭގެ ތެރޭގައި އެފަދަ ހާލަތެއް ފާހަގަކުރަން ބަލަންޖެހޭ ކަންތައްތަކާއި ސަމާލުކަން ދޭންވީ ކަންތައްތައް ހިމަނާފައި ވެ އެވެ.\nއިތުރު ލިޔުންތައް ޕޮލިސް ކުޑަކުދިން އިންޓަނެޓް އެޑިއުކޭޝަން މިނިސްޓްރީ ބެލެނިވެރިން ކިޔަވާކުދިން މުހައްމަދު ހަމީދު (އެމްސީ) ޑރ. އާއިޝަތު އަލީ، އެޑިއުކޭޝަން މިނިސްޓަރު\n1 year ago 198


Dheenaai Idhikolhu Meehekey Nubuneveyne Kamah Bayaankuraa Nafrathuge Bill Thasdheeg Koffi - Vaguthu\nރައީސް އިބްރާހިމް މުހައްމަދު ސޯލިހް ބިލެއް ތަސްދީގު ކުރައްވަނީ - ފޮޓޯ: ރައީސް އޮފީސް\nއިސްލާމްދީނާ ޚިލާފަށް އުޅޭ ނުވަތަ އިސްލާމްދީނާ އިދިކޮޅު މީހެއްކަމަށް އާއްމު ތަނެއްގައި ނުބުނެވޭ ގޮތައް ފާސްކުރި ނަފްރަތުގެ ބިލް މިއަދު ރައީސުލްޖުމްހޫރިއްޔާ ތަސްދީގު ކުރައްވައިފިއެވެ. މިއަދުން ފެށިގެން މިގާނޫނަށް އަމަލު ކުރަން ފަށާނެއެވެ.\nރައީސް އޮފީހުން ވިދާޅުވީ ދިވެހިރާއްޖޭގެ ޤާނޫނުލްޢުޤޫބާތުއަށް5ވަނަ އިޞްލާޙު ގެނައުމުގެ ބިލު މިއަދު ތަސްދީޤުކުރައްވާފައިވާ ކަމަށެވެ. މި ބިލް މަޖިލީހުން ފާސްކުރީ މިމަހުގެ 16 ވަނަ ދުވަހު އެވެ.\nމި ބިލުގައި ޤާނޫނުލްޢުޤޫބާތުގެ 123 ވަނަ މާއްދާގެ ފަހަތަށް 124 ވަނަ މާއްދާގެ ގޮތުގައި މާއްދާއެއް ހިމަނާފައިވެއެވެ.\nދެން މިބިލުގައި އިސްލާޙު ހުށަހަޅާފައި ވަނީ ޤާނޫނުލްޢުޤޫބާތުގެ 617 ވަނަ މާއްދާގެ (ހ) ގެ (4) ވަނަ ނަންބަރުގެ ފަހަތަށް ދެ ނަންބަރު އިތުރުކުރުމަށެވެ. އެގޮތުން (ހ) ގެ5ވަނަ ނަމްބަރުގައި ވަނީ މުއާޞަލާތީ ވަސީލަތެއް ބޭނުންކޮށްގެން ނުވަތަ އެނޫންވެސް ގޮތަކަށް ޢާންމު ތަނެއްގައި، އިސްލާމްދީނަށް ތައުހީނުކުރުމުގެ ނިޔަތުގައި ބަހުން ނުވަތަ ޢަމަލުން، މާތް ﷲ އަށް ނުވަތަ ކީރިތި ޤުރުއާނަށް ނުވަތަ ކީރިތި ރަސޫލާއަށް ނުވަތަ ކީރިތި ރަސޫލާގެ ސުންނަތަށް ނުވަތަ އިސްލާމްދީނަށް ފުރައްސާރަކުރުން އެއީ ކުށެއް ކަމުގައި ކަނޑައަޅާފައެވެ.\nދިވެހިރާއްޖޭގެ ޤާނޫނުލްޢުޤޫބާތަށް5ވަނަ އިޞްލާޙު ގެނައުމުގެ ބިލު، ރައީސުލްޖުމްހޫރިއްޔާ މިއަދު ތަސްދީޤުކުރެއްވުމާއި ގުޅިގެން މި ޤާނޫނު މިއަދު ވަނީ ދިވެހިސަރުކާރުގެ ގެޒެޓުގައި ޝާއިޢުކުރައްވާފައެވެ.\nރައްޔިތުންނޭވެއެވެ. ކޮބަ ތި އޮތީ ދަންނަ ބޭކަލުންނާއި އަދި ސިޔާސީ މީހުންގެ މެދުގައި އުފެދުނު ބޮޑު ހަނގުރާމަ ނިންމާފައި، މިވެރިން މައިތިރި ކުރަން މިޖެހޭނީ ޤާނޫނު ހަދައިގެން މިވެރިންނަކަށް އިސްލާމީ ޢަޚްލާޤުގެ ކުނޑިފުކެއް ބޮލުގައި ނުހުރޭ. ކިޔާނެ، ގޮވާނެ ކޮންމެ އެއްޗެސް ޖައްސާނެ ކޮންމެ ވައްތަރެއް ޖައްސާ ފުވެ ހަދާކަށް ލަދެއް ނުހުންނަ ބައެއް. ޢިއްޒަތްތެރި ޞާލިޙް ރައީސް ތިޔަ ކުރެއްވީ ހަމަ ރަނގަޅު ކަމެއް ބަސްނާހާ ކުދިން މައިތިރި ކުރެވޭނީ ނިކަން އުކުޅު އެނގިގެން. ޝުކުރިއްޔާ ރައީސް\nނޮވެމްބަރު 28, 2021 15:26\nލާދީނީ އެމްޑީޕީ. ލާދީނީ އެމްޑީޕީ. ލާދީނީ އެމްޑީޕީ.\nނޮވެމްބަރު 28, 2021 16:09\nލާދީނީ ޑިކްޓޭޓަރު ނަޝީދު ބޭނުންވީމަ އެންމެން ދެކޮޅު އިރުވެސް އެ ފާސް ކުރީ. ނަޝީދު ރާއްޖޭގެ ސިޔާސީ ދާއިރާއިން އެއްކޮށް ބޭރު ކުރަންޖެހޭ


Secretariat of the Felidhuatholhu Atoll Council\nNew from Vaavu Atoll\nJanuary 4th, 2022 އަބުދުލްމަޖީދު އަބުދުލްޣަނީ\nމި 2022 ވަނަ އަހަރު ފެށުނު އިރު މިއަތޮޅުގެ އާބާދީ އަކީ 2669 އެކެވެ. 2021 ވަނަ އަހަރު ފެށުނު އިރުގެ އާދާދީ އަކީ 2644 އެވެ. އެހެން ކަމާއެކު 2021 ވަނަ އަހަރުތެރޭގައި ރަޖިސްޓްރީއަށް އިތުރުވިކަމަށް ދައްކަނީ 25 މީހުންނެވެ. ވަކިވަކި ރަށްރަކަށް ބަލާއިރު 2021 ވަނަ އަހަރު ފުލިދޫގެ ރަޖިސްޓްރީއަށް އިތުރުވެފައިވަނީ5މީހުންނެވެ. ތިނަދޫގައި3މީހުންނެވެ. ފެލިދޫން އިތުރުވެފައިވަނީ2މީހުންނެވެ. ކެޔޮދޫން 13 މީހުންނެވެ. ރަކީދޫން އިތުރުވީ2މީހުންނެވެ. ޢުމުރު ފުރާތަކަށް ބަލާއިރު މުޅި އަތޮޅުގައި 18 އަހަރުން ދަށުގެ ކުދިންގެ އަދަދު މިވަނީ 720ން 744 އަށް އިތުރުވެފައެވެ. އެހެން ނަމަވެސް 18 އަހަރާއި 35 އަހަރާދެމެދުގެ މީހުންގެ އަދަދުމިވަނީ 24 މީހުން މަދުވެފައެވެ. 35 އަހަރާއި 65 އަހަރާ ދެމެދުގެ އާބާދީއަށް 35 މީހުން އިތުރުވިއެވެ. 65 އަހަރުންމަތީގެ އިސްރަށްވެހިންގެ އަދަދަށްވެސް 16 އިތުރު ވިއެވެ. އިތުރު ތަފްޞީލް\nDecember 29th, 2021 އެޑްމިނިސްޓްރޭޓަރ\n2018 ވަނަ އަހަރު ކެޔޮދޫގައި ބޭއްވި މުބާރާތުގެ ތެރެއިން\n34 ވަނަ ޤައުމީ ޤުރްއާން ކިޔެވުމުގެ މުބާރަތުގައި މިއަތޮޅު ބައިވެރިވާ ހުރިހާ ކުދިންގެ ކިޔެވުންތައް ނިމިއްޖެއެވެ. ހިތުން ކިޔަވާ ކުދިންގެ ކިޔެވުން އޮތީ 28 ޑިސެމްބަރ 2021 ވީ އަންގާރަ ދުވަހުގެ ހަވީރުއެވެ. މި މުބާރާތުގައި ހިތުން ކިޔަވާ ގޮފީގައިވެސް 10 ކުދިން ވަނީ މިއަތޮޅުން ބައިވެރި ވެފައެވެ. އެއީ ފުލިދޫ( އަތޮޅު މަދަރުސާއިން) 1 ކުއްޖަކާއި ފެލިދޫ( އަތޮޅު ތައުލީމީ މަރުކަޒުން)3ކުއްޖަކާއި ކެޔޮދޫ ސްކޫލުން6ކުދިންނެވެ. މިހުރިހާ ކުދިންވެސް މުބަރާތުގައި ކިޔަވައިފައިވަނީ އޮންލައިންކޮށެވެ. އިތުރު ތަފްޞީލް\nDecember 18th, 2021 އަބުދުލްމަޖީދު އަބުދުލްޣަނީ\nވ. އަތޮޅުގެ5ރަސުގައި ދީނީ ނަސޭޙަތް ދިނުމުގެ ޕްރޮގްރާމެއް ހިންގައިފިއެވެ. މި ޕްރޮގްރާމް އޮތީ މިމަހުގެ 17، 18 މި ދެދުވަހުއެވެ. މިއީ މިނިސްޓރްީ އޮފް އިސްލާމިކް އެފެއާޒާއި މި ކައުންސިލާއި އަދި ރަށްރަށުގެ ކައުންސިލްތައް ގުޅިގެން ހިންގި ޕްރޮގްރާމެކެވެ.މި ޕްރޮގްރާމް ހިންގަވައިދެއްވުމަށް މިއަތޮޅަށް ވަޑައިގެންނެވީ ރާއްޖޭގައި މަޤްބޫލް ދީނީ ޢިލްމުވެރިންގެތެރެއިން ބޭފުޅުން ކޮޅެކެވެ. މި ބޭފުލުން ވަނީ 17 ޑިސެމްބަރ ވީ ހުކުރު ދުވަހު މިއަތޮޅުގެ ފުލިދޫ ، ފެލިދޫ، ރަކީދޫ ގައި އިމާމުވެ ހުކުރުވެސް ކޮށްދެއްވައިފައެވެ. އަދި5ރަށުގެ މިސްކިތްތަކުގައާއި ކެޔޮދޫ ސްކޫްގައި ދިރިވަރުންނަށާ އިތުރު ތަފްޞީލް


Hiyaa Flat Thah Kairi Ga Clinic Eh Alhan Bayakaa Havaal Koffi - Vaguthu\nހިޔާ ފްލެޓުތައް ކައިރީގައި ކްލިނިކެއް އަޅަން ބަޔަކާ ހަވާލުކޮށްފި\nހުޅުމާލޭގައި އަޅާފައިވާ ހިޔާ ފްލެޓްތައް ފޮޓޯ: ވަގުތު\nކުރީގެ ރައީސް އަބްދުﷲ ޔާމީންގެ ސަރުކާރުގައި ބޯހިޔާވަހިކަން ފޯރުކޮށް ދިނުމުގެ މަގުސަދުގައި ހުޅުމާލެ ދެ ވަނަ ފިޔަވަހި ހިއްކާ އެތަނުގައި އަޅާފައިވާ ހިޔާ ފްލެޓްތައް ކައިރީގައި ކްލިނިކެއް އަޅަން ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން ބަޔަކާ ހަވާލުކޮށްފިއެވެ.\nއެ މަސައްކަތް ހަވާލުކޮށްފައިވަނީ ޕައިތަން ޕްރިވެޓް ލިމިޓެޑާއެވެ. އެތަން އަޅާނީ ކޮމާޝަލްގެ ގޮތުގައި ކަނޑައަޅާފައިވާ ޔުނިޓްތަކުގައެވެ. އެޗްޑީސީން ބުނީ ކްލިނިކް ނިންމައި ތިން މަސް ތެރޭގައި ހިދުމަތް ދޭން ހަމަޖެހިފައިވާ ކަމަށެވެ. މި ކްލިނިކްގެ އިތުރު ދެ ކްލިނިކެއްވެސް އެތަނުގައި އަޅާނެއެވެ.\nހިޔާ ފުލެޓުތަކުގައި މީހުން ދިރިއުޅެން ފަށާ ކުލި ނަގަން ފެށުމުގެ ކުރިން މިހާރު ދިމާވަމުންދާ މައްސަލަތައް ހައްލު ކުރުމަށް އެޗްޑީސީގެ ފަރާތުން ދަނީ ގިނަ މަސައްކަތްތަކެއް ކުރަމުންނެވެ.\nއެސަރަހައްދު ސާފުކޮށް ބޭއްވުމާއި ޒަރޫރީ ބޭނުންތަކަށް ކޮންމެހެން ބޭނުންވާނެ ގިނަ ހިދުމަތްތަކެއް ސުޕަމާކެޓް ގްރޮސަރީ ސްޓޯރު ފަދަ ތަންތަން ތިން މަހުގެ ތެރޭގައި ނިންމަން އެޗްޑީސީން ވަނީ އެކި ފަރާތްތަކާ ހަވާލުކޮށްފައެވެ.\nތަނަށް ބަދަލުވި މީހުންގެ އަދިވެސް އެންމެ ބޮޑަށް ކަންބޮޑުވަނީ ކުލީގެ މައްސަލައިގައެވެ. ސަރުކާރުން ވިދާޅުވެފައިވާ ގޮތުގައި ހިޔާ ފްލެޓްތަކުގެ ކުއްޔަކީ މަހަކު 7,500 ރުފިޔާއެވެ. އަދި ފުލެޓުގެ މެނޭޖްމެންޓު ފީގެ ގޮތުގައި ކޮންމެ މަހަކު 1,000 ރުފިޔާ ނަގާނެއެވެ.\nއެހެންވިޔަސް ކުރީގެ ސަރުކާރުގައި އެ އަގު ކަނޑައަޅާފައިވަނީ ޖުމުލަ 6،600 ރުފިޔާއަށް ކަމަށް އެ ސަރުކާރުގެ ބޭފުޅުން ވިދާޅުވަމުންދެއެވެ. އެއީ ސޯޝަލް ހައުސިން ޔުނިޓްތަކަށް ބޮޑު އަގަގެއް ކަމަށްވާތީވެ ކުލިކުޑަކުރަން އެތައް ފަހަރެއްގެ އެޗްޑީސީއާއި ރައީސް އޮފީހުގައި އެދުމުންވެސް އެއަށްވުރެ ކުޑަ ނުކުރެވޭނެ ކަމަށް ވަނީ ވިދާޅުވެފައެވެ.\nހިޔާ ފްލެޓުތަކުގެ އާބާދީ 5،000 އަށް، އެއީ ހާހެއްހާ އާއިލާ\nހިޔާ ފްލެޓް އެއްބަސްވުމުގައި ސޮއި ކުރަން ނުދެވުނު މީހުންނަށް އިތުރު ފުރުސަތެއް ދީފި\nހިޔާ ފްލެޓްގައި ދިރިއުޅޭ ކުދިންނަަށް ސްކޫލު ބަސް ހަމަޖައްސަނީ\nއޮކްޓޯބަރ 20, 2021 14:20\nޢަލީ ލަތީފުއަށް ނޫނީ ތިނުދޭނެ.\nއޮކްޓޯބަރ 20, 2021 17:46\nވަރަށް ނުލަފާ ޑޮކްތަރެއް އުޅޭނެ ޑރ ސަނީޒް ނަޒްމީ ކިޔާ. އަހަރެންގެ ތިމާގެ މިހަކާ ދިމާލަށް ބުނި އޭނަ ހަމަ މަރޯވާނީ ، އަހަރެން ނޫޅެމޯ އޭނަގެ ޓެސްޓު ހަދާކަށް މަރުވާން ހުރި މީހެއް، އަސްލު މިފަދަ މީހުންގެ މައްސަލަތައް ބެލެން އައިޖީއެމްއެޗްގައި ނުހުރޭ ، އެކަމަކު އަލީ ލަތިފަކީ ބަލިމީހުންނަށް ވަރަށް ހެޔޮ މީހެއް.\nއޮކްޓޯބަރ 20, 2021 17:39\nއެޑީކޭއަށް ފާމަސީ ހިންގަން ސޯސަންމަގުގައި ހުރި ސަރުކާރުގެ އިމާރާތް ދިންގޮތް ބަލަން ބޭނުން އަދި އަގުވެސް ބަލަން ބޭނުން\nއޮކްޓޯބަރ 20, 2021 17:47\nދަތިތަށް ފިލުވަން ވަރަށް ގިނަ މަސައްކަތޭ؟ ހެއްވަން ތިއުޅެނީ؟ ތި ސުހައިލް ހުއްޓަ އެތަނުގަ ނުކުރާނެ އޭނާއަށް ފައިދާ ނުވާނެކަމެއް، 2023 ގަ ހިޔާ ފްލެޓްގެ އެއްވެސް ޓެނަންޓެއް މިސަރުކާރު ދަމަހައްޓަން ވޯޓް ނުދޭނެ


Hiyaalhu hushahelhumuge furusathu nudhenee verikan dhifaau kuran: MDP | Mihaaru\nހިޔާލު ހުށަހެޅުމުގެ ފުރުސަތު ނުދެނީ ވެރިކަން ދިފާއުކުރަން: އެމްޑީޕީ\nއަބުރުގެ ބިލު ދިރާސާ ކުރާ ކޮމެޓީގެ މެމްބަރުން. އާއްމުންގެ ހިޔާލު ބަލައިނުގަތުމަށް ކޮމެޓީން ނިންމުމުން އެމްޑީޕީން ވަނީ އެކަން ކުށްވެރިކޮށްފައި.-- ފޮޓޯ: ނިޝާން އަލީ /މިހާރު\nހިޔާލުފާޅުކުރުމުގެ ހައްގު ހަނިކުރަން މަޖިލީހަށް ހުށަހަޅާފައިވާ ބިލަށް ރައްޔިތުންގެ ހިޔާލު ހުށަހެޅުމުގެ ފުރުސަތު ނުދީ، ގާނޫނު ހަދާ މަޖިލީހެއްގައި ވެސް އަމަލުކުރަން ޖެހޭ އުސޫލްތަކާ ހިލާފު ހުދުމުހުތާރު ގޮތްތައް އިސްކުރަމުންދަނީ ރައީސް އަބްދުﷲ ޔާމީންގެ ވެރިކަން ދިފާއުކުރަން ކަމަށް އެމްޑީޕީން މިއަދު ބުނެފި އެވެ.\nއެ ބިލަށް ހިޔާލުފާޅުކުރަން ހުޅުވާލި ފުރުސަތު މަޖިލީހުގެ ކޮމެޓީން ވަނީ "ބާތިލްކޮށްފަ" އެވެ.\nމިކަން ކުށްވެރިކޮށް އެމްޑީޕީން ނެރުނު ބަޔާނުގައި ބުނީ ކުއްލި ގޮތަކަށް ކޮމެޓީން ނިންމީ ވަރަށް ހުދުމުހުތާރު ނިންމުމެއް ކަމަށެވެ. އެ ނިންމުމުން ދޭހަވަނީ ރައްޔިތުންގެ ހައްގުތައް ނިގުޅައިގަންނަން ގާނޫނުތައް ހަދައި ރައްޔިތުންނަށް ބިރުވެރި މާހައުލެއް ގާއިމުކުރަން ރައީސް ޔާމީންގެ ސަރުކާރުން ކެތްމަދުވެފައިވާ މިންވަރު ކަމަށް ބަޔާނުގައި ބުނެފައިވެ އެވެ.\n"ގާނޫނު ހަދާ މަޖިލީހެއްގައި ހުންނަން ޖެހޭ އެންމެހާ ޕްރޮސީޖާތަކާއި ޑިމޮކްރެޓިކް ހަމަތަކެއް ނައްތާލައި ހުދުމުހުތާރު ގޮތްތައް އިސްކޮށް އެފަދަ ގާނޫނުތައް ހަދައި ރައްޔިތުން ގުރުބާން ކުރަމުން އެ ގެންދަނީ ސީދާ ރައީސް އަބްދުﷲ ޔާމީންގެ ބޭނުންފުޅަށް، އެމަނިކުފާނުގެ ވެރިކަން ދިފާއުކުރެއްވުމަށްޓަކަ އެވެ،" އެމްޑީޕީގެ ބަޔާނުގައިވެ އެވެ.\n"އެމަނިކުފާނު ބޭނުންފުޅުވާ ގޮތަށް އެފަދަ ބިލްތައް ފާސްކުރުމަށް އެމަނިކުފާނު ގެންގުޅުއްވާ ސިޔާސަތަކީ ސަރުކާރު މެމްބަރުންނަށް ވެސް ބިރުދެއްކެވުމާއި ބްލެކްމޭލްކުރުމެވެ."\nހިޔާލުފާޅުކުރުމާއި ނޫސްވެރިކަން ނައްތާލަން މަޖިލީހަށް ހުށަހަޅާފައި ވަނީ ނުރައްކާތެރި ބިލެއް ކަން ފާހަގަކޮށް އެމްޑީޕީގެ ކަންބޮޑުވުންތައް ބަޔާނުގައި ތަކުރާރުކޮށްފައިވެ އެވެ.\nއެ ބިލަކީ، އެމްޑީޕީން ބުނިގޮތުގައި، ދައްކާ ވާހަކައަކުންނާއި ކުރާ ޓުވީޓަކުންނާއި ކުރަހާ ކުރެހުމަކުންނާއި ހަދާ ޅެމަކުން ނުވަތަ ކުރަހާ ކުރެހުމަކުން ނުވަތަ ނަގާ ފޮޓޯއަކުން ވެސް 50،000ރ. އިން ފެށިގެން ދެ މިލިއަން ރުފިޔާގެ ޖޫރިމަނާއެއް ނަގައި ހަ މަހުހެ ޖަލު ހުކުމެއް އަންނަ ގޮތަށް އެކުލަވާލާފައި އޮތް ބިލެކެވެ. ރައްޔިތުންގެ ހައްގުތައް ނިގުޅައިގަނެ ކުޅަދާނަވެގެން ނުވާ އަދަދުތަކުން ޖޫރިމަނާކޮށް ދިގު މުއްދަތަކަށް ޖަލަށް ލެވޭ ގޮތަށް މި ގާނޫނު ފަރުމާކުރީ ވެސް ރައްޔިތުންގެ ހިޔާލު ހޯދުމަކާ ނުލައި ކަމަށް އެމްޑީޕީން ބުނެފައިވެ އެވެ.\nމީޑިއާ އެމްޑީޕީ ނޫސްވެރިކަން ރައްޔިތުންގެ މަޖިލިސް ޕްރެސް ފްރީޑަމް ޑޭ ނޫސްވެރިން\n34 ކޮމެންޓް, 1 ރިއެކްޝަންސް\nއަބުރުގެ ބިލު ފާސްކޮށް ނިމުމުން ސަރުކާރަށް ތާއީދު ކުރާ މީހުން، އިދިކޮޅު ފަރާތްތަކަށް ކުރާ ތުހުމަތުތަކަށް، އިދިކޮޅު ފަރާތްތަކުން އަބުރުގެ ދައުވާ، ސަރުކާރަށާއި އެމީހުންގެ މައްޗަށް ކުރެވޭނެ. އޭރުން ސަރުކާރުން އިދިކޮޅު ފަރާތްތަކަކަށް ފާޑުވެސް ނުކިޔޭނެ. އިދިކޮޅު ފަރާތްތަކުން ރަސްފަންނުގަ އިން ނަޖިސް ހޯޅިއެއް ފަޅާލި ވާހަކަ އާއި އެތަނަށް ކަޅުތެޔޮ އެޅި ވާހަކަ ހައިސިން މިނިޓަރަށް ފެނުނު ވާހަކަ ބުނެފައިވާތީ އެމައްސަލަ އަބުރުގެ މައްސަލައަކަށް ވާނެ. ހެއްކެއްނެތި ބައެއްގެ ބޮލުގައި މި އަޅުވަނީ އަބުރަށް ހުތުރުވާ ގޮތައް. މުއިޒު ކުރާ ތުހުމަތުތަކުގެ ސަބަބުން އިދިކޮޅުޕާޓީއަށް ތާއީދު ކުރާ ހުރިހާ ލޮބުވެތި ރައްޔިތުންގެ އަބުރާ އެ ބެހެވެނީ. މިކަން ސަރުކާރުގައި ގަޓެއް ހުރިއްޔާ ބަލައި މުއިޒު ޖޫރިމަނާ ލާރި ހުރިހާ އިދިކޮޅު ރައްޔިތުންނަށް އެބަ ދޭން ޖެހޭ. އަމިއްލަޔައް ފޭހުނު އިލޮށި ލޮލަށް.\nބިލުފާސްކުރިއަސް ވާނެއެއްޗެއްވެ އޮތީ ނިމިފައި. އިތުރަށް ގެއްލޭކަށް އަބުރެއްނެތް. އަބުރު އޮތީ ގެއްލި ނިމިފައި. ވަގުން ވާނީ ހަމަ ވަގުންނަށް. ޚިޔާނާތްތެރިން ވާނީ ހަމަ ޚިޔާނާތްތެރިންނަށް. ރިޝްވަތުބަހާ މީހުން އަމިއްލައަށް ބުނަނީ ފައިސާ ގޯނި ހިފައިގެން ދިޔަވާހަކަ. ފައިސާ ދޭ މީހާ އަމިއްލައަށް ބުނީ، ތިމެންނަ ދޭފައިސާއޭ. ފައިސާ ހޯދާގޮތް ބަލާކަށް ނުޖެހޭއޭ. މިކަންކަމަކީ ނުވާކަމެއްކަމަކަށް ނުދައްކާ ވާހަކައަކަށް ނެހެދޭނެ ދެނެއް. ތިމާމެން އަމިއްލައަށް ތިމާމެންގެ އަބުރު ނަގާލާފަ ދެން ކޮން އަބުރެކޭ ކިޔައިގެން ބިލެއް ފާސްކުރާކަށް. ގެއްލިއްޖެ އަބުރެއް ޤާނޫނަކުން ނުލިބޭނެ. އަހަރުމެން ތިޔަ ޤާނޫނު ފާސްކުރިއަސް މިހުރިހާ ވާހަކައެއް ކިޔާނަން. މިވާހަކައަކީ ތިޔަބައިމީހުން ނުދައްކާ ވާހަކައެއްކަން ނިކަން ސާބިތުކޮށްދީބަލަ.\nފެންނަ ފެނުމުގަ ވެރިކަމުގެ ބާރު ދަނީ ކެނޑެމުން ރޫޅެމުން\nފިގުހު އެކަޑަމީ ބުނީ ނުބައި ވެރިން އަންނާނީ ނުބައި މީހުންގެ ތެެރެއަށޭ މިއަށްވުރެ ސާފުކޮށް މީހަކަށް މިކުރަނީ ވިޔާނުދާ ކަންތަކޭ ބުނެވޭނެތަ؟ ޝުކުރިއްޔާ ފިގުހު އެކަޑަކީ ދެން ޔާމީނު މީޑިއާ ޕީއެސްއެމްއިން އެތަންކޮޅު ރިޕީޓްކޮށް ދައްކާތި.\nޔޖހ ތިޔަ ބުނީ ރަގަޅަށް . މިހާ ނުބައި މީހުންގެ ތެރެއިން ވެރިކަން ކުރަން ނިކުންނާނީ ވެސް ނުބައި މީހެއް. އެހެންވީމާ އަހަރެމެންގެ މައްސަލައެއް ނެތް. ރައްޔިތުން ފުރަތަމަ ރަނގަޅު ވެގެން ދެން ވެރިމީހާ ރަނގަޅު ކުރަން އުޅުނިއްޔާ ތަންކޮޅެއް ރަނގަޅު ވާނެ.\nމަޖިލިސް މެންބަރުކަމަކީ ދިވެހިރާއްޖޭގެ ފަހުގެ ތާރީޙްގައި މުއްސަނދިވުމުގެ ތަޅުނދަޑި ކަމުގައި ގިނަމެންބަރުން ދެކެނީ އަދި އަމަލުކުަރަމުންވެސް ދަނީއެހެން ، ކުރީއްސުރެއް މަޖިލިސްގެ މެންބަރުންނަކީ ވަރަށް ހާއްސައިނާޔަތްތަކާއި އެެއިރެއްގައި އޮންނަސަރުކާރުތެރޭން ވަރަށް ގިނަކަންކަން ނުކަސިޔާރުކޮށް ކުރުމުގެ ބާރުލިބިފައިވާބައެއް ، މިހެއްއޮއްވާ ރާއްޖެއަށް ޕާޓީސިސްޓަމްއައިސް ޕާޓިތަކުން މެންބަރުން ކުރިމަތިލައިގެން މަޖިލިސްއަށް ހޮވުނީ ،، ދެން ކަންހިގާދިޔަގަކީ އެއްޕާޓީންއަނެއްޕާޓީއަށް ބަދަލުވަމުންދިޔައީ އޭގެ އިނާމެއްގެގޮތުގައި ގޯތިގެދޮރާއި ކާރާޢި ފްލެޓް އަދި ފައިސާ މިލިއަނުން ލިބެމުންދަނީ ،، މެސީމެން ރޮނާލްޑޯމެން ކުލަބްތަކަށް ޓްރާންސްފަރ ވާއުސޫލްއާޢި އެއްކަހަލަ ގޮތަކަށް ކަންކަން ހިނގަމުން ދިޔައީ ،،، މިކަންތަށް އެންމެބާރަށް ހިނގަންފެށީ ރައީސް ނަޝީދުގެ ސަރުކާރުން ، މިގޮތުން އަގުބޮޑު ކުޅުންތެރީންގެ ގޮތުގައި ބަދަލުވީ އަލީވަހީދު ، އަލްހާން ، ސަލީމް ނާޒިމް ،،، ފާހަގަކޮއްލެވޭ ، އެމް.ޑީ.ޕީމީހުން ނުދެކޭނެ އެކަމަކީ ރިޝްވަތުދިނުންކަމަަކަށް އެވާނީ ހަދިޔާއަށް ނޫނީ އިނާމަށް ، މިދިޔަ އިންތިޙާބުގައިވެސް ޖޭޕީއިން ޕީޕީއެމްއަށް ބަދަލުވި މެންބަރުންނާއި އެމް.ޑީޕީއިން ބަދަލުވިމެންބަރުންވެސް އަގުބޮޑު ކުޅުންތެރިންގެ ގޮތުގައި ބަދަލުވީ ،،، ވީމާ ހުރިހާ ޕާޓީތަކުންވެސް މިކުޅެނީ އެއްކުޅިއެއް ، އެކަމު އެއްބަަޔަކު އަނެއްބަޔަކަށް މިގޮވަނީ ރިޝްވަތުދެނީއޭ ، ވައްކަމޭ ވަގުންނޭ ،، އަޅުގަނޑު ދަންނަވާނީ ފުރަތަމަ ޕާޓީގެ ތަކުގެ އިސްވެރިން ފުރަތަމަވީ އިސްލާހްވެ ފައިސާއަށް މީހުންގަތުން ހުއްޓާލަން ،،،، އޭރުން މަޑުމަޑުންނަމަވެސް ކަންކަން ރަގަޅުވަމުންދާނީ ،، ވަރަށް ސަލާމް ،\nއެމަޖިލިހަކީ މެމްބަރުންގެ ސުޕަރމާކެޓް އެތާތެރޭގައި ހިންގަނީ ވިޔަާރި ޑީލް ބައި އެޅުން!\nކުދިންނޭ މިއޮތީ ރަނގަޅު ޅައެއްޗެއް އެޅިފަ. 2018 ވޯޓުނުލާން ނުދިޔަސް އިލެކްންރޯނިކަލީ އެންމެންގެ ވޯޓްލައްވާނެ. އަދި އެއެންމެންގެ ވޯޓް ހޯދަންވެސް ހޯދާނެ. މިހާރު މިހެން ސައިޓަކަށް ވަދެ ކޮށްލާ ކޮމެންޓަކުން އެދެވޭ ހެޔޮ ބަދަލެއް ގެނެވޭވަރަށްވުރެ މިގައުމު މިއޮތީ މާބޮޑަށް ކުނިވެފަ. އަންނިއާ އުމަރު ދެއްކިވާހަކަ ތެދުވެއްޖެ. ސުކުރިއްޔާ ގައުމު.\nޔާމީން ބުނީ ފައިސާ ބަހަމޭ އެމްއެމްޕީއާރުސީ ކައިފިއޭ ވެސް ބުނީ ޔާމީނު ބޭންކް ސްޓޭޓްމެންޓް ޔާމީން އެކައުންޓަށް ޖަމާކުރި ހެކި އެއޮތީ ޖަަލަށް ލާފައި. މެމްބަރު ބުނީ ގޯންޏަށް އެޅީމޭ އެ ކައިގެން ބިލެއް ހަދައިގެން މައްސަލަ އެހިސާބުން ނިމޭނެ ކަމަށް އެތިބީ\nޢުހުދު ހަނގުރާމް ކުރެއްވީކީ ލަނޑު ލިބިވަޑައިގަންނަވާނެކަން އެނގިވަޑައިގެން ހުއްނަވައެއް ނޫން އެހަނގުރާމައިގައި ބަލިވެ ވަޑައިގަތީ މިޒަމާނުގަ މިއުޅޭކަހަލަ މީހުންހެން މާއްދިއްޔަތައް ދަހިވެތި ވެވުމުގެ ސަބަބުން އަދި އެހެންމެ މުދާގަނޑު ފެނުމުން އެއެމާތް ނަބިއްޔާގެ ބަސްފުޅު ހަނދާންނެތި މަިދާން ދޫކޮށް މުދަލާއި ދިމާލަށް ދެވުނީމަ. އެތަންކޮޅު ފިޔަވާ މުކޮމެންޓް ވަރަށް ރަނގަޅު\nއަބުރާއި ބެހޭ ބިލަށް ޚިޔާލު ނޫންތޯ މިހާ ގިނަދުވަސް ވަން ދެން ނޫސް ތަކުގައި ކޮމެންޓްސް ތައް ގޮތުގައި ވެސް ރައްޔިތުން އެދިނީ. ޔަގީނުންވެސް މަޖްލީހުގެ މެމްބަރުން ވެސް އެކޮމެންޓްސް ތައް ބަލާނެއެވެ. އެހެން ކަމަށްވާނަމަ ދެން ކޮބާތޯ ރައްޔިތުންގެ ޚިޔާލު ނުހޯދިފައި އަބުރާއި ބެހޭ ބިލަށް. ރާއްޖޭގެ ހުރިހާ ރަޖިސްޓަރޑް މީޑިއާ ތަކުން ވަނީ ޚިޔާލު ދީފައި. ދެން ކީއްވެގެންތޯ ހުރިހާ ޓްވިޓަރުންގެ ފަރާތުން އިދިކޮޅު ރަންރީނދޫ މައި ޓްވިޓަރު މަޖްލީހުގެ ކޮމެޓީ އަށް ހާޒިރު ނުވީ ތިގޮތަށް ވާހަކަ ދައްކާނަމަ. އެއްގޮތަކަށް ވެސް އަބުރާއި ބެހޭ ބިލަށް އެކަމާއި ނުބެހޭ ރައްޔިތުންގެ ޚިޔާލު ނުހޯދީ އެއީ އެއްގޮތަކަށް ވެސް ސަރުކާރު ދިފާއު ކުރާ ކަށް ނޫނެވެ. އެއީ ރާއްޖޭގައި އެންމެންގެ އަބުރު ރައްކާތެރި ކުރުމަށްޓަކައި ސަރުކާރުން ކުރާ ކަމެކެވެ. އިންޓަރނެޓްގެ ސޯޝަލް މީޑިއާގައި ރާއްޖޭގެ ވެރިކަން ކުރި ބޭފުޅުންގެ ހުތުރު ކާރޓޫން ކުރަހާފައި އެހުންނަނީ އެއީ ކީއްވެގެންތޯ އަޅެ އެކަކު ވެސް ޖަވާބު ދެއްވަންވީ ނޫންތޯއެވެ. މީ ހަމަ އަބުރަށް އަރައިގަތުން ނޫން ދެން ކޮން ކަމެއްތޯއެވެ.\nއެކަމަކު ބުނަން ވާހަކައެއް، ކިތަންމެ ބިލެއް ފާސްކުރިއަސް ވައްކަން ކުރަންޏާ ވަގަށް ގޮވާނަން، ވަގަށް ގޮވުން ހުއްޓޭނީ ޝަރުޢީ ކޯޓަކަށް މައްސަލަ ހުށަހަޅައިގެން ވައްކަން ނުކުރާކަން ސާބިތު ކޮށްދިނީމަ، އެހެން ނޫނީ ތިޔަހެން ފާސްކުރާ ބިލަކުން އެކަން ނުހުއްޓުވޭނެ ވާހަކަ ވަރަށް އިޚްލާސްތެރި ކަމާއެކު ބުނެ އަންގަމެވެ، ނިކަން ގަޓެއް ހުރިއްޔާ ކުށުން ބަރީއަވެ ވައްކަން ނުކުރާކަން ސާބިތުކޮށްދީބަލަ، އހ.\nބެލިއްޔާވެސް ބަލާނީ ތިޔަ ޕީޕީއެމް ކޯޑިނޭޓަރުންގެ ލިޓިލް ސިންގަޕޫރު ކޮމެންޓު ތޯއްޗެއް..\nވެރިއެއްނޫން އެހެންމީހެއްގެވެސް ހުތުރު ވައްތަރު ވައްތަރަށް ކާޓޫން ކުރަހާ ހެދުމަކީ އަބުރަށް އަރއިގަތުންކަމަށް ބެލެވޭނެ އއެހެންނަމަވެސް އެއްމެންވެސް އެދައްކާ ވާޙަކައަކީ ކުށެއްނެތް މީހަކާ ދިމާލަށް ކަލޭތީ ވަގެކޭ ބުނުންފަދަ ހަޑިހުތުރު ޢަމަލުތައް ހުއްދަކުރާ ވާހަކައެއްނޫން. ނަމަވެސް މީހަކު ޥައްކަން ކޮށްފިއްޔާ އޭނާ ވަންކަން ކުރިއޭ ބުނުމަކުން އެއީ އަބުރަށް އަރައިގަތުންކަމަށް ނުބަލާށޭ އަދި އަބުރާ ބެހެވުނީކަމަށް ބަލާ މިންގަނޑު މާފުޅާވާހަކަ މިދައްކަނީ. ބިލުގަ ބުނަނީ ބުނާބަހަކުން ލިޔާ ލިޔުމަކުން ނަގާ ފޮޓޯއަކުން ކުރަހާ ކުރެހުމަކުން ތަސްވީރަކުން ދޭހަވާ ދޭހަވުމަކުން ނިސްބަތް ކުރުމަކުން. މިހެންގޮސް ކިތައމެ ކުޑަ ކަމެއްވިޔަށް އެބެހެވުނީ އަބުރާކަމަށް ބެލެވޭ ދަރަޖައަށް މިންގަޑު ފުޅާ ނުކުރާށޭ. އަދި އެންމެ ބިރުބޮޑީ މިހުރިހާކަމެއް ބަޔާންކުރުމަށްފަހު އަދި "މިނޫންވެސް ކަމަކުން" އަންނާތީ އެބުނާ މިނޫންވެސް ކަމެއް އެއީ އެހެންމީހުން ދަންނަ ކަމެއްނޫން އަނެއްކާ އެއީ ގުދުރަތީ ކަންކަމުގެ ވާހަކަބާ؟ ނުވަތަ އެއީ އެމީހެއްގެ ހިތައް އެރުންބާ؟ މިހާހިސާބަށް ފުޅާވީމަ އެއީ ބޮޑުމައްސަލައެކޭ މިކިޔަނީ މިކިޔަނީކީ މީހެއްގެ ދުލަށްއައިހާ އެއްޗެއް މީހަކާއި ދިމާލަށް ގޮވުމުން އެއީ އަބުރާބެހުން ކަމަށް ނުބަލާށެކޭ ނޫން ސާފުވެއްޖެބާ؟


ނާޒް: ކުރު މުއްދަތެއްގެ ތެރޭގައި ރާއްޖެޓީވީގެ އެންމެ އުހަށް! | Vaadhoo Beevaa\nއެޑްމިން | 21 ޖޫން 2016 | 1 އަހަރު ކުރިން |2ޚިޔާލު\nނާޒް - ފޮޓޯ: ފޭސްބުކް\n2010 ވަނަ އަހަރު ރާއްޖެ ޓީވީއާ ގުޅުނު ނާޒު ސަޢީދު (ނާޒު) އަކީ އެތަނުގެ ފުރަތަމަ ސްޓާފެވެ. ރާއްޖެޓީވީ އިން ފުރަތަމަ ޚަބަރު ގެނެސްދިނީވެސް ނާޒުއެވެ. ވޭތުވެދިޔަ ކުރު މުއްދަތުގެ ތެރޭގައި ނާޒު ވަނީ އެތަނުގެ އެންމެ އުހުގައި ފިޔަޖަހަން ފަށާފައެވެ. ފުރަތަމަ ޝިފްޓް އިންޗާޖެވެ. އޭގެފަހުން ސްޓޭޝަން އިންޗާޖެވެ. މިހާރު އެއީ ރާއްޖެޓީވީގެ އެގްޒެކެޓިވް ޑިރެކްޓަރެވެ. މިހާކުރު މުއްދަތެއްގެ ތެރޭގައި މިހާބޮޑު ކާމިޔާބީއެއް ނާޒުއަށް ހޯދުނީ ކިހިނެއް ހެއްޔެވެ؟ ތިރީގައިމިވަނީ ގދ. ވާދޫއަށް އުފަން ނާޒުގެ މަސައްކަތްތަކާއި އަދި އެނޫންވެސް މުހިންމު ބައެއް ކަންކަމާގުޅޭގޮތުން ބީވާއިންކުރި މުހިންމު ބައެއް ސުވާލުތަކަށް ނާޒުދީފައިވާ ޖަވާބެވެ. ވާދޫއަށް އުފަން މިފަދަ ހުނަރުވެރި އަދި އެކިއެކި ދާއިރާގެ ތަޖުރިބާކާރުންގެ މަޢުލޫމާތުވެސް ކިޔުންތެރިންނާއި ޙިއްސާކުރުމަކީ ބީވާއަށްލިބޭ ވަރަށްބޮޑު އުފަލެކެވެ.\nބީވާ: ނޫސްވެރިކަމުގެ ދާއިރާއަށް ވަދެވުނީ ކިހިނެއް؟\nނާޒު: ނޫސްވެރިކަމަކީ އަބަދުވެސް ކުރާ ހިތްވާ ކަމެއް. ޚާއްޞަކޮށް މަންމަ އަބަދުވެސް ބޭނުންވޭ މިދާއިރާއިން ކުރިއަށް ދިއުމަށް. އެއްފަހަރެއްގައި ޗުއްޓީއަށް ރަށަށްގޮސް ހުއްޓާ ބޭސިކް ޖާނަލިޒަމް ކޯހެއް އިޢުލާންކުރީ. ދެން މަންމަގެ އެދުމުގެ މަތިން އެކޯހަށް ކުރިމަތިލައިގެން ހޮވުނީ.\nކޯހުގައި ކިޔަވާދިނީ ރާއްޖޭގެ ތަޖުރިބާކާރު ނޫސްވެރިން. ކޯހުގައި ކިޔެވިއިރު ޓީވީއެމްގައި އުޅޭ ފަޒޫ ކިޔާ ރައްޓެއްސަކާ ދިމާވެގެން ބުނެފި އާޓީވީ ޗެނަލެއް ހަދަން އުޅޭ ވާހަކަ. ދެން ފަޒޫގެ ރައްޓެއްސެއް އޭރުގެ ސީއީއޯ ޔާމީން (މިހާރުގެ މަޖިލިސް މެމްބަރު) އަކީ. ދެން ޔާމީނުއަށް ގުޅައިގެން މިދިޔައީ ކުދިން ހޮވަންވެގެން އެމީހުން ބޭއްވި އޮޑިޝަނަށް. އެއޮޑިޝަނުގައި ބައިވެރިވި5ކުދިންގެ ތެރެއިން އެންމެ ރަގަޅު ކުއްޖަކަށް ނާޒު ހޮވުނީ. އެއިރު އަދި ރާއްޖެ ޓީވީ ޚިދުމަތް ފެށުމުގެ މަސައްކަތް ކުރިއަށްދަނީ. ކޯސް ކުރިއަށްދިޔައިރުވެސް އެތަނަށް ދަން. އެދިޔުމުގެ ތެރޭގައި މިހާރުގެ އެމްޑީ ސައްލެމެން ބޭއްވި އޮޑިޝަނެއްގައި އަނެއްކާވެސް އަޅުގަނޑާއި އެހެން ކުއްޖަކު ހޮވުނީ. އެދުވަހުން ފެށިގެން މަސައްކަތް ކުރަމުންމިދަނީ ރާއްޖެޓީވީގައި.\nބީވާ: ފުރަތަމަ ޚަބަރު ކީ ދުވަހުގެ ތަޖުރިބާއަކީ ކޮބާ؟\nނާޒު: އެއީ ވަރަށް މަޖާ ދުވަހެއް. މިހާރުވެސް އެވީޑިއޯ އިންނާނެ ޔޫޓިއުބްގަ. ޚަބަރު ކީވެސް ކަރުދާސްގަނޑެއް ބަލައިގެން. އަޅުގަނޑާއެކު ދެން ހޮވުނު ކުއްޖާ އިނީ ކޮންޓްރޯލް ރޫމްގަ. ކޮންޓްރޯލް ރޫމް އިންނަން ފޫހި ވާތީ އެކުއްޖާ އަނެއްދުވަހު އޮފީހަށް ނައި. އެއިރު ރާއްޖެ ޓީވީގެ ސްޓާފުންގެ ޢަދަދަކީ ގާތްގަނޑަކަށް ހައެއް. ދެން އެކުއްޖާ ނައިމާ ފަހުން ހުރިހާކަމެއް އަޅުގަނޑު ކުރަން މަޖުބޫރުވި. އެގޮތުން އެރޭ 8 ގެ ޚަބަރު ގަޑީގައި ކޮންޓްރޯލް ރޫމްގަ ހުންނަން ޖެހުނީ އަޅުގަނޑު. އެއިރު ކޮންޓްރޯލް ރޫމްގަ ހުންނަ އެއްޗެއްސަށް ކިޔާ ނަމެއްވެސް އެހާބޮޑަށް ނޭގެ. އޭގެފަހުން ދެން އަޅުގަނޑު އިންނަން ޖެހުނީ ކޮންޓްރޯލް ރޫމްގަ. އެގޮތުގަ ދެ އަހަރު ވަންދެން ކޮންޓްރޯލްގަ އުޅެމުން ޚަބަރުވެސް ކިޔަމުން ދިޔައީ.\nނާޒު ޚަބަރު ކިޔަން ތައްޔާރުވަނީ\nބީވާ: އެއިރާއި މިހާރުގެ ތަފާތަކީ ކޮބާ؟\nނާޒު: އެއިރާއި މިހާރާއި ވަރަށްބޮޑަށް ތަފާތު. އެންމެ ފުރަތަމަ ޚަބަރަށް އެރި ދުވަހު ވަރަށް ބިރުގަތް. ވަރަށް ތުރުތުރު އެޅި. ނަމަވެސް މިހާރު ޚަބަރަށް އަރަން އެއްވެސް ވަރަކަށް ޖެހިލުމެއް ނުވޭ ބިރެއްވެސް ނުގަނޭ. އެއިރު ވަރަށް ކުށްވެސް ކިޔޭ. އެކަމަކު މިހާރު ވަގުތުން ޚަބަރަށް އަރަން ބުންޏަސް އެއްވެސް ކުށެއް ނުޖެހި ކިޔާލެވޭނެ. އިރާދަކުރެއްވިއްޔާ މިހާރު އެތަނުގައި ކުރަން ނޭގޭ އެއްވެސް ކަމެއް ނޯންނާނެ.\nބީވާ: އެންމެ ފުރަތަމަ ހުށަހެޅީ ކޮން ޕްރޮގްރާމެއް؟\nނާޒު: އެންމެ ފުރަތަމަ ހުށަހެޅީ ފަސްކާފު ކިޔާ ޕްރޮގްރާމެއް. އެއީ ވަރަށްބިރުގަތް ދުވަހެއް. އެޕްރޮގްރާމް ހުށަހަޅަން ހަމަޖެހިފައި ހުރި ޕްރެޒެންޓަރަށް ނާދެވުނީމަ އަރަންޖެހުނީ ހަމަ ކުއްލިއަކަށް. އެއީ ވަރަށް މޫސުމް ގޯސް ދުވަސްވަރެއްވީމަ އެކަމާގުޅޭ މަޢުލޫމާތު ދިނުމަށް އެމް.އެން.ޑީ.އެފްގެ ބޭފުޅަކާއެކު އަރަންޖެހުނީ. ޕްރޮގްރާމް ފެށުމާއެކުވެސް ވަރަށްބޮޑަށް ތުރުތުރު އެޅި. ނަމަވެސް ދެ ސުވާލުވަރު ކުރެވުނު ހިސާބުން ހަމައަކަށް އެޅިއްޖެ.\nނާޒު ހުށަހެޅި ފުރަތަމަ ޕްރޮގްރާމްގެ ތެރެއިން\nބީވާ: ފުރަތަމަހުރީ ކޮން މަޤާމެއްގައި؟\nނާޒު: ފުރަތަމަ ހުރީ ޝިފްޓް އިންޗާޖަކަށް. ދެން ސްޓޭޝަން އިންޗާޖަކަށް. ދެން މިހާރު މިހުރި އެގްޒެކެޓިވް ޑިރެކްޓަރ ގެ މިމަޤާމަށް ބަދަލުވީ\nބީވާ: ނާޒު ފާހަގަކުރެވުނީ ކުރު މުއްދަތެއްގެ ތެރޭގައި ވަރަށްބޮޑު ކުރިއެރުމެއް ހޯދި މުވައްޒަފެއްގެ ގޮތުގަ. އެކަމުގެ ސިއްރަކީ ކޮބާ؟\nނާޒު: އަޅުގަނޑަށް ޤަބޫލުކުރެވެނީ ތެދުވެރިކަމާއެކު މަސައްކަތް ކުރެވުމާއި، އެކަށީގެންވާ ވަރަށް ތަނަށް ވަގުތުދީގެން އަދި ކުރާހިތުން އެކަމެއް ކުރެވުމުގެ ނަތީޖާ. އޮފީހަށް ދިއުމަށްފަހު ކުރަންޖެހޭ މަސައްކަތެއް އޮތިއްޔާ އެމަސައްކަތެއް ނިންމާފައި ނޫނީ ބްރޭކެއްވެސް ނުނަގަން. ޕެންޑިންގގަ އެއްވެސް ކަމެއް ނުބޭއްވުމަށް އަބަދުވެސް ވަރަށް މަސައްކަތް ކުރަން. އެކަމެއް ނިންމާފައި ނޫނީ އޮފީހުން ނުނިކުންނަން. އެމަސައްކަތެއްކުރަން ސްޓާފުން ތިއްބަސް އެމީހުންނަށް ޑިޕެންޑުނުވެ އަމިއްލައަށް ޒިންމާ ނަގައިގެން އެކަމެއް ކުރެވޭތޯ އަބަދުވެސް ބަލަން.\nބީވާ: ރާއްޖެ ޓީވީއަށް ވަތްއިރު، މިހާރު ތިހުރި ހިސާބަށް އާދެވިދާނެކަމަށް އެއްވެސް ވަރަކަށް އުންމީދުކުރިންތަ؟\nނާޒު: އެއްވެސް ވަރަކަށް އުންމީދެއް ނުކުރަން. އަސްލު ބޭނުމެއް ނޫން މިހާ ޒިންމާބޮޑު ވަޒީފާއަކަށް އަންނަންވެސް. އެކަމަކު މަސައްކަތްކުރަމުން އައި ގޮތަށް ބަލާއިރު މެނޭޖްމަންޓުގެ ވަރަށްބޮޑު އިތުބާރެއް ލިބުނީ. ވަރަށްކުރު މުއްދަތެއްގެ ތެރޭގައި. ވަރަށްގިނަ މީޓިންގ ތަކުގައިވެސް އެމް.ޑީ ފާހަގަކޮށްފައިވޭ ވަރަށްބޮޑަށް އިތުބާރު ކުރާ ކަމަށް. އަދި ޙަވާލުކުރާ ކޮންމެ މަސައްކަތެއްވެސް ބަރާބަރަށް ނިންމާ އޭގެ އަޕްޑޭޓް ދޭކަން. ޙަވާލުކުރާ އެއްވެސް މަސައްކަތަކަށް ނޯ ނުބުނަން. އަސްލު އަބަދުވެސް ބޭނުންވަނީ ނިއުސްރޫމުގައި ތިބޭ އާދައިގެ ޖާނަލިސްޓަކަށްވެހުރެ މަސައްކަތްކުރުމަށް.\nބީވާ: މިހާރު ތިހުރި މަޤާމުގެ ޒިންމާއަކީ ކޮބާ؟\nނާޒު: ގާތްގަނޑަކަށް ޓީވީ ސްޓޭޝަން ހިންގުން. ސީއީއޯ ގެ މަޤާމް ފިޔަވައި ސްޓޭޝަންގެ އެންމެ އިސް މަޤާމަކީ މިއީ. އެހެންވީމަ މިމަޤާމުގެ ޒިންމާ ވަރަށްބޮޑު. ޚާއްޞަކޮށް ރާއްޖެޓީވީގެ އޮންއެއަރ ބެލެހެއްޓުން. މާނައަކީ މުޅި ދުވަހުގެ ޓީވީ ޝެޑިއުލް ބެލެހެއްޓުން. ނާޒުގެ ހުއްދައެއްނެތި އެއްވެސް އެއްޗެއް އޮންއެއަރ އެއް ނުކުރެވޭނެ. އޯވަރޯލްކޮށް ބުނަންޏާ ޓީވީ ސްޓޭޝަން ހިންގުމުގެ ހުރިހާ ކަމެއް ކުރުން.\nބީވާ: ތިހިސާބަށް އައުމުގައި އެންމެބޮޑު އެހީތެރިކަމެއް ލިބުނީ ކޮން ބައެއްގެ ފަރާތުން؟\nނާޒު: ވަކިވަކިން ނަން ބުނަން ވަރަށް އުނދަގޫ. ހުރިހާ އެންމެންގެ ފަރާތުންވެސް ވަރަށްބޮޑު އެހީތެރިކަމެއް ލިބުނު. ޚާއްޞަ ގޮތެއްގައި މިހިސާބަށް އައުމުގައި ނާޒުގެ މަންމަ އާއި ޢާއިލާ އަދި ފިރިމީހާ އާއި ފިރިމީހާގެ ޢާއިލާގެ ފަރާތުން ވަރަށްބޮޑު އެހީތެރިކަމެއް ލިބުނު. އޭގެ އިތުރަށް ރާއްޖެ ޓީވީގެ މެނޭޖްމަންޓާއި ސްޓާފުންގެ ފަރާތުންވެސް ވަރަށްބޮޑު އެހީތެރިކަމެއް ލިބުނު. އަދި ވަރަށް ޚާއްޞަގޮތެއްގައި ރާއްޖެ ޓީވީގެ މެނޭޖިންގ ޑިރެކްޓަރ އަޙުމަދު ސަލީމު އާއި އަކުރަމް ކަމާލުއްދީންގެ ފަރާތުން ލިބުނު އެހީތެރިކަމާއި ކުރި އިތުބާރު ފާހަގަކުރަން. އަދި ވާދޫ ރައްޔިތުންގެ ފަރާތުންވެސް ވަރަށްބޮޑު ހިތްވަރެއްލިބޭ. މިސާލަކަށް ޕްރޮގްރާމެއް ހުށަހެޅުމުން ރަގަޅުކުރަންވީ ކަންތައްތައް ގުޅާފައި ކިޔާދޭ. އެއީ ލިބޭ ވަރަށްބޮޑު ކުރިއެރުމެއް.\nބީވާ: ވާދޫއަށް ނިސްބަތްވާ ކުއްޖަކު ތިފަދަ މަޤާމަކާއި ހަމައަށް އާދެވުމުން ލިބޭ އެންމެބޮޑު އުފަލަކީ ކޮބާ؟\nނާޒު: އަސްލު ވަރަށް ވަރަށް އުފާވޭ. އުންމީދެއްވެސް ނުކުރަން މިހާހިސާބަށް އާދެވިދާނެކަމަށް. ކުޑައިރުއްސުރެ ވަރަށްކުރާ ހިތްވާ ކަމެއް އެކަމަކު ހިތަކަށް ނާރާ ދުވަހަކުވެސް މިގޮތަށް މީހުން ކުރިމައްޗަށް އަރާ ޚަބަރު ކިޔުމުގެ ނުވަތަ ޕްރޮގްރާމެއް ހުށަހެޅުމުގެ ފުރުޞަތު ލިބިދާނޭ. އަދިވެސް އެކުގައި އުޅުނު ބައެއް ރައްޓެހިންނަށް ޤަބޫލެއް ނުކުރެވޭ ނާޒު މިގޮތަށް ޚަބަރު ކިޔާފާނެކަމަށް. އެއީ ސްކޫލުގައި އުޅުނު އިރުވެސް މީހުން ކުރިމައްޗަށް އަރާ އިންޓަރވިއު އެއްކުރަން ވަރަށް ލަދުގަނޭ. އެހެންވީމަ ބައެއްކުދިންނަށް އަދިވެސް ޤަބޫލު ނުކުރެވެނީ.\nރައީސް ނަޝީދު އާއި އިންޓަވިއު ކުރަނީ\nބީވާ: މިހާތަނަށްކުރި އެންމެ ތަފާތު ތަޖުރިބާއަކީ ކޮބާ؟\nނާޒު: މިހާތަނަށް ރާއްޖެ ޓީވީ ގައި ހޭދަވީ މުއްދަތުގެ ތެރޭގައި އެންމެ ތަފާތު ތަޖުރިބާއެއް ކުރެވުނީ ކަންނެލި އޮޑިއެއްގައި 16 ދުވަސް ވަންދެން 44 ރަށަކަށް ކުރީގެ ރައީސް ނަޝީދާއެކު ކުރި ދަތުރު. އެރަށްރަށަށްގޮސް އެތައް ބަޔަކާ ފޭސްކުރަންޖެހޭ. އަދި ކޮންމެ ދުވަހަކު ރައީސް ނަޝީދާއެކު އެތައް އިންޓަރވިއު އެއް ނަގަން ޖެހޭ. ރައީސަކާ އެގޮތަށް ކުއްލިގޮތަށް ތައްޔާރުނުވެ އިންޓަރިވިއު ނަގަންޖެހުމަކީ ލިބުނު ވަރަށް ތަފާތު ތަޖުރިބާއެއް. މިދަތުރުގައި އެކިރަށްރަށަށް ދިއުމުން އެރަށްރަށުގެ ރައްޔިތުންގެ ފަރާތުން ލިބޭ ވަރަށްގިނަ ޚިޔާލުތައް. އިތުރަށް ރަގަޅުކުރަންވީ ކަންތައްތައް އެމީހުން ކިޔާދޭނެ. އެކަމުގެ ސަބަބުން ކުރިއަށްދިއުމަށް ވަރަށްބޮޑު ހިތްވަރެއް ލިބޭ.\nބީވާ: މިދާއިރާގައި ހޭދަވީ ހައެއްކަ އަހަރު ދުވަހުގެ ތެރޭގައި އެންމެ އުފާވި ކަމަކީ ކޮބާ؟\nނާޒު: ސީދާ ވަކި ދުވަހެއް އެހެން ބުނާކަށް ނޭގެ. އެކަމަކު ވަރަށް އުފާވި މިފަދަ ޕޯސްޓެއް ލިބުނީމަވެސް. އެއީ ކުރިން މިފަދަ ޕޯސްޓަކާއި ހަމައަށް އާދެވިދާނެކަމަށް އުންމީދެއް ނުކުރާތީ. ދެން ވަރަށް އުފާވޭ ނާޒުގެ ފަރާތުން ވަރަށްގިނަ ކުދިންނަށް ހުންނާނެ މިދާއިރާއިން ތަމްރީންތައް ލިބިފައި. އެއީވެސް ވަރަށް އުފާކުރާކަމެއް. އޭގެ އިތުރުން 2014 ވަނަ އަހަރު ޚިދުމަތުގެ އަގުވަޒަންކުރުމުގެ ގޮތުން ރާއްޖެޓީވީގެ އެވޯޑެއް ލިބުނީމަވެސް ވަރަށް އުފާވި.\nބީވާ: މިދާއިރާގައި ހޭދަވީ މުއްދަތުގެ ތެރޭގައި މިހާތަނަށް ކުރި އެންމެ ހިތި ތަޖުރިބާ އަކީ ކޮބާ؟\nނާޒު: އަސްލު މީޑިއާގެ ޙަޔާތުގައި އައި އެންމެ ހިތާމަވެރި ދުވަހަކީ ރާއްޖެ ޓީވީ ރޯކޮށްލި ދުވަސް. އެއީ މިހާތަނަށް އެންމެ ދެރަވި އެއްދުވަސް. ހަމައެގޮތަށް އެކަމުގެ ތެރެއިން ރާއްޖެ ޓީވީގެ އަސްވާޑަށްދިން ޙަމަލާވެސް ފާހަގަކޮށްލެވޭ. ރާއްޖެޓީވީ ރޯކޮށްލި ދުވަހު އިހުސާސްކުރެވުނީ އަމިއްލަ ގައިގެ އެއްބައި ރޯ ކޮށްލިހެން.\nބީވާ: މިހާރުތީ ވަރަށްގިނަ ބަޔަކު ދަންނަ މޫނެއް. މަގުމަތިން ދިމާވެ ބައްދަލުވީމަ ކީކޭ މީހުން ބުނަނީ؟\nނާޒު: ވަރަށްގިނަ ބަޔަކު ސަލާމްކޮށްފަ ބުނާނެ ޕްރޮގްރާމް ހުށަހަޅާގޮތް ވަރަށް ރަގަޅޭ. އަދި ރަގަޅުކުރަން ހުންނަ ކަންތައްތައްވެސް އެމީހުން ބުނެދޭ. ދެން އެކި ޕްރޮގްރާމްތައް މިހުށަހަޅަނީ އެކި ނަން ނަމުގައި. އެހެންވީމަ ބެލުންތެރިންނަށް އެނގޭނީ އެ ހުށަހަޅާ ޕްރޮގްރާމެއްގެ ނަމުން. މިސާލަކަށް ކުޑަކުދިންގެ ޕްރޮގްރާމެއް ހުށަހަޅާދެނީ ނާޒުދައްތަގެ ނަމުން. ދެން އެނަމުންވެސް ގޮވާނެ ފެނުނީމަ.\nބީވާ: ޝުކުރު އަދާކޮށްލަން ބޭނުންވާ ފަރާތްތަކަކީ ކޮބާ؟\nނާޒު: އެހީތެރިވެދިން ހުރިހާ ފަރާތްތަކަށްވެސް ޝުކުރު އަދާކުރަން ބޭނުން. ވަކިވަކިން ނަންތައް ބުނަން ވަރަށް އުނދަގޫ. ނާޒުގެ ދެ ފަރާތުގެ ޢާއިލާއަށް ވަރަށްބޮޑަށް ޝުކުރު އަދާކުރަން ބޭނުން. މަންމަ އާއި ބައްޕަގެ ފަރާތުން ޚާއްޞަގޮތެއްގައި މަންމަގެ ފަރާތުން ލިބުނު އެހީތެރިކަން ފާހަގަކުރަން. އަދި ބޭބެ މެންގެ ފަރާތުންވެސް ލިބޭ ހިތްވަރު ފާހަގަކޮށް ޝުކުރު އަދާކުރަން. އޭގެ އިތުރުން އޮފީސް މެނޭޖްމަންޓާއި ސްޓާފުންނަށްވެސް ވަރަށްބޮޑަށް ޝުކުރު އަދާކުރަން.\nބީވާ: މިދާއިރާއާ ގުޅެން ބޭނުންވާ ކުދިންނަށް ދޭން ބޭނުންވާ މެސެޖަކީ ކޮބާ؟\nނާޒު: މިދާއިރާއަކީ ވަރަށް ބިޒީ ދާއިރާއެއް. ސައުވީސްގަޑި އިރު އުޅެން ޖެހޭނީ މިކަމުގައި. އަސްލު މީޑިއާ އަކީ މެރީޑް ކަޕްލްއަކަށް އެހާ ރަގަޅު ދާއިރާއެއް ނޫން. ސަބަބަކީ ވަޒީފާގައި އުޅެމުން ފެމިލީއަށް އެކަށީގެންވާ ޓައިމް ނުދެވޭތީ. އެކަމަކު ނޫސްވެރިކަމުގެ ދާއިރާއަކީ ކުރިއަށްދާން ވަރަށް ރަގަޅު ދާއިރާއެއް.\nރާއްޖެ ޓީވީގެ ޝޫޓިންއެއްގައި ނާޒް ހަރަކާތްތެރިވަނީ\nބީވާ: ތިހާ ބިޒީކޮށް އުޅެމުން ފެމިލީއަށް ޓައިމްދެނީ ކިހިނެއް؟\nނާޒު: ތެދުތެދަށް ބުނާނަމަ، ފެމިލީއަށް ވަރަށް ޓައިމް ނުދެވޭ. ހެނދުނު ދާގޮތަށް ގިނަފަހަރަށް ގެއަށް މިއާދެވެނީ ރޭގަނޑު. އެލިބޭ ކުޑަކުޑަ ވަގުތުކޮޅު ތެރޭ ޓައިމް މެނޭޖްކުރަން މިޖެހެނީ. ނާޒުގެ ފިރިމީހާއަކީވެސް ވަޒީފާގައި އުޅޭ މީހެއް. އެހެންވީމަ ދެމީހުންވެސް ދުވާލު ވަރަށް ދިމާނުވާނެ. ދެން ފިރިމީހާ ވަޒީފާ އަދާކުރާތަނުގައި ހޮނިހިރު ދުވަހުވެސް މަސައްކަތްކުރާނެ. އެހެންވީމަ ނާޒު ހޮނިހިރު ދުވަހު އޮފް ލިބުނަސް ދެމީހުން ދިމައެއް ނުވޭ. އަދި މިހާރު ޢާންމުކޮށްވެސް އޮފް ޑޭ ތަކުގައި ނުކުންނަން ޖެހޭ. އެހެންވީމަ ބޭނުންވާ ވަރަށް ފެމިލީއަށް ޓައިމް ނުދެވޭ.\nބީވާ: އެކަމުގެ ސަބަބުން ދެމީހުންގެ މެދުގައި މައްސަލައެއް ނުޖެހޭތަ؟\nނާޒު: އެއްވެސް މައްސަލައެއް ނުޖެހޭ. ފިރިމީހާއަކީ ވަރަށް އަންޑަސްޓޭންޑިންގ މީހެއް. ވަރަށް ހެލްޕްފުލް މީހެއް. ފިރިމީހާއާހެދި އަސްލު މިހާގިނަދުވަހު މިހެން މިއުޅެވެނީ. ދެމީހުންގެ ދިރިއުޅުމަށް ހަތަރު އަހަރުވީއިރު ކޮންމެ ދުވަހަކުވެސް އޮފީހަށް ހެނދުނު ދާއިރު ދުވަހަކުވެސް ގަޑިޖެހިޔަ ނުދޭނެ. ބައެއް ފަހަރު ގިނަވަގުތު މަޑުކުރަންޖެހުނު ނަމަވެސް އެކަމަށް އެއްވެސް ޝަކުވާއެއް ނުކުރާނެ.\nބީވާ: ލޯބި ސިފަކުރަނީ ކިހިނެއް؟\nނާޒު: އެއީ ދެމީހުންގެ ދޭތެރޭގައި އަންޑަސްޓޭޑިންގ އެއްއޮވެ ދެމީހުން އެކަކު އަނެކަކަށް ކެއަރ ކުރުން.\nބީވާ: އެންމެ ބޭނުންވާ ހަދިޔާއަކީ؟\nނާޒު: ތިއީ ވަރަށް ރަގަޅު ވަރަށް ހިތްހެޔޮ ކުއްޖެކޭ ބުނުން.\nނާޒް މީހަކާ އިންޓަވިއު ކުރަނީ\nބީވާ: ތިއީ ވަރަށް ފޮނިކުއްޖެކޭ ބުނެވޭނެތަ؟\nނާޒު: އަދި މިހާހިސާބަށް އެއްވެސް މީހަކު ނެތް އެހެން ބުނެފަ. ނުދަންނަ މީހަކާ ދިމާވިޔަސް އެމީހަކާ ވާހަކަ ދައްކަނީ ހިނިތުންވުމާއެކު. މިސާލަކަށް ފިރިމީހާގެ ރައްޓެހިންނާ ދިމާވިޔަސް އެމީހުންނާ ވާހަކަ ދައްކަނީ ވަރަށް ހިނިތުންވެހުރެ. ފަހުން އެމީހުން ހަޒްބަންޑު ކައިރީގައިވެސް ބުނެފައިހުރޭ ނާޒު ވަރަށް ކޫލްދޯއޭ މީހުންނާ ވަރަށް ގުޅޭ ދޯއޭ ބުނެފަ. އެހެންވީމަ ދުވަހަކުވެސް އަދި މީހަކު އެހެން ބުނެފައެއްނެތް.\nބީވާ: ލައިފާމެދު ބުނަނީ؟\nނާޒު: ވަރަށް ޕާފެކްޓް. ހަޒްބަންޑުވެސް ވަރަށް ރަގަޅު.\nބީވާ: އެންމެ އުންމީދުކުރާ ދުވަހަކީ؟\nނާޒު: ޕްރޮޑަކްޝަން ދާއިރާއިން މޮޅު އުފެއްދުމެއް ތައްޔާރުކުރެވުން\nބީވާ؛ މިދާއިރާ ނޫން އެހެން ދާއިރާއަކުން ފެނުނު ނަމަ ފެންނާނީ ކޮން ދާއިރާއަކުން؟\nނާޒު: އަސްލު އަބަދުވެސް ވަރަށްކުރާހިތްވި ކަމެއް ޕޮލިހަކަށްވުން. އަބަދުވެސް ބޭނުންވޭ ޤައުމީ ކޮންމެވެސް ޚިދުމަތެއްކުރުން. ދެން ކުޑައިރުއްސުރެ ވަރަށް ބޭނުންވި ހެލްތު ދާއިރާއިން ކުރިއަށްދާންވެސް.\nބީވާ: ރަށާ ދޭތެރޭ ކުރާ އުންމީދަކީ ކޮބާ؟\nނާޒު: ނިސްބަތުން ބަލާއިރު ގދ. ވާދޫއަކީ ވަރަށް ތަޢުލީމީ މީހުންތިބި ރަށެއް. އެކަމަކު ރަށުގެ ތަރައްޤީ މިހާރު އޮތް ހިސާބުން އެމީހުނަށް އެއްވެސްކަމެއް ނުކޮށްދެވޭ. އެހެން އެވަނީވެސް ސަބަބުތަކެއް ނެތިއެއްނޫން. އާބާދީމަދުވެ ވަސީލަތްތައް ނެތުންވެސް އެއީ މައްސަލައެއް. ކިތަންމެ މޮޅަށް ކިޔަވައިގެން ރަށަށް ޚިދުމަތްކުރަން ބޭނުންވާ މީހާއަށްވެސް އެފުރުޞަތެއް ހަޤީޤަތުގައިނެތް. އެހެންވީމަ އުންމީދަކީ ކިޔަވައިގެން ރަށަށް ޚިދުމަތްކުރަން ބޭނުންވާ މީހާއަށް އެފުރުޞަތު ލިބޭނެ ދުވަހެއް ތަނަވަސްވުން.\nބީވާ: ތިދާއިރާއިން ރަށަށްކޮށްދެވޭނެ ކަމަކީ ކޮބައި؟ ނުވަތަ ތިދާއިރާއިން އެއްވެސް ކަމެއް ރަށަށްކޮށްދޭން ވިސްނަންތަ؟\nނާޒު: ވާދޫއަކީ ވަރަށްގިނަ އާސާރީ ތަންތަން ހުރި ރަށަކަށްވާތީ ކުރިންވެސް ޑޮކިއުމެންޓްރީއެއް ހެދުމަށް ހުންނާނެ މަޢުލޫމާތު ހޯދާ މަސައްކަތްތަކެއްކުރެވިފައި. ވަގުތު ހުރި ގޮތުން އަދި ނުދެވިގެން މިއުޅެނީ. ވަގުތެއް ވީމަ ރަށަށްގޮސް އެމަސައްކަތްކުރަން ނިންމައިގެން މިހިރީ.\nބީވާ: ވަރަށްބޮޑަށް ޝުކުރިއްޔާ. ބީވާއިން އަބަދުވެސް އެދެނީ ނާޒުއަށް އިތުރު ކާމިޔާބީ ލިބުން.\nނާޒު: މިފުރުޞަތު ދިނީތީ ބީވާއަށް ވަރަށްބޮޑަށް ޝުކުރިއްޔާ\nނާޒް އަކީ ރާއްޖެޓީވީގައި ޚަބަރު ގެެނެސްދޭ ޕްރެޒެންޓަރުންގެ ތެރެއިން އަހަރެން އެއްމެ ފެވަރިޓް..ނާޒް ހަބަރު ކިޔާ ގޮތް ވަރަށް ރީތި..ނާޒް އާއި ގުޅޭ ވަރަށް ގިނަ މައުލޫމާތު ލިބިއްޖެ..\nwow my favorite.. thank you beevaa.


2018 akee verikamu ge enme kaamiyaabu aharah hadhaanan: Raees\n2018އަކީ ވެރިކަމުގެ އެންމެ ކާމިޔާބު އަހަރަށް ހަދާނަން: ރައީސް\nރައީސް އަބްދުﷲ ޔާމީން. --\nކުރިއަށް މި އޮތް 2018 ވަނަ އަހަރަކީ ރައީސް އަބްދުﷲ ޔާމީން އަބްދުލް ގައްޔޫމްގެ ވެރިކަމުގަި އެންމެ ކާމިޔާބު އަހަރު ކަމުގައި ހެދުމަކީ އެމަނިކުފާނުގެ އަޒުމެއް ކަމަށް ރައީސް ވިދާޅުވެއްޖެ އެވެ.\nއާ އަހަރު ފެށުމުގެ މުނާސަބަތުގައި ރައްޔިތުންނަށް ތަހުނިޔާ ފޮނުވާ ރައީސް ނެރުއްވި ހިތޯބުގައި ވިދާޅުވެފައިވަނީ ވޭތުވެދިޔަ ހަތަރު އަހަރު ދުވަހުގެ ތަޖުރިބާގެ އަލީގައި، އާ އަހަރަކާ ސަރުކާރުން މިކުރިމަތިލަނީ އެ ހަތަރު އަހަރުން ކުރެ ފާއިތުވި ކޮންމެ އަހަރަކަށްވުރެ އެތައް ގުނައަކުން ކާމިޔާބީއާއި ކުރިއެރުން ގައުމަށް ހޯދައިދިނުމުގެ ވަރުގަދަ އަޒުމުގައި ކަމަށެވެ.\nސަރުކާރުން ފަށާފައިވާ ތަރައްގީގެ ބޮޑެތި މަޝްރޫއުތަކެއް މިފެށޭ އާ އަހަރު ނިމުމުގެ ކުރިން ނިންމައި، އެކަންކަމުގެ ލާބައާއި މަންފާ ދިވެހި ރައްޔިތުންނަށް ލިއްބައިދޭނެ ކަމަށެވެ. ރައްޔިތުންގެ މަޖިލީހުން މިއަހަރަށް ފާސްކުރި ބަޖެޓުގައިވެސް އެންމެ ބޮޑު އިސްކަމެއް ދީފައިވާނީ މި ސަރުކާރުގެ ފަސް އަހަރުގެ މެނިފެސްޓޯގެ ހުރިހާ ކަންތައްތަކެއް ފުރިހަމައަށް ނިންމުމަށް ކަމަށް ރައީސް ވިދާޅުވި އެވެ.\nރައީސް ވިދާޅުވީ މިދިޔަ ހަތަރު އަހަރަކީ ސަރުކާރަށް އެތައް ގޮންޖެހުންތަކެއް ކުރިމަތިވި އަހަރެއް ކަމަށެވެ. އަދި ގޮންޖެހުންތަކާއި ދަތި އުނދަގޫތައް އައީ އަހަރަކަށްވުރެ އަހަރެއް އިތުރުވެ އެތައް ގުނައަކަށް ބޮޑުވަމުން ކަމަށެވެ.\n"އެހެންނަމަވެސް، މިއަދު އަޅުގަނޑަށް ލިބޭ އެންމެ ބޮޑު ހިތްހަމަޖެހުމަކީ، ސާބިތުވެތިބެ އެ ގޮންޖެހުންތަކާ ކުރިމަތިލައި، ކާމިޔާބީގެ އައްސޭރިއަށް ވާސިލުވުމަށް މަގުފަހިކޮށްދީ އެތައް ގޮތަކުން ގައުމުގެ ކަންކަން ހަމަމަގަށް އެޅުވިފައިވާކަމުގެ ހިތްހަމަޖެހުމެވެ." ރައީސްގެ ހިތާބުގައި ވިދާޅުވެފައިވެ އެވެ.\nރައީސް ވިދާޅުވީ ގައުމެއް ހިންގުމުގައި ސަރުކާރަކަށް ލިބޭނެ އެންމެ ބޮޑު ކާމިޔާބީއަކީ، ގައުމުގައި ދިމާވާ އެކިއެކި މައްސަލަތަކާ އީޖާބީ ގޮތެއްގައި ކުރިމަތިލައި، ދަތި އުނދަގޫތަކުގެ ތެރެއިންނަމަވެސް އެކަންކަމުގެ ހައްލު ހޯދައިދެވުނުކަމުގެ ހިތްހަމަޖެހުން ކަމަށެވެ. އެގޮތުން ނިމިގެން މިދިޔަ 2017 ވަނަ އަހަރަކީ، މި ސަރުކާރުން ރައްޔިތުންނަށް ވެފައިވާ ވައުދުތައް ފުއްދައިދިނުމުގައި ގިނަގުނަ ކާމިޔާބީތަކެއް ހާސިލުކުރެވުނު އަހަރެއް ކަމަށެވެ.\n"ރައްޔިތުންނަށް ބޭނުންވާ އަސާސީ ހިދުމަތްތައް ފުރިހަމަކޮށްދިނުމަށްޓަކައި އެތައް މަޝްރޫއުތަކެއް ނިންމައި އަދި އެތައް މަޝްރޫއުތަކެއް ފަށައިދިނުމުގެ އުފާ އަޅުގަނޑަށް ލިބިގެންދިޔަ އަހަރެކެވެ. ވަޒީފާގެ ފުރުސަތު އިތުރުކުރުމަށް ސަރުކާރުން ވެފައިވާ ވައުދުގެ ދަށުން އެތައް ހާސް ވަޒީފާއެއް އިތުރުވެގެންދިޔަ އަހަރެކެވެ. ހަމައެހެންމެ، ރާއްޖޭގަޔާއި ރާއްޖެއިން ބޭރުގައި ތައުލީމު ހާސިލުކުރުމަށް ޒުވާނުންނަށް އެތައް ފަހި ފުރުސަތުތަކެއްވެސް ހޯދައިދެވުނު އަހަރެކެވެ." ރައީސްގެ ހިތޯބުގައި ވިދާޅުވެފައިވެ އެވެ.\nއާންމު މަސްލަހަތަަށް ގެއްލުން ދިން މީހަކު ހޯދަނީ


ފިއްތުންތަކާ ގުޅިގެން އެހީގެ ބިލު ރައީސް ޓްރަމްޕް ތަސްދީގު ކުރައްވައިފި | Sandhaanu\nފިއްތުންތަކާ ގުޅިގެން އެހީގެ ބިލު ރައީސް ޓްރަމްޕް ތަސްދީގު ކުރައްވައިފި\nކޮވިޑް-19ގެ ސަބަބުން ގެއްލުން ލިބުނު އެމެރިކާގެ ރައްޔިތުންނަށް މާލީ އެހީތެރިކަން ފޯރުކޮށްދޭން ކޮންގްރެސްއިން ފާސްކުރި ބިލް ތަސްދީގު ކުރެއްވުމަށް ދެކޮޅުހައްދަވައި އެތައް ބަހަނާތަކެއް ދެއްކެވުމަށް ފަހު އެންމެ ފަހުން އާދީއްތަ ދުވަހުގެރޭ އެބިލް ރައީސް ޑޮނަލްޑް ޓްރަމްޕް ތަސްދީގު ކުރައްވައިފިއެވެ.\nއެހީގެ ބިލް ކޮންގްރެސްއިން ފާސްކުރުމުން ރައީސް ޓްރަމްޕް ވިދާޅުވީ ބިލުގައި މައްސަލަތަކެއް އެބަހުރިކަމަށާއި ބިލް ތަސްދީގުކުރައްވަން ސޮއިނުކުރައްވާނެ ކަމަށެވެ.\nއެހީގެ ޕެކެޖްގެ ބިލުގައި ސޮއި ނުކުރައްވާނެކަމަށް ވިދާޅުވެ ގޮތްދެއްކެވިކަމަށް ވިޔަސް ރައްޔިތުންގެ ފިއްތުންތައް ބޮޑުވެގެންގޮސް އެންމެ ފަހުން ރައީސް ޑޮނަލްޑް ޓްރަމްޕް 900 ބިލިއަންޑޮލަރުގެ ބިލު ފާސްކުރައްވަން ޖެހިވަޑައިގަތީ ސޮއިކުރައްވާށެވެ.\nޓްރަމްޕްގެ ސަރުކާރުން ހާމަކުރިގޮތުގައި ބިލު ފާސްކުރައްވަން ޓްރަމްޕް ސޮއިކުރެއްވީ އެމެރިކާގެ އެތައް ލައްކަ ބަޔަކު ވަޒީފާ ގެއްލިފައިތިބުމުން ސަލާމަތްކުރުމަށާއި ސަރުކާރު ހިންގުން ވަގުތީ ގޮތުން ނަމަވެސް ހުއްޓުނަ ނުދިނުމުގެ ބޭނުމުގައެވެ.\nޓްރަމްޕް ބިލްގައި ސޮއިކުރެއްވުމުން އެ ބިލު ގާނޫނަކަށްވެގެންދިޔައީއެވެ. ސޮއިނުކުރެއްވިނަމަ ކޮންގްރެސްއިން ބިލު ފާސްކޮށްފައި އޮތަސް އެއަށް ގާނޫނީ ސިފައެއް ނުގެނެވޭނެއެވެ.\nބިލު ތަސްދީގު ނުކުރައްވާނެކަމަށް ވިދާޅުވެ ޓްރަމްޕް ހާމަކުރައްވަމުންގެންދެވީ އެއަށްވުރެ އެހީގެ ބިލުގައިވާ އަދަދު ބޮޑުކުރައްވަން އޭނާ ބޭނުންފުޅުވާކަމަށެވެ.\nމީޑިއާ ރިޕޯޓުތައް ބުނާގޮތުން ބިލު ތަސްދީގު ކުރެއްވުމަށް އޭގައި ސޮއި ކުރެއްވުމަށް ކޮންގްރެސްގެ “ދެފަރާތުން” ޓްރަމްޕަށް ފިއްތުންތަކެއް ކުރިމަތިކުރެއްވިއެވެ.\nބިލްގައި ރައީސް ޓްރަމްޕް ސޮއިނުކުރެއްވިނަމަ ކޮވިޑުގެ ސަބަބުން ވަޒީފާގެއްލުނު އެމެރިކާގެ އެތައްލައްކަ ބަޔަކަށް ބޮޑު ގެއްލުމެއް ލިބޭނެއެވެ. އަދި ސަރުކާރު ހިންގުމަށްވެސް ދަތިތަކަކާ ކުރިމަތިވީހެވެ.\nބިލު ތަސްދީގު ނުކުރައްވައި ޓްރަމްޕް ވިދާޅުވަމުން ގެންދެވީ އޭނާ ބޭނުންފުޅު ވަނީ އެ ބިލުގައި ދިނުމަށް ބުނެފައިވާ އަދަދަށްވުރެ ބޮޑު އަދަދެއް ކޮވިޑް-19ގެ ސަބަބުން ގެއްލުން ލިބުނު މީހުންނަށް ދޭނޭ ގޮތެއް ހަމަޖެއްސެވުމަށްކަމަށެވެ. ބިލުގައިވާގޮތުން މީހަކަށް ޖެހޭ 600 ޑޮލަރުގެ ބަދަލުގައި 2000 ޑޮލަރު ދޭނެގޮތަކަށް ހެދުމަށްކަމަށެވެ.\nއެމެރިކާގައި ކޮރޯނާވައިރަސް ފެތުރެން ފެށުމުން އެއީ މައްސަލައެއް ނޫންކަމަށް ވިދާޅުވެ ރައީސް ޓްރަމްޕު ގެންގުޅުއްވި ދޯހަޅި ސިޔާސަތުގެ ސަބަބުން އެބަލި އެމެރިކާގައި ކޮންޓްރޯލުނުވެ މުޅިގައުމަށް ފެތުރިގެންދިޔައެވެ. ބަލީގައި އެންމެ ގިނަ މީހުން މަރުވެފައިވަނީ ވެސް އެމެރިކާއިންނެވެ.


އިސްލާމިކް ކެޕިޓަލް މާރކެޓް އެވެއަރނަސް ވާރކްޝޮޕް - ސެޕްޓެމްބަރ 2014\nމިނިސްޓްރީ އޮފް އިސްލާމިކް އެފެއާޒާއި މިއޮތޯރިޓީ ގުޅިގެން ސިލްސިލާކޮށް ކޮންމެ މަހަކު އެއްފަހަރު ކުރިއަށްގެންދާ "އިސްލާމިކް ކެޕިޓަލް މާރކެޓް އެވެއަރނަސް ވާރކްޝޮޕް" 14 ސެޕްޓެންބަރު 2014 (އާދީއްތަ) ދުވަހުގެ ހެނދުނު 08:30 އިން މެންދުރު 12:30 އަށް އިސްލާމީ މަރުކަޒުގެ ޖަލްސާކުރާ މާލަމުގައި ބޭއްވުމަށް ވަނީ ހަމަޖެހިފައެވެ.\nމި ވާރކްޝޮޕްތަކަކީ މޯލްޑިވްސް އިސްލާމިކް ބޭންކް (MIB) އަދި އަމާނާތަކާފުލް މޯލްޑިވްސް (ATM) އިން ސްޕޮންސަރކޮށްގެން ކުރިއަށްގެންދާ ވާރކްޝޮޕްތަކެކެވެ. މި ވާރކްޝޮޕް ކުރިއަށް ގެންދާނީ ދިވެހިބަހުންނެވެ. އަދި މި ވާރކްޝޮޕްގައި ބައިވެރިވުމަށް ފީއެއް ނެގުމަށް ހަމަޖެހިފައެއް ނުވެއެވެ.\nމި ވާރކްޝޮޕްގައި އަލިއަޅުވާލެވޭނެ މައިގަނޑު ބައިތަކަކީ އިސްލާމިކް ފައިނޭންސްގެ މައިގަނޑު އަސާސްތަކާއި، އިސްލާމިކް ފައިނޭންސާއި ކޮންވެންޝަނަލް ފައިނޭންސާ ހުރި ތަފާތުތަކަށެވެ. މީގެ އިތުރުން އިސްލާމިކް ބޭންކިންގ އާއި ތަކާފުލް އަދި އިސްލާމިކް ކެޕިޓަލް މާރކެޓް ޕްރޮޑަކްޓްތަކަށާއި، ރާއްޖޭގެ އިސްލާމިކް ފައިނޭންސްގެ ހާލަތަށާއި އަދި އިސްލާމިކް ފައިނޭންސް ރާއްޖޭގައި ކުރިއެރުވުމަށް ހުރި ގޮންޖެހުންތަކަށްވެސް އަލިއަޅުވާލެވޭނެއެވެ.\nމި ވާރކްޝޮޕްގައި މަޢުލޫމާތު ދެއްވާނީ މި އޮތޯރިޓީގެ އިސްލާމިކް ފައިނޭންސް އެޑްވައިޒަރ ޑރ. ޢާއިޝަތު މުނީޒާއެވެ.\nވީމާ، ވާރކްޝޮޕްގައި ބައިވެރިވެވަޑައިގަތުމަށް ޝައުޤުވެރިވެވަޑައިގަންނަވާ ފަރާތްތަކުން،7ސެޕްޓެންބަރު 2014 ވާ އާދީއްތަ ދުވަހުގެ 12:00 ގެ ކުރިން މިއޮތޯރިޓީއަށް އައި.ޑީ ކާޑުގެ ކޮޕީއާއި ކޮންޓެކްޓް ނަންބަރާއެކު [email protected] އަށް އީމެއިލް ކުރެއްވުން އެދެމެވެ.\nއިތުރު މަޢުލޫމާތު ހޯއްދެވުމަށް މިއޮތޯރިޓީގެ ނަންބަރު 3014104/3336619 ފޯނަށް ގުޅުއްވުން އެދެމެވެ.\n30 ޝައްވާލު 1435\n26 އޮގަސްޓް 2014\nސުންގަޑި: 07 ސެޕްޓެންބަރު 2014 1200


Resort akun masthuvaa tahekhchaa eku meehaku hayyar kohffi – Iru\n10 ޖަނަވަރީ 2021\nސައިފް ގެ މި ފޮޓޯ ފެނި ކަރީނާއަށް ހިތް ދެވިއްޖެ\nހަގީގީ ހާދިސާ: ބޭވަފާތެރި ލޯބިވެރިޔާ ހިފީ ރެޑްހޭންޑް ކޮށް!\nކަރީނާ އަހަރެންގެ އަތުން ބައިވަރު ފައިސާ ނެގި: އަނިލް ކަޕޫރް\nއަނުޝްކާއާއި ވިރާޓްގެ ޕްރައިވެޓް ފޮޓޯއެއް އާންމުކުރުމުން ހިތްހަމަނުޖެހިއްޖެ\nއިންޑޮނޭޝިއާގެ ފްލައިޓެއް ނައްޓާލި ފަހުން ގެއްލިއްޖެ\nލ ފޮނަދޫ އާއި ގަން މޮނީޓަރިންނަށް\nފުވައްމުލަކުގައި މޫދުއަޑިން ނެގި ކުއްޖާ ނިޔާވެއްޖެ\nއިދިކޮޅު އެއްވުމުން ހައްޔަރުކުރި އެންމެން ދޫކޮށްލައިފި\nއިންތިޚާބު ބާއްވަން އަނެއްކާވެސް އިތުރު ތާރީޚެއް!\nއަދާލަތު ޕާޓީގެ ރައީސް ކަމަށް އަންހެނުންނަށް ކުރިމަތި ލެވޭގޮތަށް ގަވާޢިދު އިޞްލާޙު ކުރަނީ\nމިއީ ކޮން ތަރިއެއްގެ ލޯބިލޯބި ފޮޓޯއެއްކަން އެނގޭތަ؟\n2020 ގައި ރާއްޖެއަށް އައީ 555213 ފަތުރުވެރިން\nބާގާ ކިންގް ރީބްރޭންޑްކޮށްފި\nއިންޑިއާގެ އެކްސްޓާނަލް އެފެއާޒް މިނިސްޓަރ ލަންކާގެ ރައީސްއާ ބައްދަލުކުރައްވައިފި\nއެމެރިކާގެ އިންތިހާބު ކާމިޔާބު ކުރެއްވީ ބައިޑެން: ކޮންގްރެސް\nމި އަހަރުގެ ފުރަތަމަ5ދުވަހު ރާއްޖެއަށް 15،678 ފަތުރުވެރިން ޒިޔާރާތްކޮށްފި\nމިދިޔަމަހު ރާއްޖެ ޒިޔާރަތްކުރި ފަތުރުވެރިންގެ އަދަދު 170 އިންސައްތަ އިތުރު\nއާ އަހަރާ ދިމާކޮށް ގަތަރު އެއާވޭސްއިން ރާއްޖެއަށް ހާއްސަ ޕެކޭޖެއް\nޤުބޫލް ހޭ 2.0 ގެ ޕޯސްޓަރު ދައްކާލައިފި\nނޯރާ ބޭނުންވަނީ ތައިމޫރާ އިންނަން!\nސަލްމާންގެ އަންތިމްގެ ލަވައަކަށް ވަރުން\nރިސޯޓަކުން މަސްތުވާތަކެއްޗާއެކު މީހަކު ހައްޔަރުކޮށްފި\nސަމާ· 16 ޖަނަވަރީ 2020\nރ. އަތޮޅުގައި ހިންގާ ރިސޯޓަކުން މަސްތުވާތަކެއްޗާއެކު މީހަކު ހައްޔަރުކޮށްފި އެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 24 އަހަރުގެ ދިވެހި ފިރިހެނެކެވެ.\nފުލުހުން ބުނީ މި މީހާ ހައްޔަރުކޮށްފައިވަނީ ރ. މީދޫން އެ އަތޮޅު ރިސޯޓަކަށް ދަތުރުކުރާ ސަޕްލައި ދޯންޏަކުން އެ ރިސޯޓަށް މަސްތުވާތަކެތި ގެންދާ ކަމަށް ފުލުހުންނަށް ލިބުނު މައުލޫމާތަކާ ގުޅިގެން މިމަހުގެ 11 ވަނަ ދުވަހުގެ ހެނދުނު 07:45 ހާއިރު ހިންގި އޮޕަރޭޝަނެއްގައި ކަމަށެވެ.\nމިއޮޕަރޭޝަނެއްގައި އެ ރިސޯޓު ބަނދަރު ސަރަހައްދުން އެ މީހާ ހުއްޓުވައި ބަލައި ފާސްކުރިއިރު އަތުގައި އޮތް ކޮތަޅެއްގެ ތެރެއިން މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި 13 ސެލޯފިންކޮޅު ފެނިފައިވާ ކަމަށްވެސް ފުލުހުން މައުލޫމާތުދެ އެވެ.\n6 ޖަނަވަރީ 2021\nކައުންސިލް އިންތިހާބު އެޕްރީލް3ގައި ބާއްވަން ނިންމައިފި\nމި މައްސަލައިގައި ހައްޔަރުކޮށްފައިވާ މީހާގެ ބަންދާ މެދު ގޮތެއް ނިންމުމަށް ރ. ފައިނު މެޖިސްޓްރޭޓް ކޯޓަށް ހާޒިރުކުރުމުން ހޯމް މިނިސްޓްރީން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވާ ކަމަށްވެސް ފުލުހުން މައުލޫމާތުދެ އެވެ.\nމި މައްސަލަ ތަހުގީގު ކުރަނީ ރ. މީދޫ ޕޮލިސް ސްޓޭޝަނުންނެވެ.\nދެފައި ތަޅާ ރޯން ނުފަށާތި، އަނޫރާގް ކައިވެނި ކުރަނީ\nވިހަންވާ އިރަށް ކަރީނާ ކުރަމުންދާ ކަމަކީ މީ!\nމި ފަޅާ އަރުވާލަނީ މީރާގެ ރީތިކަމުގެ ސިއްރު\nއާ އަހަރުގެ ހަދިޔާ އަކަށް އައްޒައަށް ލިބުނީ އައިފޯން 12!


Social media ge faadu kiyunthakun Allied ge Niushad akah salaamatheh nuvevun! | Mihaaru\nސޯޝަލް މީޑިއާގެ ފާޑުކިޔުންތަކުން އެލައިޑްގެ ނިއުޝާދަކަށް ސަލާމަތެއް ނުވެވުނު!\nނިއުޝާދު: އަނބިމީހާއަށް ހާއްސަކޮށް އޭނާ ހެދި ވީޑިއޯއެއް، އެހެން މާނައެއްގައި ބަޔަކު ވަނީ އާއްމުކޮށްފައި\n26 ނޮވެމްބަރ 2020 - 17:45\nއިންޝުއަރެންސް ކުންފުނި، އެލައިޑްގެ މާކެޓިން މެނޭޖަރު ނިއުޝާދު ޝަރީފަށް އެއީ އަހަރުގެ އެންމެ ހާއްސަ އެއް ދުވަހެވެ. ލޯބިން ކުރި ކައިވެންޏަށް 11 އަހަރު ފުރުން އޭނާ ފާހަގަ ކުރަން ބޭނުންވީ އެހާމެ ހާއްސަކޮށެވެ. އެކަމަކު އަނބިމީހާ އާއި އެކުވެރިން ހެއްވައިލުމަށް އޭނާ ދިން ސަޕްރައިޒް ބައެއް މީހުންނަށް ކަމުނުދިޔައީ އެވެ. ނިއުޝާދުގެ ނަޒަރުގައި އެ ހަދިޔާތަކުގެ ނުުބައި މާނައެއް ނަގައިގެން، ސޯޝަލް މީޑިއާގައި ބައެއް މީހުން އޭނާ ފަލީހަތްކޮށްލީ އެވެ.\nކޮންމެ އަހަރަކު ވެސް ކައިވެނީގެ އަހަރީ ދުވަސް، ތަފާތު ގޮތަކަށް ފާހަގަ ކުރަން ބޭނުންވާ ނިއުޝާދު އޭނާގެ އަނބިމީހާ އަށް ދިނީ އަލިފާނުގެ ހާދިސާއަކުން ރައްކާތެރިވާން ބޭނުން ކުރާނެ ސާމާނެވެ. އޮފީހުގައި އިނދެ ނެގި ވީޑިއޯއެއްގައި އޭނާ ވަނީ އެ ސާމާނުތަކުގެ މުހިއްމު ކަމާއި އެ ބޭނުން ކުރެވޭނެ ގޮތް މަޖާ ގޮތަކަށް ކިޔައިދީފަ އެވެ. އަންހެނުންނަށް ގަނެދިން ފަޔާ ބްލޭންކެޓް ނުވަތަ އަލިފާން ރޯވުމުން ގައިގައި އޮޅާ ރަޖާގަނޑު ދައްކާލަމުން ބުނީ އެއީ "އަންހެނުން ރުޅިއައީމާ ވެސް ނުވަތަ އަލިފާން ރޯވީމަ ވެސް ނިއްވަން ބޭނުންކުރެވިދާނެ އެއްޗެއް" ކަމަށެވެ. އަދި ގޭތެރޭގައި އަލިފާނުގެ ހާދިސާއެއް ހިނގިޔަސް އެ ބޭނުން ކުރެވިދާނެ ކަމަށް އޭނާ ބުންޏެވެ.\nއަލިފާން ނިއްވާ ފުޅި ދައްްކައިލީ ވެސް އަނބިމީހާއާ ސަމާސާ ކުރަމުންނެވެ. އޭނާ ބުނީ ކައިވެނި ކޮށްގެން އުޅޭއިރު މާބޮޑަށް މައްސަލަޖެހުނީމަ ވެސް އެ ފުޅި ބޭނުންކޮށްގެން "ރާސްލާފައި ނިއްވާލަން ވީ" ކަމަށެވެ.\n"މި އަދި ވަރަށް އަގުހެވޭ. އެންމެ 1080 ރުފިޔާ އަށް،" އަލިފާނުން ރައްކާތެރިވުމަށް އިޝްތިހާރުތައް ހަދާފައިވާ ނިއުޝާދު، އެންޓި ފަޔާފުޅި ދައްކައިލަމުން ބުންޏެވެ.\nއަނބިމީހާ އަށް ބޭނުން ކުރެވޭނެ އަދި ވަރަށް މުހިއްމު މި ހަދިޔާތަކާއެކު އޭނާ ތައްޔާރުކުރި ދޮޅުމިނިޓްގެ ވީޑިއޯ ނިއުޝާދު އަޕްލޯޑް ކުރީ ސޯޝަލް މީޑިއާގެ އޭނާގެ ޕްރައިވެޓް އެކައުންޓުތަކުގަ އެވެ. އެކަމަކު މި ސަމާސާ ވިހަވީ، އެ ވީޑިއޯ މީހަކު ނަގައިގެން، އެއީ އެލައިޑުގެ އިޝްތިހާރެއްގެ ގޮތުގައި އާއްމު ކުރުމުންނެވެ. ފޭސްބުކްގައި އެ ވީޑިއޯ އާއްމު ކުރި މީހާ ބުނީ އެއީ އަންހެނުން ކުޑައިމީސް ކުރުމުގެ ގޮތުން އެ ކުންފުނިން ހެދި އިޝްތިހާރެއް ކަމަށާއި ތަނެއްގައި ރޯވާ އަލިފާނާއި އަންހެނުން ހަމަހަމަ ނުކުރެވޭނެ ކަމަށެވެ. ދެން އެ ވީޑިއޯ އެންމެން ވެސް ޝެއާ ކުރަން ފެށީ، އެ މާނައިގައި، ނިއުޝާދަށް ފާޑުކިޔަމުންނެވެ.\nއެ މީހާ މިހާރު ވަނީ ވީޑިއޯ ފޭސްބުކުން ނަގައިފަ އެވެ. އެކަމަކު ނިއުޝާދު ދެކޭ ގޮތުގައި އަނބިމީހާ އަށް ހާއްސަކޮށް، ސަމާސާއަކަށް އޭނާ ހެދި ވީޑިއޯއެއް، އެއީ އެލައިޑްގެ އިޝްތިހާރެއްގެ ގޮތުގައި ދައްކަން މަސައްކަތް ކުރުމަކީ ހިތާމަހުރި ކަމެކެވެ. އަދި ކޮންމެ މަގްސަދެއްގައި އެކަން ކުރި ނަމަވެސް އޭގެ ސަބަބުން އޭނާ އާއި އަނބިމީހާގެ އުފަލަށް ހުރަސް އެޅި، ކުންފުނީގެ ނަމަށް ހުތުރުވެއްޖެ ކަމަށް ބުންޏެވެ.\n"މިއަދަކީ އެއްގޮތަކަށް ވެސް އުފާވެރި ދުވަހެއް ނޫން،" މާޔޫސްކަމާއެކު ނިއުޝާދު ފޭސްބުކްގައި ލިޔުނެވެ.\nއޭނާގެ މި ސްޓޭޓަސް ޝެއާކޮށް، ގިނަ ބަޔަކު މިހާރު އަންނަނީ ނިއުޝާދަށް ތާއީދު ކުރަމުންނެވެ. އެ މީހުންގެ ނަސޭހަތަކީ ހަގީގަތް ނުބަލައި، ފެންނަ ކޮންމެ އެއްޗަކަށް ފާޑު ނުކިޔުމާއި ޝެއާ ނުކުރުމެވެ.\nއަލިފާނުގެ ހާދިސާ އެލައިޑް އިންޝުއަރެންސް ސޯޝަލް މީޑިއާ\n41 ކޮމެންޓް, 109 ރިއެކްޝަންސް\nދެން މިހާރު "އަން" ވެސް ކިޔޭކަށް ނެތެއްނު؟ އަންހެނުންނޭ ބުނީމާ ހީވަނީދޯ މިއީ ވަކި ޕްލެނެޓަކުން އައިސްފައިވާ ބައެއްހެން. އުޑުގަ ޖެހިފަ ބިމުގަ ޖެހުނަސް ފިރިހެނުންނަކަށް ނުވެވޭނެ. ފިރިހެނުން ނޫޅޭ އަންހެން ހެދިގެނެއް. ތި ޝަކުވާއަކާހެދި ގައުމުގެ އިޖުތިމާއީ ފޭރާން ހަލާކުވެއްޖެ. މިހާރު ފިހާރައަކަށް ދިޔަސް "އަންހެން ކައުންޓަރ" މިހެން ޖަހަންޖެހޭ. ބަލަ ފިރިހެނުންނަށް ވަކި ކައުންޓަރެއް ހުރޭތަ؟ ފެމިނިސްޓްވެގެން ދިޔަސް ބޮޑުވަރު. ހުހްހހހހ\nއަނބިމީހާ ކޫލް ކުރާ ފަންކާއޭ ކިޔާފައި ހެ ދި އިޝްތިހާރު ެެެެެެެެެެެެެެއެއީ އަންހެނުންނަށް ކޮށްފައިއޮތް ފުރައްސާރައެއް އެހެންވިއްޔާ.. ކީއްވެ އެބަލާފަ ފާޑު ނުކިޔާ ހޭންތިބެނީ؟ ނިއުޝާދުގެ މަސައްކަތް ވަރަށް ސަޅި. ސާބަސް.\nރީތި މިސާލެއް، ބުނެއުޅޭދޯ، ތޫނު ކަނޑިއަކަށްވުރެ، މީޑިއާ މާ ނުރައްކަލޭ، މީ އޭގެ ރީތި މިސާލެއް، މީހަކު ހެޔޮ ނިޔަތހުގަ ކުރި، އަދި އެހާމެ ރަނގަޅު ކަމެއް މިއޮތީ ސޯސަލް މީޑިއާއިން ގޯސްކޮއްފަ، އިންސާނުންގެ ހުރި ވިހަ، ނުބައިކަން މިވެސް.\nކަލޯ މޮޔާ އިން ބާތުޑޭ ހަދާލަފާނެ ކޮންމެ އެއްޗަކުން ވެސް\nތީ ބޮކި ޗޯކެއް.\nމިއީ އަންހެނުން ދެރަކޮށުމުގެ ބޭނުމުގައި ކުރިކަމެއް ނޫން. މިއީ އަންހެނުންނާއި ފިރިހެނުންވެސް ހޭލުންތެރި ކުރުމަށް ކުރިކަމެއް ކަމަށް ބެލެވޭ. މިޔަކު ނެތް އޮތްކަމަކަށް ނުބެލެވޭ. ކްރިއޭޓިވް ގޮތެއް އެއީ.\nފޭސްބުކަކީ ޕަބްލިކް އެއްޗެއް . ތިމާގެ އާއްމުދިރިއުޅުމުގެ ކަންކަން އެހެން މީހުންނާއި ހިއްސާކުރަންޏާ ފާޑުކިޔުންތަށް ވެސް ކުރިމަތި ވާނެ. ފޭސްބުކްކަހަލަ ސޯޝަލްމީޑިއާއަށް އެއްޗެއް ޝެއާރ ކުރަންވާނީ އެކަހަލަ ކަންކަންވެސް ދިމާވާނެ ކަމަށް ވިސްނައިގެން . ދުނިޔޭގައި އުޅެނީ އެއްކަހަލަ ބައެއްނޫން.\nއާޓިކަލް ކިޔާލިނަމަ ސަޅިވީސް.. އޭނަ ޝެއަރ ކުރީކީ ޕްބލިކަކު ނޫން. ޕްރައިވެޓް ޕޯސްޓެއް މީހަކު އެވަގަށް ނަގައިގެން އޭނަގެ ހުއްދަނުނަގާ ޝެއަރ ކުރީ.\nހަބީބާ އޭނަގެ އެކައުންޓަކީ ޕްރައިވެޓް އެކައުންޓެއް ކަމަކު ޝެއާރ ކުރާ ޕޯސްޓްތަކުގެ ޕްރައިވެސީ ތަފާތުވާނެ. އެ ވީޑިއޯ އިނީ ޕަބްލިކް ކޮށް. ކޮންމެމީހަކަށްވެސް އެ ބެލޭނެ.\nހިނިއަންނަ ކަމެއް ކުރީމަ ހޭން ނޭގޭ މީހުން ވަރަށް ގިނަ ދޯ؟\nތީގަ ނެތް ހަމަ އެއްވެސް މައްސަލައެއް، ތީގަ މަދުވާ އަދި އެއްކަންތަށްޖެހޭ އެބަ އިތުރުކޮށްލަން، ބައެއްފަހަރު ތި ފުޅިން ނުވެގެން ޖެހޭ ސިފައިންގެ އަލިފާން ނިއްވާ ލޮރީވެސް ގެންނަން، އެ ލޮރީ ކުއްޔަށް ދޫކުރާނެ ގޮތެއް އިންނާނެތަ؟\nދިވެހިންނަކީ ވަރަށް ހަސަދަވެރި ބައެއް. އެހެންމީހަކަށް އުފަލެއް، ކާމިޔާބީއެއް ނުވަތަ ތަނަވަސްކަމެއް ލިބުނަސް އެކަމާ ވިއްދައިގެން އެމީހަކާ ޖައްސާލާނެ.


TMA in ethereyge udhuhunatah fashanee\nޓީއެމްއޭއިން އެތެރޭގެ އުދުހުންތަކުގެ ދަތުރުތައް ފަށަން ބޭނުންކުރާނެ ބޯޓުގެ ފޮޓޯއެއް -- ފޮޓޯ: އެމްވީ ހޮޓެލްސް\nދުނިޔޭގެ އެންމެ ބޮޑު ސީޕްލޭން އޮޕަރޭޝަން ހިންގާ ކުންފުނި ކަމަށްވާ، ޓްރާންސް މޯލްޑިވިއަން އެއާވޭސް (ޓީއެމްއޭ) އިން އެތެރޭގެ އުދުހުންތަކަށް ނުކުންނަން ނިންމައިފި އެވެ.\nޓީއެމްއޭ އިން ދަނީ ވީލް ބޭސް އޮޕަރޭޝަން ނުވަތަ ރަންވޭއަށް ޖައްސާ ބޯޓުގެ ހިދުމަތް ފަށަން ތައްޔާރު ވަމުންނެވެ.\nޓީއެމްއޭގެ އޮޮޕަރޭޝަން އިތުރަށް ފުޅާ ކުރުމުގެ ގޮތުން މި އަހަރުގެ ތިންވަނަ ކްއާޓަރުގައި އިތުރު ސީޕްލޭން ގެނެސް، ސީޕްލޭންގެ އަަދަދު 60 އަށް އިތުރު ކުރުމުގެ އިތުރުން އޭޓީއާރު މަތިންދާ ބޯޓު ގެނެސް އެތެރޭގެ އުދުހުންތައް ފަށަން ވެސް ވަނީ ނިންމާފަ އެވެ. މި ދަތުރުތަކުގެ ބޭނުމަކީ ޓޫރިސްޓުން އުފުލުހުގެ ހިދުމަތް 24 ގަޑިއިރު މެދުކެނޑުމެއް ނެތި ދިނުން ކަމަށް އެ ކުންފުނިން ބުނެފައިވެ އެވެ.\nޓީއެމްއޭ އިން އެތެރޭގެ އުދުހުންތައް ފަށަން ނިންމާފައިވާއިރު، މި ކުންފުނިން މި އޮޕަރޭޝަންގެ މައި ހަބެއްގެ ގޮތުގައި ބޭނުން ކުރަން ނިންމާފައިވަނީ މި އަހަރު ހުޅުވާ، ޓީއެމްއޭގެ އެއް ހިއްސާދާރު ކަމަށްވާ ޗަމްޕާ ކުންފުނިން ހިންގާ ޅ. މަޑިވަރު އެއާޕޯޓެވެ. އެ ރަށުގައި ހެނގަރާއި މިނޫންވެސް ވަސީލަތް ގާއިމް ކުރާނެ އެވެ.\nޓީއެމްއަކީއަކީ ކޮން ބައެއް؟\nޓީއެމްއޭގެ ވިޔަފާރި ރާއްޖޭގައި ފަށާފައިވަނީ 1989 ގަ އެވެ. މި ވިޔަފާރި ފެށީ ރާއްޖޭގެ މަޝްހޫރު ބައެއް ވިޔަފާރިވެރިންނާއި ބޭރުގެ ޕާޓްނަރަކު ގުޅިގެންނެވެ. ފުރަތަމަ މި ކުންފުނިން ހިދުމަތް ދިނީ ހަމިންބާޑް އައިލެންޑް ހެލިކޮޕްޓާސްގެ ނަމުގައި ހެލިކޮޕްޓަރު ހިދުމަތެވެ. ފުރަތަމަ ސީޕްލޭން އުދުއްސާފައި ވަނީ 1997 ވަނަ އަހަރު އެވެ. އެ ކުންފުނިން ވަނީ މި ވިޔަފާރީގައި ހޭދަކުރި 30 އަކަށް އަހަރުތެރޭގައި ޓޫރިޒަމަށް ގިނަ ހިދުމަތްތަކެއް ކޮށްދީފަ އެވެ. އަދި ރާއްޖޭގެ ތާރީހުގައި ހިންގި ކުންފުންޏެއްގެ ހިއްސާއެއް ވިއްކާލުމުގެ އެންމެ ބޮޑު މުއާމަލާތް ވެސް ހިންގާފައިވަނީ ޓީއެމްއޭއިން ނެވެ.\nއެމެރިކާގެ ބްލެކް ސްޓޯން ކުންފުނިން 250 މިލިއަން ޑޮލަރަށް ކުންފުނީގެ މެޖޯރިޓީ ހިއްސާ ގަނެ، 2017 ވަނަ އަހަރު އެމެރިކާގެ ބައިން ކެޕިޓަލް އެލްޕީ އާއި ޗައިނާގެ ޓަމްޕަސް ގްރޫޕަށް 550 މިލިއަން ޑޮލަރަށް ވަނީ ވިއްކާލާފަ އެވެ. އަދި މިހާރު މިއީ ރާއްޖޭގެ ޓޫރިޒަމްގައި އެންމެ ނުފޫޒު ގަަދަ އެއް ކުންފުންޏެކެވެ. ރާއްޖޭގެ ސީޕްލޭން ވިޔަފާރީގެ ބޮޑު ބައެއް ޓީއެމްއޭއިން ކޮންޓްރޯލް ކުރާއިރު، ވީއައިއޭގައި އަލަށް ހަދައި ހުޅުވަން ތައްޔާރުވެފައިވާ ސީޕްލޭން ޓާމިނަލްގެ ސްލޮޓް ބެހުމުގައި އެ ކުންފުނިން ނުފޫޒު ފޯރުވާކަމުގެ އަޑުތައް ފެތުރި މިދިޔަ އަހަރު އެކަމުގައި ބޮޑު މައްސަލަ ގަނޑެއް ހިލުނެވެ. ނަމަވެސް ސަރުކާރު މެދުވެރި ވެގެން އެކަން ވަނީ ހައްލު ކޮށްފަ އެވެ.\nޓީއެމްއޭއިން އެތެރޭގެ އުދުހުންތަކަށް ނުހުންނައިރު، މިހާރު ރާއްޖޭގައި އެތެރޭގެ އުދުހުންތަކުގައި ހަރަކާތްތެރިވަނީ ގައުމީ އެއާލައިން މޯލްޑިވިއަންގެ އިތުރުން މަންޓާ އެއާ އާއި މަޝްހޫރު ވިޔަފާރިވެރިޔާ ގާސިމް އިބްރާހިމް ވިލާ އެއާ އެވެ.\nޓޫރިސްޓް އެރައިވަލް ޑޮމެސްޓިކް އެއާޕޯޓް މިނިސްޓްރީ އޮފް ޓޫރިޒަމް + އިގްތިސޯދު ޓީއެމްއޭ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\nޓޫރިޒަމް އާމްދަނީއަށް 613 މިލިއަން ޑޮލަރު\nރާއްޖެއަށް އެންމެ ގިނައިން އުދުހެނީ އެމިރޭޓްސް\nއެމިރޭޓްސް އިން ރާއްޖެއަށް ފްލައިޓް އިތުރު ކުރަނީ


Trump ge farathun "Rocket Man" lava Kim ah | Mihaaru\nކިމް، އެންޓަން ޖޯން އަދި ޓްރަމްޕް: ޓްރަމްޕް ވަނީ ކިމް އަށް އެލްޓަންގެ "ރޮކެޓް މޭން" ލަވަ ފޮނުވާފައި.\nޑޮނަލްޑް ޓްރަމްޕްގެ ފަރާތުން "ރޮކެޓް މޭން" ލަވަ ކިމް ޖޮން-އުން އަށް\n08 ޖުލައި 2018 - 07:07 1 comment\nއުތުރު ކޮރެއާ އަށް އިސްލާހީ ބަދަލުތަކެއް ގެންނަން ފަށާފައިވާ މަސައްކަތުގެ ތެރެއިން އެމެރިކާއާ އޮތް ގުޅުން ވެސް މިހާރު އަންނަނީ ބަދަހިވަމުންނެވެ. މިދިޔަ މަހުގެ ތެރޭގައި ސިންގަޕޫރްގައި އެމެރިކާގެ ރައީސް ޑޮނަލްޑް ޓްރަމްޕާއި އުތުރު ކޮރެއާގެ ލީޑަރު ކިމް ޖޮން-އުން ބައްދަލު ކުރައްވައި، ތާރީހުގެ ތެރެއަށް ހާއްސަ ސޮފުހާއެއް ވެސް ވަނީ ދޫކޮށްލައިފަ އެވެ.\nދެ ބޭފުޅުން އަތް ޖޯޑު ކުރައްވައި، ހިނިތިވުންވުމާ އެކު ސަލާން ކުރެއްވުމަށް ފަހު، ޓްރަމްޕްގެ ފަރާތުން ހާއްސަ ހަދިޔާއެއް ކިމް އަށް މިހާރު ވަނީ ފޮނުއްވައިފަ އެވެ.\nޓީއެމްޒީން ރިޕޯޓްކޮށްފައިވާ ގޮތުގައި ޓްރަމްޕް، ކިމް އަށް ހަދިޔާއަކަށް ފޮނުއްވީ އިނގިރޭސި މިއުޒިކް ލެޖެންޑް އެލްޓަން ޖޯންގެ މަޝްހޫރު ސިންގަލް "ރޮކެޓް މޭން" ލަވަ ހިމެނޭ ސީޑީއެކެވެ. ސީޑީ ޓްރަމްޕްގެ ފަރާތުން ކިމް އަށް އެރުވީ އުތުރު ކޮރެއާ އަށް މިހާރު ރަސްމީ ދަތުރުފުޅެއް ކުރައްވާ އެމެރިކާގެ ސްޓޭޓް ސެކްރެޓަރީ މައިކް ޕޮމްޕިއޯ އެވެ.\n"ރޮކެޓް މޭން" ލަވައިގެ ވީޑިއޯ.\nސިންގަޕޫރްގައި ބޭއްވި ބައްދަލުވުމުގައި ޓްރަމްޕާއި ކިމްއާ ދެމެދު ދެކެވުނު ވާހަކަތަކުގައި އެލްޓަން ޖޯންގެ ވާހަކަ ކިމްގެ އަރިހުން ޓްރަމްޕް އެއްސެވި ކަމަށްވެ އެވެ. އަދި ސަމާސާ ކުރައްވައި، އެ ބައްދަލުވުމުގައި ޓްރަމްޕް ކިމް އަށް "ލިޓްލް އެންޓަން ޖޯން" އޭ ވެސް ވިދާޅުވި ކަމަށް ބައެއް ނޫސްތަކުން ރިޕޯޓްކޮށްފައިވެ އެވެ.\nއެހެންވެ އެލްޓަން ޖޯންގެ ލަވައެއް ކިމް އަށް ފޮނުވީ ހަނދާންތައް އިތުރަށް އާކޮށްލައި، މިއުޒިކުގެ ތެރެއިން ވެސް ގުޅުން ބަދަހި ކުރެއްވުމުގެ ގޮތުން ކަމަށް ވެދާނެ ކަމަށް މީޑިއާތަކުން ބުންޏެވެ. ނޫނީ މިއީ ސައުތު ކޮރެއާ އިން މީގެ ކުރިން އެމެރިކާ އަށް ރޮކެޓް ހަމަލާއެއް ދީފާނެ ކަމަށް ބުނެ އިންޒާރު ދީފައިވާތީ އެ ހަނދާން އާކޮށްލަން ޓްރަޕްމް ކޮށްލެއްވި ސަމާސާއަކަށް ވެސް ވެދާނެ އެވެ.\nޓްރަމްޕް، ކިމް އަށް މަލާމާތް ކުރެއްވި ޓްވީޓް.\nހަތުރުންގެ ގުޅުން މިތުރުންނަށް ބަދަލުވާ އިރު، ލައްކަ ކަންކަން ހިނގާށެވެ. ޔަގީނުން ވެސް "ރޮކެޓް މޭން" ލަވައިން ކިމް އަށް މާޒީ އަށް ހަނދާން ވާނެ އެވެ. އޭނާގެ ގައުމަކީ ރޮކެޓްތަކަށް ވަރަށް ވެސް ފަރިތަ ގައުމެކެވެ.\nޓްރަމްޕް ވަނީ ކުރިން ޓްވީޓްތަކެއްކޮށް، ކިމް ހުންނަ ސިފަ އަށް މަލާމާތް ވެސް ކުރައްވައިފަ އެވެ. އެހެންވެ ގުޅުން ހިތިކަމަކިން ފޮންޏަށް ބަދަލުވާނީ، ލޯބި ވެވޭނީ ނަފުރަތާ ވެސް އެކުގައޭ ބުނާ އުސޫލުން ކަމަށް ހަމަ ވެދާނެ އެވެ.\n"ރޮކެޓް މޭން" ގެ ނަމުގައި އެލްޓަންގެ ވާހަކަ ކިޔައިދޭ ފިލްމެއް ހަދާތީ އެ ފިލްމް ބައްލަވަން ވެސް ޓްރަމްޕް، ކިމް އަށް ޓިކެޓް ފޮނުއްވައިފާނެ އެވެ.\nއިތުރު ލިޔުންތައް އުތުރު ކޮރެއާ އެލްޓަން ޖޯން ޑޮނަލްޑް ޓްރަމްޕް


Microsoft ge aa Phone 1400 dollar ah – Iru\nމަޝްހޫރު ޓެކްނޮލޮޖީ ކުންފުނި، މައިކްރޮސޮފްޓްގެ ފުރަތަމަ އެންޑްރޮއިޑް ފޯނު، އަންނަ ސެޕްޓެމްބަރު މަހުގެ 10 ވަނަ ދުވަހު ނެރޭނެ ކަމަށް އެ ކުންފުނިން ހާމަކޮށްފިއެވެ.\n“ސާފަސް ޑުއޯ”ގެ ނަން ދީފައިވާ މި ފޯނުގެ އަގަކީ 1399 ޑޮލަރެވެ. ތި ކިއާލެވުނީ ހަމަ ރަނގަޅަށެވެ. “ސާފަސް ޑުއޯ” ފޯނުގެ އަގާ، އައިފޯން 11 ޕްރޯ މެކްސްގެ އަގާ ތަފާތެއް ނެތެވެ.\nއިގުތިސޯދީ އަދި މާލީ ގޮތުން މުޅި ދުނިޔެ އިނދަޖެހިފައިވާ މި ދަނޑިވަޅުގައި މިހާ ބޮޑު އަގެއްގައި ފޯނެއް ނެރޭއިރު، މި ފޯނު ގަތުމަށް ގިނަ ބަޔަކު ސަފު ހަދާނެ ކަމާ މެދު ވަނީ ސުވާލު އުފެދިފައެވެ. ނަމަވެސް، މި އަގަށް، “ސާފަސް ޑުއޯ” ވިއްކަން ޖެހޭ ސަބަބުތަކެއް ހުރި ކަމަށް ޓެކްނޮލޮޖީ ދުނިޔެ ބުނެއެވެ.\nމައިކްރޮސޮފްޓް ކުންފުނިން ބުނާ ގޮތުގައި ފޯނުގެ އެންމެ ހާއްސަ ސިފައަކީ އެއަށް ލިބިފައިވާ ޑުއަލް ސްކްރީން ޓެކްނޮލޮޖީއެވެ. ފޯނެއްގެ އިތުރުން، މިއީ ޓެބްލެޓެއްވެސްމެއެވެ. ފަތްޖަހާލެވޭ ގޮތަށް ފަރުމާކޮށްފައިވާ މި ސްކްރީން ޓެބްލެޓެއްގެ ގޮތުގައި ބޭނުން ކުރާއިރު، ބޮޑު މިނުގައި 8.1 އިންޗި ހުރެއެވެ. ފޯނުގެ ޑިސްޕްލޭއަކީ 5.6 އިންޗިއެވެ.\nފޮތެއް ގޮތަށް މެދުން ލައްޕާ ލުމުގެ އިތުރުން ދެފުށް ބޭނުން ކުރެވޭ ފޯނެއް ގޮތަށް، އެންމެ ކެމެރާއަކާއެކު ފަރުމާކޮށްފައި ސާފަސް ޑުއޯއަކީ 4ކޭ ކޮލިޓީގައި ވީޑިއޯ ރެކޯޑް ކޮށްދޭ ފޯނެކެވެ.\nފޯނުގެ އަނެއް ހާއްސަކަމަކީ، ކޮމްޕިއުޓަރަކުން ކުރާ ހުރިހާ ބޭނުމެއް ހެން މި ފޯނުން ކުރެވުން ކަމަށް މައިކްރޮސޮފްޓް ކުންފުނިން ބުނެއެވެ. މައިކްރޮސޮފްޓްއިން ވަނީ، ސާފަސް ޑުއޯއަށް ހާއްސަކޮށްގެން އޮފީސް ސޫޓަށްވެސް ބަދަލުތަކެއް ގެނެސްފައެވެ. މި ފޯނަކީ އަދުގެ ހާލަތަށް އެންމެ އެކަށޭނަ ގޮތަށް ވީޑިއޯ ކޯލް ކުރުމާ، ގޭގައި ތިބެގެން އޮފީސް މަސައްކަތްތައް ކުރުމަށް ލުއިފަސޭހަކަން ގެނެސްދޭނެ ގޮތަށް ފަރުމާކޮށްފައިވާ ފޯނެއް ކަމަށް ބުނެވެއެވެ.


މައުލުމާތު: ސްވައިންފުލޫއިން ރައްކާތެރިވަމާ – Faanooz\nމައުލުމާތު: ސްވައިންފުލޫއިން ރައްކާތެރިވަމާ\nNovember 3, 2017 | އަޙުމަދު އަނަސް\nރާއްޖޭގައި ސްވައިންފުލޫ ހަލުވި ކަމާއެކު ފެތުރެމުންދާއިރު މިހާތަނަށް 51 މީހަކު މިވަނީ މި ބައްޔަށް ޕޮސިޓިވް ވެފައެވެ. މި ބައްޔަކީ ހަލުވިކަމާއެކު ފެތުރޭ ބައްޔަކަށް ވުމާއެކު ކޮންމެ މިހަކުވެސް މިކަމަށް އިސްކަމެއް ދޭން ޖެހެއެވެ.\n:ހުމާއި ރޮގާގެ އަލާމަތްތައް\nބޭރަށް ހިނގުން، ހޮޑުލެވުން\nމަތީގައި އެވާ އަލާމާތްތަކުގެ ތެރެއިން މަދުވެގެން ދެ އަލާމާތް ފެނިއްޖެ ނަމަ ލަސްނުކޮށް ޑޮކްޓަރަކަށް ދެއްކުން މުހިއްމެވެ. އަދި މި އަލާމާތްތަކުގެ އިތުރުން ކުޑަކުދިންގެ ކިބައިން ފެނިދާނެ އިތުރު އަލާމާތްތަކުގެ ތެރޭގައި ކެއިންބުއިން މަދުވުން، މާގިނައިން ނިދުން، އަދި އާދަޔާ ހިލާފަށް ރުއިން ފަދަ އަލާމާތްތަށް ހިމެނެއެވެ.\nމި ބައްޔަކި ފަސޭހަ ކަމާއި އެކު ގައިން ގަޔަށް އަރާ ބައްޔަކަށް ވުމާއެކު ތިރީގައި މިވާ ކަންކަމަށް ހާއްސަ ސަމާލުކަމެއް ދިނުމަކީ ވަރަށް މުހިންމު ކަމެކެވެ.\nމި ބަލިން ރައްކާތެރިވުމުގެ ގޮތުން އެޅިދާނެ ފިޔަވާލުތަކުގެ ތެރޭގައި ރޯގާޖެހި ކިނބިހި އަޅާއިރު އަނގަމަތީގައާއި ނޭފަތްމަތީގައި ކުޑަ ރުމާލެއް ނުވަތަ ޓިޝުއެއް ފަދަ އެއްޗެއް އެޅުން މުހިންމެވެ. އަދި ކޮންމެ މިހަކުވެސް ބޭނުންކޮށްފައި ހުންނަ ޓިޝޫފަދަ ތަކެތި އެއްލާނުލުމަށް ހާއްސަ އިސްކަމެއް ދޭންޖެހެއެވެ. އަދި އާންމު ސާފްތާހިރުކަމަށް، ހާއްސަކޮށް ސައިބޮނިައިގެން އަތްދޮވުން ފަދަ ކަންކަމަށް ސަމާލުކަންދޭންޖެހެއެވެ. ރޯގާޖެހި ކެއްސާނަމަ، މީހުން އުޅޭ ތަންތަނަށް ނުދިއުން މުހިންމެވެ. އަދި ދުންފަތުގެ ދުމުން ކުޑަކުދިން ރައްކާތެރިކުރުމަށް ގޭތެރޭގައި ދުންފަތުގެ އިސްތިއުމާލު ނުކުރުންވެސް ވަރަށް މުހިންމެވެ.\n:ހުންއައިސް ރޯގާ ޖެހިއްޖެ ނަމަ ގޭގައިވެސް ބައެއް ފަރުވާ ދެވިދާނެއެވެ. ގޭގައި ދެވިދާނޭ ފަރުވާތަކުގައި ހިމެނެނީ\nގިނައިން ދިޔާތަކެތި ބޭނުން ކުރުމާއި އަރާމުކުރުން\nކަޅުސައި، ލުނބޯ، މާމުއި އަދި އިނގުރު ބޭނުންކޮށްގެން ބުއިންތަށް ބޭނުންކުރުން\nހުން އަންނަނަމަ ގައިގައި ފެން ހޭކުން\nޕެރެސެޓްމޯލް ފިޔަވައި އެހެން ބޭހެއް ބޭނުން ނުކުރުން\nހުން އަިސް ރޯގާޖެހި ތިން ދުވަހަށްވުރެން ގިނަދުވަސްވާނަމަ ޑަކްޓަރެއްގެ ލަފަޔާއި އިރުޝާދު ހޯދުން\nސްވައިން ފްލޫ އަކީ ހަމަ އާދައިގެ އަރިދަފުސް ރޯގާ ޖެހޭ ގޮތަށް ޖެހޭ ބައްޔެކެވެ. ފަސޭހައިން ގައިންގަޔަށް އަރާ މިބަލިން ރައްކާތެރި ވުމުގެ ގޮތުން ފިޔަވަޅު އެޅުމަކި ވަރަށް މުހިންމު ކަމެކެވެ.


ތާރީހީ ނަޒަރަކުން މާފަރު އޮފީސް ތާރީހީ ނަޒަރަކުން މާފަރު އޮފީސް – Noonu Daily\nތާރީހީ ނަޒަރަކުން މާފަރު އޮފީސް\nPublished February 5, 202110:54\nUpdatedJuly 20, 202121:56\nމާފަރު އޮފީސް (ބައު އޮފީސް)\nމުޙައްމަދު ނަސީމް/ ނ. މާފަރު - މީލާދީން 1960ގެ ނ. އަތޮޅު ރިޕޯޓުގައިވާ ގޮތުން އޭރު ނ. މާފަރުގައި ހުރީ ވަރަށް އާދައިގެ ރަށު އޮފީހެކެވެ. އޭރު ރަށު އޮފީހުގެ އިމާރާތް ހުރީ ކާޑު ފަސްގަނޑު ސަރަހައްދުގައެވެ. އޮފީސް ހުރީ ރާނައި ފަނުން ހިޔާކޮށްފައެވެ. އޭގެ ފަހުން ފަންފުރާޅު ޓިނު ފުރާޅަކަށް ބަދަލުކުރެވުނެވެ. ރަށު އޮފީހާ ޖެހިގެން ހުޅަނގަށް ހުންނަނީ ކާޑުގެއެވެ. ނުވަތަ ކާޑު ރައްކާކުރުމަށް ހަދާފައި ހުންނަ ގުދަނެވެ. މިއީ ވެސް ރާނައި ހިޔާކޮށްފައި ހުންނަ ތަނެކެވެ.\nރައީސުލް ޖުމްހޫރިއްޔާ އަލްއުސްތާޛް މައުމޫން ޢަބްދުލްޤައްޔޫމް މާފަރަށް ކުރެއްވި ރަސްމީ ދަތުރުފުޅުގައި، (1981) ރައްޔިތުން ބިނާކުރި އައު ރަށު އޮފީހުގެ އިމާރާތް ބައްލަވާލެއްވުން.\nމީލާދީން 1960ގެ ނ. އަތޮޅު ރިޕޯޓުގައި މާފަރު އޮފީސް ސިފަކުރައްވާފައި ވަނީ އަތޮޅުގެ އެހެން ރަށްރަށުގެ އޮފީސްތަކާ ނިސްބަތްކޮށް ބަލާއިރު ވަރަށް ދަށް އޮފީހެއްގެ ގޮތުގައެވެ. އޮފީހުގެ އިންތިޒާމު ކުޑަކަން ފާހަގަކޮށްފައިވެއެވެ. އެހެންކަމުން ކުރިއަށް އޮތް އަހަރު، (މީލާދީން 1961ވަނަ އަހަރު) ކުރުމަށް ކަނޑައެޅި ކަންތައްތަކުގެ ތެރޭގައި އައު ރަށު އޮފީހެއް ރޭނުން ހިމެނެއެވެ. އެހެންނަމަވެސް ތަފާތު އެކިއެކި ދަތިތަކާހުރެ މި މަސައްކަތް ކާމިޔާބު ކުރެވުނީ އޭގެ އަހަރުތަކެއް ފަހުންނެވެ. އައު އޮފީހެއް އިމާރާތް ނުކުރެވި ގިނަ އަހަރުތަކެއް ވޭތުވެގެން ދިޔައެވެ. އެހެންކަމުން ރަށު އޮފީސް ބޭނުންކުރަމުން ދިޔައީ ތަފާތު މަރާމާތުތަކާއެކުގައެވެ. އެގޮތުން މީލާދީން 1979ވަނަ އަހަރުގެ މެދުތެރޭގައި ފެށުނު [ރާއްޖެތެރެ ތަރައްޤީކުރުމުގެ މަޝްރޫޢު]ގެ ދަށުން މާފަރު ރަށު އޮފީސް މަރާމާތުކުރެވުނެވެ.\nމިލަދުންމަޑުލު ދެކުނުބުރީ މާފަރު އޮފީސް 1999\nމާފަރު ރައްޔިތުންގެ އަމިއްލަ މަސައްކަތުން މުޅިން އައު ރަށު އޮފީހެއް އިމާރާތްކުރުމުގެ މަސައްކަތް ފެށުނީ މީލާދީން 1981ގައެވެ. ރައްޔިތުންގެ އަމިއްލަ ޚަރަދުގައި އެބައިމީހުންގެ އަމިއްލަ މަސައްކަތުން ރާނައި ޓިނު ޖަހައިގެން އިމާރާތްކުރި މި ރަށުއޮފީސް ބިނާކޮށްފައިވަނީ ރަށު އޮފީހާއި ކޯޓު އަދި މެހެމާނުންނަށް އިތުރު ކޮޓަރިއެއް ހިމެނޭ ގޮތަށެވެ. އެ އަހަރުގެ އޮކްޓޯބަރު މަހުގެ 26ވީ ހޯމަ ދުވަހު ރައީސުލް ޖުމްހޫރިއްޔާ އަލްއުސްތާޛް މައުމޫން ޢަބްދުލްޤައްޔޫމް މާފަރަށް ކުރެއްވި ރަސްމީ ދަތުރުފުޅުގައި، ރައްޔިތުން ބިނާކުރި އައު ރަށު އޮފީހުގެ އިމާރާތް ބައްލަވާލެއްވިއެވެ. ހަމައެހެންމެ ރައްޔިތުންނާ ބައްދަލުކުރައްވާ ދެއްކެވި ވާހަކަކޮޅުގައި، ރަށުގެ ރައްޔިތުން އެ މީހުންގެ އަމިއްލަ މަސައްކަތުން ރަށު އޮފީސް ހެދިކަން ފާހަގަކުރައްވައި އެކަމަށް އުފާފުޅު ކުރައްވާކަމުގައި ވިދާޅުވިއެވެ.\nކޮންމެ އަކަސް އަހަރުތައް ފާއިތުވެގެން ގޮސް މި ރަށު އޮފީސް ވެސް ބައުވެ، ޒަމާނާ ގުޅޭފަދަ އައު ރަށު އޮފީހެއްގެ ބޭނުންތެރިކަން ބޮޑުވެއްޖެއެވެ. ނަތީޖާއެއްގެ އަލުން އެހެން ތަނެއްގައި ރަށު އޮފީހުގެ އައު އިމާރާތެއް ބިނާކުރި އެވެ. މި މަސައްކަތުގައި ވެސް މާފަރު ރައްޔިތުން އެބައިމީހުންގެ ޢަމަލީ ބައިވެރިވުން ނުހަނު ހީވާގިކަމާއެކު ދައްކުވައި ދިނެވެ. މި އައު ރަށު އޮފީސް ރަސްމީކޮށް ހުޅުވުނީ މީލާދީން 18 އޭޕްރީލް 1997ގައެވެ. މިކަމަށް ޓަކައި ބޭއްވުނު ޚާއްސަ ރަސްމިއްޔާތުގައި އައު ރަށު އޮފީސް ހުޅުވައިދެއްވީ ހަފުލާގެ ޝަރަފުވެރި މެހެމާނު އަލްއުސްތާޛް ޢަބްދުﷲ ޙަމީދެވެ. މި ރަސްމިއްޔާތުގައި އަތޮޅުވެރިޔާ ޙަސަން ކަލޭފާނުގެ އިތުރުން މާފަރުގެ ވެރިންނާއި ގިނަ އަދަދެއްގެ ރައްޔިތުން ބައިވެރިވެލެއްވިއެވެ. މާފަރު ކައުންސިލް އިދާރާގެ ނަމުގައި މިހާރު ވެސް ބޭނުންކުރަމުން އެދަނީ މީލާދީން 18 އޭޕްރީލް 1997ގައި ރަސްމީކޮށް ހުޅުވުނު ރަށު އޮފީހުގެ އިމާރާތެވެ.\nމިލަދުންމަޑުލު ދެކުނުބުރީ މާފަރު ކައުންސިލްގެ އިދާރާ 2020\nނ. އަތޮޅު 1960މގެ ރިޕޯޓް\nފަތްތޫރައިގެ ޚާއްސަ ގޮފިކޮޅު (އޭޕްރީލް 1982)\nރާއްޖެތެރޭގެ ދިރުން ވޮލިއުމް 1 (1986)\nބައެއް ބޭފުޅުންގެ އިންޓަވިޔުތަކުން


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 02 ފެބްރުއަރީ 2022 ވާ ދުވަހުގެެ 12:00 ގެ ކުރިން، މުޙްޔިއްދީން ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަގާމަށް މީހަކު ހޮވުމަށް އިންޓަރވިއުކުރުން އޮންނާނީ 02 ފެބްރުއަރީ 2022 އާއި 04 ފެބްރުއަރީ 2022 އާ ދެމެދު މުޙްޔިއްދީން ސްކޫލް ގައެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، އެ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n21 ޖުމާދަލްއާޚިރާ 1443\nޕަބްލިޝްކުރި ތާރީޚު: 24 ޖަނަވަރީ 2022\nޕަބްލިޝްކުރި ގަޑި: 14:49\nސުންގަޑި: 02 ފެބުރުވަރީ 2022 12:00


Jaluge haalathu rangalhu kurumah gina masakkaiythakeh vanee kurevifai!\nޖަލުގެ ހާލަތު ރަނގަޅު ކުރުމަށް ގިނަ މަސައްކަތްތަކެއް ވަނީ ކުރެވިފައި!\nޖަލުގެ މަޝްހޫރު އަލްކަޓްރާޒް ގޮޅީގައި ގައިދީންނަށް އަނިޔާކޮށްގެން ގަދަކަމުން ބަޔާން ނަގާ ކަމަށް 1996 ގައި އެމްނެސްޓީ އިންޓަނޭޝަނަލް އިން ރިޕޯޓް ކޮށްފައިވޭ\nގައިދީންގެ ފަރާތުން ނެރޭ ބަޔާންތައް ޝާއިއުކުރާ މީޑިއާތަކާ މެދު ފިޔަވަޅު އަޅާނެ ކަމުގެ އިންޒާރު 2018 ވަނަ އަހަރުގެ ފެބްރުއަރީ މަހު ދީފައިވޭ\n12 އޮކްޓޯބަރ 2021 | އަންގާރަ 17:56\nޤައިދީން އަނބުރާ މުޖުތަމައަށް ގެނެސް، ޖަލުތައް އިސްލާޙު ކުރުމަށް ގިނަ މަސައްކަތްތަކެއް ވަނީ ކުރަން ޖެހިފައި\nޖަލުގައި ތިބޭ ގައިދީންނަށް ބޭސްފަރުވާގެ ހައްގާއި، އެހެނިހެން އަސާސީ ހައްގުތައް ކަށަވަރު ކުރުމުގެ ގޮތުން ގިނަ މަސައްކަތްތަކެއް މި ސަރުކާރުން ކޮށްފައިވެއެވެ. އެގޮތުން ފުރަތަމަ ފަހަރަށް ޖަލުގައި ޚާއްސަ ކްލިނިކެއް ގާއިމްކޮށް އެތަނުން ޑޮކްޓަރަށް ދެއްކުމާއި ކުދިކުދި ސާރޖަރީ ހެދޭނެ އިންތިޒާމްތައް ވަނީ ހަމަޖައްސާފައެވެ. ފަރުވާގެ ނިޒާމް ފުރިހަމަ ކުރުމަށްޓަކައި، ގައިދީންނަށް ޓެލެކޮންސަލްޓޭޝަންގެ ޚިދުމަތްވެސް މިހާރު ވަނީ ފަށާފައެވެ. މާފުށީ ޖަލުގައި ނަފްސާނީ ބަލިތަކަށް ފަރުވާ ދޭނެ ޚާއްސަ ޑޮކްޓަރެއް ގެންގޮސް ނަފްސާނީ ގޮތުން އެހީތެރިކަން ބޭނުންވާ ގައިދީންނަށް އެ ޚިދުމަތްވެސް އަންނަނީ ފޯރުކޮށްދެމުންނެވެ. މާފުށީ ހެލްތް ސެންޓަރާ ގުޅިގެން އެ ސެންޓަރަށް ޒިޔާރަތްކުރާ ޚާއްސަ ޑޮކްޓަރުންނަށް ދެއްކޭނެ އިންތިޒާމްތައްވެސް ވަނީ ހަމަޖައްސާފައެވެ.\nޚާއްސަ ބަލިތަކުގެ ޑޮކްޓަރުންނަށް މި އަހަރުތެރޭގައި ދެއްކި ގައިދީންގެ ތަފާސްހިސާބުތަކަށް ބަލާއިރު، މި އަހަރުގެ އޮގަސްޓް މަހުގެ ނިޔަލަށް ޚާއްސަ ބަލިތަކުގެ ޑޮކްޓަރުންނަށް 1787 ގައިދީއަކު ދައްކާފައިވެއެވެ. މީގެތެރެއިން އެންމެ ގިނަ މީހުން ފަރުވާ ހޯދާފައިވަނީ އެތެރެ ހަށީގެ ބަލިތަކަށެވެ. ހަމުގެ ބަލިތަކަށް 79 އިންސައްތަ ގައިދީން ވަނީ ފަރުވާ ހޯދާފައެވެ. ދެން އެންމެ ގިނައިން ފަރުވާ ހޯދާފައިވަނީ ކަށީގެ ބަލިތަކާއި، ލޮލުގެ ބަލިތަކަށެވެ. ހިތުގެ ބަލިތަކަށް ފަރުވާ ހޯދާފައިވަނީ 33.2 އިންސައްތަ މީހުންނެވެ. އާއްމު ބަލިތަކުގެ މީހުންނަށް ދެއްކުމަށް 6،366 ގައިދީއަކު ރިކުއެސްޓް ކޮށްފައިވާއިރު، އޭގެ ތެރެއިން 6،216 ގައިދީއަކު މިހާތަނަށްވަނީ ޑޮކްޓަރަށް ދައްކާފައެވެ.\nމާފުށީ ޖަލުގައި ތިބޭ ގައިދީންނަށް ބޭސްފަރުވާގެ ހައްގު ކަށަވަރު ކުރުމުގެ ގޮތުން އެތަނުގައި ގާއިމް ކޮށްފައިވާ ކްލިނިކުން ކުދިކުދި ސާރޖަރީތައްވެސް ގެންދަނީ ހަދަމުންނެވެ. އަދި ފިޒިއޮތެރަޕީގެ ޚިދުމަތްވެސް އެތަނުގައި ދެމުން އަންނަ ކަމަށް މާފުށީ ޖަލުން މައުލޫމާތުދެއެވެ. ޖަލުގެ ކަންކަން އިތުރަށް ހަރުދަނާ ކުރުމަށްވެސް އަންނަނީ ގިނަ މަސައްކަތްތަކެއް ކުރަމުންނެވެ. ބޭސްފަރުވާގެ ހައްގުގެ އިތުރުންވެސް އެހެނިހެން އަސާސީ ހައްގުތައް ނިގުޅައިގެންފައި ނުވާކަމުގެ ޔަގީންކަން ކަރެކްޝަނުން ވަނީ ދީފައެވެ. މިއީ މި ސަރުކާރުން ޖަލުގެ ކަންކަން ރަނގަޅު ކުރުމަށް އެޅި ހަރުދަނާ ފިޔަވަޅުތަކެވެ.\nގައިދީންގެ ހައްގުތައް ކަށަވަރު ކުރުމުގެ އަޑުތައް ގަދަވެފައިވާއިރު، ފާއިތުވި އަހަރުތަކުގައި ޖަލުގެ ކަންކަން ބައްޓަންވެފައި އޮތީ، އޭރެއްގެ ސަރުކާރަކުން ބޭނުންވާ ގޮތަކަށެވެ. 2018 ވަނަ އަހަރުގެ ކުރީކޮޅު ޖަލުގައި ހުކުމް ތަންފީޒު ކުރާ ގައިދީންނަށް ކަރެކްޝަންސްއިން ގިނަ އިނާޔަތްތަކެއް ދިނުން ހުއްޓާލިއެވެ. އޭގެ ތެރޭގައި އާއިލާއަށް ފޯނު ކުރުމުގެ ފުރުސަތާއި އާއިލީ ބައްދަލުވުންތައް އަދި އެކަހެރި ބައްދަލުވުންތައް ބޭއްވުން ފަދަ އިނާޔަތްތައް ހިމެނެއެވެ. މި ގޮތަށް ހަމަޖެއްސީ އޭރު ސިޔާސީ ގިނަ ބަޔަކު ޖަލަށްލުމާ ވިދިގެންނެވެ. ރައީސް ޔާމީން އަވަހާރަ ކޮށްލަން ރާއްޖެ އައުމުގެ ތުހުމަތުގައި ބަންދުކުރި ލައިރު މަޑޫޝަންކަރު ނަމަކަށް ކިޔާ ސްރީލަންކާ މީހާއަށް ރާއްޖޭގެ ޖަލުގައި ބޮޑެތި އަނިޔާތަކެއް ދީފައިވާ ކަމަށް އެމްނެސްޓީ އިންޓަނޭޝަނަލް 2018 ވަނަ އަހަރު ތުހުމަތުކޮށް ބަޔާނެއްވެސް ވަނީ ނެރެފައެވެ.\nކުރީގެ ރައީސް މައުމޫންގެ ވެރިކަމުގެ ދުވަސްވަރު ޖަލުގެ މަޝްހޫރު އަލްކަޓްރާޒް ގޮޅީގައި ގައިދީންނަށް އަނިޔާކޮށްގެން ގަދަކަމުން ބަޔާން ނަގާ ކަމަށް 1996 ގައި އެމްނެސްޓީ އިންޓަނޭޝަނަލް އިން އދ.ގެ ހިއުމަން ރައިޓްސް ކައުންސިލަށް ހުށަހެޅި ރިޕޯޓެއްގައި ބުނެފައިވެއެވެ. އެ ރިޕޯޓްގައި ތާރީޚީ އިލްމުވެރިޔާ އަހުމަދުޝަފީގާއި މުހައްމަދު އިބްރާހިމް އަދި ބީއޭ ނަސީމްގެ ނަންވެސް ހިމަނާފައިވެއެވެ. ރައީސް ނަޝީދު ވެސް ޖަލުގައި އޮންނެވީ މި ގޮޅީގައެވެ.\nހަތް މަހުގެ ޖަލު ހުކުމެއް ތަންފީޒުކޮށް ނިމިގެން، 2018 ވަނަ އަހަރު ޖަލުން މިނިވަންކުރިއިރު އެކަށީގެންވާ ފަރުވާ ނުދެވިގެން ދެ ފައިގެ އިނގިލިތައް ގިރިފައި އޮތުމުން މީހެއްގެ ދެ ފައިގެ ބައެއް އިނގިލިތައް ބުރިކޮށްލަން ޖެހުނުކަން ރިޕޯޓުތަކުން ފެންނަން އެބައޮތެވެ. ޖަލުގައި ތިބޭ ފަރާތްތަކަށް އެކަށީގެންވާ ބޭސްފަރުވާގެ ޚިދުމަތް ނުލިބޭކަމަށް 2017 ވަނަ އަހަރު އެޗްއާރުސީއެމުން ބުނެފައިވާއިރު، ގައިދީންގެ ފަރާތުން ނެރޭ ބަޔާންތައް ޝާއިއުކުރާ މީޑިއާތަކާ މެދު ފިޔަވަޅު އަޅާނެ ކަމުގެ އިންޒާރު 2018 ވަނަ އަހަރުގެ ފެބްރުއަރީ މަހު މޯލްޑިވްސް ކަރެކްޝަނަލް ސާވިސްއިން ދީފައިވެއެވެ.\nއަޑުއެހުންތައް ނިމުމަށްފަހު ހުކުމްނުކޮށް ގިނަ ބަޔަކު ޖަލުގައި ބައްތިއްބާ ކަމަށް އެޗްއާރުސީއެމުން 2017 ވަނަ އަހަރު ބުނެފައިވެއެވެ. އެގޮތުން ހުކުމްނުކޮށް، ތިން އަހަރު ހަތަރު އަހަރު ވެސް މީހުން އެއްވެސް އެއްޗެއް ނާންގައި ބައިތިއްބާފައިވެއެވެ. ގަދަ ވަޔާއި ވާރޭގައި ޖެހި 2016 ވަނަ އަހަރު ޖަލުގެ ފާރުން 230 މީޓަރުގެ ބޮޑު ބައެއް ވެއްޓިފައިވާއިރު، އޭރު އެމަސައްކަތުގައި އުޅުނު ޖަލު އޮފިސަރަކު އެ އަހަރު ބުނެފައިވަނީ ޖަލު މަރާމާތު ކުރަނީ އެކަށީގެންވާ ވަސީލަތާ އާލާތްތައް ނެތި ކަމަށެވެ. މިގޮތުން އޭނާ ފާހަގަކުރީ 20 ފޫޓު އުސް 8 އިންޗި ފުޅާ މި ފާރުން ވެއްޓުނު ބައި އަލުން ރާނަން ބޭނުން ކުރީ އެވަރުގެ ބޮޑު ފާރަކަށް އެކަށީގެންވާ އެއްޗެއްސެއް ނޫން ކަމުގައެވެ.\nޖަލުގެ ހާލަތު ރަނގަޅުކުރުމަށް މިސަރުކާރުން ގިނަގުނަ މަސައްކަތްތަކެއް ކުރަމުން އަންނަ ކަމަށް ހޯމް މިނިސްޓަރ އިމްރާން އަބްދުﷲވެސް ވަނީ ވިދާޅުވެފައެވެ. ޚާއްސަކޮށް ވާނުވާ ބަންދުގައި ތިބޭ މީހުން މަދުކުރުމަށް ޕީޖީއާއެކު މަޝްވަރާ ކުރައްވަމުން ގެންދަވާ ކަމަށް ވަނީ ވިދާޅުވެފައެވެ. ޖަލުގެ ހާލަތު މިދިޔ ފަސް އަހަރާ އަޅާބަލާއިރު ރަނގަޅުކަމަށާއި، ޖަލުގެ ހާލަތު ރަނގަޅު ކުރުމަށް ސަރުކާރުން ވެފައިވާ ވައުދު ފުއްދަވާނެ ކަމުގެ ޔަގީންކަން މިނިސްޓަރ ވަނީ ދެއްވާފައެވެ.\nޮކޮމިޝަނަރ އޮފް ޕްރިޒަންސް މާފުށި\n5 ގަޑިއިރު ކުރި\nމާފުށީގެ ގޮނޑުދޮށް ހިމާޔަތްކޮށް، ބިމުގެ ދަތިކަމަށް ހައްލު ހޯދައިދީފި\nމާފުށީގައި ކުލަގަދަކޮށް ޒުވާނުންގެ ދުވަސް ފާހަގަކޮށްފި\nރިހެބިލިޓޭޝަން ފްރޭމްވަރކްގެ ފޭސް އެކެއް 69 ގައިދީންއާއެކު ފަށައިފި\nކަރެކްޝަންސްގެ ލޭބަރ ފޯސް އިތުރަށް ޕްރޮފެޝަނަލްކުރުމަށް ގިނަ މަސައްކަތްތަކެއް ކުރަންޖެހިފައިވޭ: ކޮމިޝަނަރ


SunOnline: Covid in salaamaiy ve Thoriq Sir ge shukuru Dhivehin ah\nކޮވިޑުން ސަލާމަތްވެ ތޯރިގް ސާގެ ޝުކުރު ދިވެހީންނަށް\nޝަފްނާ ހުސައިން 18 May 2020, 17:12\nމުހައްމަދު ތޯރިގް: ސީއެޗްއެސްއީ އަދި ވިލާ ހައި ސްކޫލުގައި ގިނަ ދުވަސްތަކެއް ވަންދެން ކިޔަވައިދެއްވި ---\nރާއްޖޭގެ ތައުލީމާ ދާއިރާއަށް 20 އަހަރަށް ވުރެ ގިނަ ދުވަހު ހިދުމަތްކޮށްދެއްވި، އެތައް ކުދިންނާ ބެލެނިވެރިންގެ ލޯބި ހޯދާފައިވާ، ޕާކިސްތާނު ޓީޗަރު މުހައްމަދު ތޯރިގު ދަރިވަރުންގެ ނަމުން ނަމަ، ތޯރިގު ސާ ކޮވިޑް19 އަށް ޕޮޒިޓިވްވެ، ހާލު ދެރަވެގެން ދަރުމަވަންތަ ހޮސްޕިޓަލުގެ އައިސީޔޫއަށް ބަދަލުކުރި އިރު، އުންމީދުގެ ހުޅުކޮޅު ދިޔައީ ނިވެމުންނެވެ. ގަޔަކު ވަަރެއް ނެތެވެ. ކޮންމެ ނޭވާއެއް ލުމަށް ކުރަން ޖެހުނީ ބޮޑު ހަނގުރާމައެކެވެ. ނޭވާލާން އެހީ ބޭނުންވި އެވެ. ހަނގުރާމައިން ކުރި ހޯދައި، ވަރިހަރުގެ މައްޗަށް ގަދަވެވިދާނެ ކަމުގެ އޮތީ ވަރަށް ފަނޑު އުންމީދެކެވެ.\nމިދިޔަ އޭޕްރީލް މަހުގެ މެދުތެރޭގައި އެންމެ ފުރަތަމަ އައީ މަޑު ހުމެކެވެ. އެއާއެކު ތޯރިގް ސާ ހާސްވާން ފެށި އެވެ. އަދި އަވަހަށް އޭޑީކޭ ހޮސްޕިޓަލަށް ޑޮކްޓަރަށް ދައްކަން ދިޔަ އެވެ. ނަމަވެސް މަޑު ހުމެއް ފިޔަވައި ބަލީގެ އިތުރު އަލާމާތެއް އޭރު ނެތެވެ. އޭޑީކޭ އެމަޖެންސީ އަށް ދެ ފަހަރު ދެއްކުމުން ވެސް ޑޮކްޓަރުން ނިންމީ މާބޮޑަށް ހާސްވަނީ ކަމަށެވެ.\nނަމަވެސް ހަފްތާއެއް ވީއިރުވެސް ހުން ނުފިލުމުން އިތުރަށް ހާސްވާން ފެށި އެވެ.\nކޮވިޑް-19 ޖެހި ހާލު ސީރިއަސްވި މުހައްމަދު ތޯރިގް: ސީއެޗްއެސްއީ އަދި ވިލާ ހައި ސްކޫލުގައި ގިނަ ދުވަސްތަކެއް ވަންދެން ކިޔަވައިދެއްވި --\n"ދެން ގުޅީ ޓްރީޓޮޕް އެމްބިއުލާންސަށް. ޓްރީޓޮޕުން ބަލާފަ ބުނީ ފުއްޕާމޭގައި ވަރަށް ބޮޑަށް ނިއުމޯނިއާގެ އަސަރު އެބަހުއްޓޭ. އެކަމުވެސް ޓްރީޓޮޕުން ބުނީ އެޗްޕީއޭ އަށް އަންގައިފީމޭ އެކަމަކު ވެސް ކޮވިޑަށް ނުވެދާނެތީ ޓެސްޓު ނުކޮށް ބޭސް ދީފަ ގެއަށް ފޮނުވާލީ،" ތޯރިގް ކިޔައިދިނެވެ.\nދެތިން ދުވަސް ވީއިރު ބޭހަށް ވެސް ނުގުޑައި، ހާލަތު އިތުރަށް ގޯސްވާން ފެށުމުން އައިޖީއެމްއެޗްގެ އެމްބިއުލާންސަށް ގުޅީ އެވެ. ވަގުތުން ފްލޫ ކްލިނިކަށް ގެންގޮސް، ކޮވިޑް19 އަށް ޓެސްޓު ކުރުމަށްފަހު އޮބްޒަވޭޝަންގައި ބޭއްވީ އެވެ.\nއޮބްޒަވޭޝަންގައި އޮންނަން ޖެހުނީ ނޭވާ ހިފަހައްޓާލައިގެންނެވެ. ޓެސްޓުގެ ނަތީޖާ އަންނާނެ ގޮތެއް ނޭނގެ އެވެ. ވަމުން ދިޔަ އުނދަގޫތަކުގެ ސަބަބަކީ ކޮރޯނާވައިރަހަށް ވުމުގެ ބިރުވެރިކަން ހިތުގައި އޮތެވެ. އެ ބިރުވެރިކަމުގައި އޮއްވާ ޖެހިގެން އައި ދުވަހު އައިޖީއެމްއެޗްގެ ސީނިއާ ޑޮކްޓަރު، ޑރ. މޫސާ ހުސައިން ވަޑައިގެން ދެއްވީ އެންމެ އަޑުއަހަން ބޭނުން ނުވި ޖަވާބެވެ.\nމޭ 12، 2020: މަސްވެރިންގެ ޕާކް ސަރަހައްދުގައި އެމްބިއުލައިންސް ޕާކް ކޮއްފައި -- ސަން ފޮޓޯ/ ފަޔާޒު މޫސާ\n"ޑރ. މޫސަ ވިދާޅުވީ ޓެސްޓުގެ ނަތީޖާ ލިބުނީ ޕޮޒިޓިވް ކަމަށޭ، ޓްރީޓޮޕްގެ ސްކޭންތަކަށް ބަލާފައި އައިސޫޔޫއަށް ވަރަށް އަވަހަށް ބަދަލުކުރަން ޖެހޭނެއޭ،" ތޯރިގް ސާ "ސަން"އަށް ކިޔައިދިނެވެ.\nއުމުރުން 47 އަހަރުގެ ތޯރިގް ސާ އަކީ އެހެން ބައްޔެއްގައި އުޅެމުން ދިޔަ މީހެއް ނޫނެވެ. އުމުރާ ބަލާފައި ހުރީ ދުޅަހެޔޮކޮށެވެ. ނަމަވެސް ކޮރޯނާވައިރަސް ޖެހި ތޯރިގް ސާ ގެ ހަށިގަނޑު މުޅިން ބަލިކޮށްލި އެވެ. ހަށިގަނޑުގަައި އަޅަމުން ދިޔަ ވޭނާއި، ފުއްޕާމެއަށް ކުރަމުން ދިޔަ އުނދަގޫތަކަށް ފަރުވާ ހޯދަން 12 ދުވަސް ވަންދެން އައިސީޔޫގައި އޮންނަން ޖެހުނެވެ.\nނަމަވެސް މިހާރު ބަލިން ރަނގަޅުވެ، ތޯރިގް ސާގެ ހާލު އަންނަނީ ރަނގަޅުވަމުންނެވެ. އަދި މިހާރު ފަރުކޮޅު އައިސޮލޭޝަނަށް ވަނީ ބަދަލުކޮށްފަ އެވެ.\n"ފުއްޕާމެއަށް ވަރަށް ބޮޑަށް އަސަރުކޮށްފައި ހުރުމުން ހާލު ވަރަށް ގޯސްވި، އެހެން ނަމަވެސް ވަގުތުން އެންމެ ރަނގަޅު ފަރުވާ ލިބުމުން، ﷲގެ އިރާދަފުޅާއެކު މިހާރު ރަނގަޅު،" ސާ ބުންޏެވެ.\nތޯރިގް ސާ ވަނީ ރާއްޖެއިން ލިބުނު ފަރުވާ އާއި ހިދުމަތަށް ފަށްފަށުން ޝުކުރުއަދާކޮށްފަ އެވެ. ހާއްސަކޮށް ޑރ. މޫސަ އާއި ޑރ. މުހައްމަދު އަލީ އަށް ޝުކުރުއަދާކުރި އެވެ. އަދި ދަރުމަވަންތަ ހޮސްޕިޓަގެ ނަރުހުންނާ މެޑިކަލް ސްޓާފުން ދިން ލޯތްބާއި އަޅާލުން ފާހަގަކުރި އެވެ.\nތޯރިގް ސާ ސިފަކުރި ގޮތުގައި، އޭނާ އަށް ލިބުނީ ދުނިޔޭގެ އެންމެ ފެންވަރު ރަނގަޅު ސިއްހީ ފަރުވާ އެވެ. ﷲގެ އިރާދަފުޅާއެކު ފުރާނަ ސަލާމަތްވީ، ޑޮކްޓަރުންނާއި ނަރުހުން ވަރުބަލިކަމެއް ނެތި ކޮށްދެއްވި ހިދުމަތުންނެވެ.\nމީގެ އިތުރުން ހުރިހާ ދިވެހީންނަށާއި ހާއްސަކޮށް ސާ ގެ ދަރިވަރުންގެ ފަރާތުން ލިބުނު ލޯތްބާއި ދުއާ އަށް ޝުކުރުއަދާކުރި އެވެ. އަދި ރާއްޖޭގައި ތިބި ޕާކިސްތާން ރައްޔިތުންނާއި ޕާކިސްތާން އެމްބަސީން ވެސް ގަވާއިދުން ހާލު ބަލައި ހިތްވަރު ދެމުން ގެންދިިޔަ ކަމަށްޓަކައި އެފަރާތްތަކަށް ޝުކުރުއަދާކުރި އެވެ.\n"މި ހަނގުރާމައިިގައި ކުރި ލިބުނީ މަންމަ އާއި ހެޔޮ އެދޭ ހުރިހާ ފަރާތްތަކެއްގެ ހެޔޮ ދުއާއިން. އެފަރާތްތަކުން ހެޔޮ ދުއާއިން މިއަދު އާ ދިރިއުޅުމެއް ލިބުނު ފަދަ،" ސާ ބުންޏެވެ.\nވިހި އަހަރަށް ވުރެ ގިނަ ދުވަހު ތައުލީމީ ދާއިރާގައި ރާއްޖެއަށް ހިދުމަތް ކުރެއްވުމަށް ފަހު، މިހާރު މަސައްކަތް ކުރަމުން އަންނަނީ ފްރަންޓިއާ މޯލްޑިވްސްގެ ޖެނެރަލް މެނޭޖަރުގެ މަގާމުގަ އެވެ.\nދިރިއުޅުމުގެ ބޮޑު ބައެއް ރާއްޖޭގައި ހޭދަކުރި އިރު، ތިން ކުދިން ވެސް ލިބުނީ ރާއްޖޭގައި ހުއްޓަ އެވެ. ކޮވިޑް19 އަށް ޕޮޒިޓިވްވި، އިރު ރާއްޖެއިން ދިން ފުރިހަމަ ހިދުމަތުގެ ސަބަބުން ރާއްޖެއާ މެދު އޮތް ލޯބި އޭނާގެ މިހާރު ވަނީ އެތައް ގުނައެއް އިތުރުވެފަ އެވެ.\nސާގެ އިތުރުން، އެކުގައި ދިރިއުޅެމުން ދިޔަ ތިމާގެ ދެކުއްޖަކު ވެސް ވަނީ ވައިރަހަށް ޕޮޒިޓިވްވެފަ އެވެ. އެހެން ނަމަވެސް އެ ދެކުދިން ވެސް މިހާރު ވަނީ ބަލިން މުޅިން ރަނގަޅުވެފަ އެވެ.\n"ބުނެލަން އޮތީ މިއީ ވަރަށް އަންޕްރެޑިކްޓަބަލް އަދި އެހާމެ ނުރައްކާތެރި ބައްޔެކޭ. ކިތަންމެ ދުޅަހެޔޮކޮށް ހުރި ނަމަވެސް މި ވައިރަހުގެ ސަބަބުން ބޮޑު ވޭނެއް އުފުލަން ޖެހިދާނެ. އެހެންވީމަ ހުރިހާ އެންމެން ވެސް މިކަން ސީރިއަސްކޮށް ނަގަން ޖެހޭ. ފުރާނައަށް ނުރައްކާވާ ފަދަ ވައިރަހެއް މީ. އަމިއްލައަށް ރައްކާތެރިވެ، އާއިލާއާ ލޯބިވާ މީހުން މި ބަލިން ސަލާމަތް ކުރުމަކީ ކޮންމެ މީހެއްގެ ވެސް ޒިންމާއެއް ކަމުގައި ދެކެން ވާނެ،" ތޯރިގް ސާ ބުންޏެވެ.